logo OTE blue

**How to T1**

# Περίληψη

[**Αντικείμενο σύμβασης**](#_Άρθρο_1:_ANTIKEIMENO)**:**

* Εντοπισμός και άρση καλωδιακών βλαβών δικτύου χαλκού και ΚΟΙ ( σε συνεργασία με τους τεχνικούς του ΟΤΕ)
* Εργασίες Μικροεπεκτάσεων, Δικτύου Πρόσβασης ( δίκτυο χαλκού& Οπτικό)
* Εργασίες Μικρομετατωπίσεων , Δικτύου Πρόσβασης ( δίκτυο χαλκού & Οπτικό)
* Έργα Μετατοπίσεων Δικτύου ΟΤΕ
* Έργα σύνδεσης πελατών ή/ και παροχή υπηρεσίας Metro Ethernet
* Έργα αντικατάστασης/ Επέκτασης ΣΑΡ
* Έργα υποδομής (τάφροι/ μικροτάφροι/φρεάτια) και δικτύου κορμού ΚΟΙ
* Εργασίες στο συνδρομητικό δίκτυο για κατασκευή νέων συνδέσεων ή άρση βλαβών ( στύλοι, τερματισμός καλωδίων, τοποθέτηση συνδέσμων κτλ)
* Εργασίες συντήρησης & ποιοτικής αναβάθμισης συνδρομητικού δικτύου (υπαίθριοι κατανεμητές, στύλοι κτλ) εντός απαιτούμενων SLA
* Εργασίες κατασκευής νέων αρτηριών συνδρομητικού Δικτύου ( υπόγειου & εναέριου)
* Έργα Δικτύου NGA-LIKE (εγκατάσταση & τοποθέτηση καμπίνων και ενεργού εξοπλισμού, υλοποίηση οπτικού δικτύου πρόσβασης, εμφύσηση και τερματισμός οπτικού δικτύου, μεταγωγές δικτύου χαλκού κτλ)

Ειδικότερα η ανάλυση αντικειμένου ανά είδος εργασιών:

* Τ1 (Σποραδικά): [Τεχνική Περιγραφή](#_Τεχνική_Περιγραφή)

**Νέες τιμές:**

**Αλλαγές σε μορφή** του υποέργου/ποιότητα/είδος/ποσότητα των εργασιών γίνονται μόνον κατόπιν ρητής έγγραφης εντολής της Ελέγχουσας Επιχειρησιακής Μονάδας του ΟΤΕ.

**Υποχρεώσεις εργολάβου:**

Γενικά:

Ο χρόνος εγγύησης, μετά την πάροδο του οποίου διενεργείται η Οριστική Παραλαβή, συμφωνείται σε δεκαπέντε (15) μήνες, ο εργολάβος έχει την πλήρη ευθύνη απέναντι σε κινδύνους ζημιάς, απώλειας, μερικής ή ολικής καταστροφής του έργου (με τις εξαιρέσεις υπαιτιότητας του Εργοδότη ή ανωτέρας βίας ή κακόβουλης ενέργειας τρίτων).

Ο Εργολάβος είναι υποχρεωμένος επίσης να φυλάσσει τα υλικά και αντικείμενα, που θα του παραδώσει ο Εργοδότης και φέρει ακέραιη την ευθύνη για τυχόν απώλεια ή ζημία τους.

Μέχρι την ημερομηνία παραλαβής ο εργολάβος ευθύνεται αστικά και ποινικά για περιουσιακές ζημίες του Εργοδότη ή τρίτου, σωματικές βλάβες ή και θάνατο που τυχόν επέλθει στο προσωπικό του ιδίου.

[Υποχρεώσεις του Εργολάβου](#_Υποχρεώσεις_του_Εργολάβου)

**Εγγυήσεις:**

Ο Εργολάβος εγγυάται την καλή υλοποίηση του Υποέργου ή/και Τμήματος Υποέργου επί δεκαπέντε (15) μήνες από την ημερομηνία ολοκλήρωσης των εργασιών , επιπλέον ο εργολάβος εγγυάται τη δωρεάν επισκευή τυχόν φθορών που οφείλονται στον ίδιον.

[**Τεχνικές προδιαγραφές κατασκευής:**](#_Άρθρο_5_ΤΕΧΝΙΚΕΣ)

[Προσάρτημα](#_Τεχνική_Περιγραφή) 2

**Τιμοκατάλογος Παρεχόμενων υλικών :**

Προσάρτημα 4

**[Διοίκηση και παρακολούθηση έργων](#_Άρθρο_7_ΔΙΟΙΚΗΣΗ)**

[Η υπογεγραμμένη σύμβαση αφορά τον κεντρικό συνεργάτη για την εκάστοτε περιοχή ( Ericsson/ Artemis, Edil Intrakat, ΕΡΓΑΤΗΚΑΤ). Οι συμβάσεις που έχουν υπογραφεί από τον συνεργάτη με τους τοπικούς εργολάβους δεν αποτελούν ευθύνη του ΟΤΕ. Η ευθύνη της κατασκευής του έργου και οι ευθύνες έναντι του νόμου ανήκουν αποκλειστικά στον συνεργάτη. Από την πλευρά μας οφείλουμε να διασφαλίσουμε τη σωστή εκτέλεση της εργασίας και τη διενέργεια των ποιοτικών ελέγχων. Για οποιαδήποτε σοβαρά προβλήματα ή διευκρινήσεις αναφορικά με θέματα παρακολούθησης των εκάστοτε έργων, να επικοινωνούνται κεντρικά μέσω των Τεχνικών Περιφερειών στην ομάδα Consolidation για διευθέτηση.](#_Άρθρο_7_ΔΙΟΙΚΗΣΗ)

Γενικά η διοίκηση, διαχείριση και επίβλεψη του Υποέργου ή/και Τμήματος Υποέργου είναι αποκλειστική αρμοδιότητα του Εργολάβου. [Γενικές υποχρεώσεις του Εργολάβου - Αρχείο του Τμήματος Υποέργου/Υποέργου - Αφανείς Εργασίες](#_Γενικές_υποχρεώσεις_του)

**Επιμετρήσεις & Λογαριασμοί**

1. Το ΤΣΕΔΥ/ΤΤΛΠ αναθέτει εργασία στο Συνεργάτη με την ακριβέστερη δυνατή περιγραφή, καθώς και το σχετικό σκαρίφημα,

2. Ο Συνεργάτης, με την ολοκλήρωση της εργασίας, επισυνάπτει στο WFM Mobile σχετική φωτογραφία της (σε περίπτωση ασθενούς σήματος, ο Συνεργάτης αποθηκεύει τη φωτογραφία και την «ανεβάζει» εντός της ημέρας από το γραφείο του),

3. Ο Συνεργάτης, με την ολοκλήρωση της εργασίας, συμπληρώνει στο WFM Mobile την τελευταία καρτέλα (ηλεκτρονικό σκαρίφημα) των υλικών / εργασιών που πραγματοποιήθηκαν κατά την εργασία,

4. Ο Συνεργάτης, μετά τη συστημική ολοκλήρωση της εργασίας, υποχρεούται έως το τέλος της επόμενης εργάσιμης ημέρας για την αποστολή των δικτυακών αλλαγών (όταν υπάρχει τροποποίηση) στο ΤΣΕΔΥ/ΤΤΛΠ. Στη συνέχεια ενημερώνεται εσωτερικά το CARDEX,

5. Ο Συνεργάτης, με την ολοκλήρωση της εργασίας, υποχρεούται για την υποβολή του «As Build», το αργότερο μέχρι την υποβολή του σχετικού «επιμετρητικού» για έλεγχο και τιμολόγηση. Η μη υποβολή του παγώνει τη διαδικασία τιμολόγησης και επιφέρει ανάλογη ολίσθηση.

6. Ο Συνεργάτης υποβάλει την 10η και την 20η ημέρα του μήνα επιμετρήσεις, τις οποίες η αρμόδια ομάδα ελέγχου του ΟΤΕ/COSMOTE οφείλει να πιστοποιήσει/τροποποιήσει εντός πέντε ημερών από την υποβολή τους. Σε περίπτωση διαφοροποιήσεων, η διαδικασία πιστοποίησης/τιμολόγησης προχωράει τροποποιημένη καταλλήλως και οποιαδήποτε διαφωνία προκύψει στο μέλλον επιλύεται μέσω της ομάδας του Consolidation και των εμπλεκόμενων Υ.Λ. του Συνεργάτη και του ΟΤΕ/COSMOTE.

Όσον αφορά τα Σποραδικά Υποέργα/Τμήματα Υποέργων θα λαμβάνονται κάθε ημέρα αναλυτικά επιμετρητικά στοιχεία καθώς και στοιχεία σχετικά με την ανάλωση των χορηγηθέντων από τον Εργοδότη υλικών. Τα παραπάνω θα υποβάλλονται από τον εργολάβο στην Ελέγχουσα Επιχειρησιακή Μονάδα εντός έξι (6) εργασίμων ημερών από την κοινοποίηση σε αυτόν των εγκεκριμένων επιμετρήσεων. Τέλος, οι λογαριασμοί πληρωμών συντάσσονται με δαπάνη, μέριμνα και ευθύνη του Εργολάβου, τόσο σε έντυπη όσο και σε ηλεκτρονική μορφή.

[Επιμετρήσεις, Λογαριασμοί – Πληρωμές](#_Επιμετρήσεις,_Λογαριασμοί_–)

[**Τιμοκατάλογοι εργασιών**](#_ΕΡΓΟΛΑΒΙΚΟ_ΑΝΤΑΛΛΑΓΜΑ_-)**:**

Προσάρτημα 1Α & 1Β

**Ποιοτικοί έλεγχοι**

Ο Εργοδότης διατηρεί το δικαίωμα να διενεργεί οποιοδήποτε έλεγχο ποιότητας και σε οποιοδήποτε σημείο και φάση εκτέλεσης οποιουδήποτε Υποέργου ή Τμήματος αυτού, ο δε Εργολάβος υποχρεούται να επιτρέπει και να διευκολύνει την παραπάνω εργασία ελέγχου. [Έλεγχος των Υποέργων και Τμημάτων Υποέργων από τον Εργοδότη – Επίβλεψη των Υποέργων/ Τμημάτων Υποέργων από τον Εργολάβο – Έλεγχος Ποιότητας](#_Έλεγχος_των_Υποέργων)

**KPIs-SLAs-Ποινικές ρήτρες**

Το νέο SLA των σποραδικών είναι σχεδόν το ίδιο με το προηγούμενο με βασικές αλλαγές στον ελάχιστο χρόνο απόκρισης από 4 σε 5 ώρες στην καλωδιακή βλάβη και την καθιέρωση 2 ζωνών αντί για 4. Για οποιαδήποτε διευκρίνιση , θέματα που αφορούν SLA’s να επικοινωνούνται κεντρικά μέσω των Τεχνικών Περιφερειών στην ομάδα Consolidation για δρομολόγηση.

[Service Level Agreement (S.L.A.) – Ποινικές Ρήτρες](#_Service_Level_Agreement)

[**Έκπτωση Εργολάβου**](#_Άρθρο_11_ΕΚΠΤΩΣΗ)

Ο εργολάβος δύναται να απαλαχθεί από τα καθήκοντα του στις παρακάτω περιπτώσεις:

* καθυστέρηση της έναρξης των εργασιών του κάθε Υποέργου πέραν των δεκαπέντε (15) Ημερών
* εάν οι εργασίες του είναι κακότεχνες,
* εάν καθυστερεί την πρόοδο των εργασιών,
* εάν δεν τηρεί τους κανόνες ασφαλείας,
* εάν χρησιμοποιήσει υπεργολάβο χωρίς έγκριση,
* εάν δεν τηρεί το Αρχείο του Υποέργου
* εάν έληξε η τμηματική προθεσμία του Υποέργου
* εάν δεν τηρεί τις προθεσμίες υποβολής των επιμετρήσεων
* εάν δεν προσκομίσει το ασφαλιστήριο συμβόλαιο
* εάν καθυστερεί την γνωστοποίηση των αποθηκών του, για την φύλαξη των χορηγούμενων από τον Εργοδότη υλικών.

[Διαδικασία έκπτωσης Εργολάβου από Υποέργο/Τμήμα Υποέργου](#_Διαδικασία_έκπτωσης_Εργολάβου)

**Διακοπή Εργασιών**

Ο ΟΤΕ διατηρεί το δικαίωμα να αναθέτει εργασίες για όσο χρονικό διάστημα επιθυμεί, χωρίς να δεσμεύεται από τον περιορισμό του 50% ή 70 % του συμβατικού τιμήματος, όπως στο παρελθόν. Μοναδικό περιορισμό αποτελεί η εξωσυστημική παραγγελία που αποστέλλεται από τον ΟΤΕ πριν την έναρξη των εργασιών του κάθε υποέργου η οποία πρέπει να αναλωθεί .

Ο Εργοδότης δικαιούται να προβεί μονομερώς σε προσωρινή ή οριστική διακοπή εργασιών Υποέργου/Τμήματος Υποέργου, χωρίς να υπάρχει υπαιτιότητα του Εργολάβου.

[Διακοπή εργασιών Υποέργου / Τμήματος Υποέργου από τον Εργοδότη](#_Διακοπή_εργασιών_Υποέργου)

**Επικοινωνία**

Το κάθε Τεχνικό Διαμέρισμα ή ΤΤΛΠ οφείλει να διατηρεί επικοινωνία με τον συνεργάτη (Εργολάβο) για τα τρέχοντα καθημερινά θέματα. Θέματα οικονομικού περιεχομένου, Προμηθειών, νέων τιμών κτλ., όπως επίσης και θέματα που σχετίζονται με την απόδοση του Συνεργάτη και την μη συμμόρφωση του με τις υποδείξεις σας, θα επικοινωνούνται και κεντρικά μέσω των Τεχνικών Περιφερειών στην ομάδα Consolidation για διευθέτηση.

Για θέματα εμπορικού και οικονομικού περιεχομένου αρμόδια είναι Δ/νση Προμηθειών Τεχνολογιών Δικτύου και Κατασκευαστικών Έργων Σταθερής και Κινητής του Εργοδότη**.**

* Για θέματα Υλοποίησης Υποέργων στην αρμόδια ελέγχουσα επιχειρησιακή μονάδα.

## Αρχείο του Υποέργου

Ο Εργολάβος υποχρεούται να τηρεί αρχείο του Υποέργου και αρχείο κάθε Τμήματός του στο οποίο θα αναγράφει υπογράφοντας καθημερινά αναλυτικά στοιχεία της προόδου του Υποέργου/Τμήματος Υποέργου και των συνθηκών εκτέλεσης αυτού και ιδία στοιχεία για τις καιρικές συνθήκες που επικρατούν, αναλυτικά στοιχεία για το απασχολούμενο προσωπικό, κατά κατηγορίες, τα χρησιμοποιούμενα μηχανήματα, τα χορηγούμενα από τον Εργοδότη υλικά.

[Αρχείο του Υποέργου /Τμήματος Υποέργου](#_Αρχείο_του_Υποέργου)

**ΠΕΡΙΕΧΟΜΕΝΑ ΠΑΡΑΡΤΗΜΑΤΟΣ**

[2.1 Τεχνική Περιγραφή 4](#_Toc424918384)

[2.2 Τιμοκατάλογοι Εργασιών Ηπειρωτικών /Νησιωτικών Περιοχών 5](#_Toc424918385)

[2.3 Service Level Agreement (S.L.A.) – Ποινικές Ρήτρες 6](#_Toc424918386)

[2.4 Τεχνικές Προδιαγραφές Κατασκευής 31](#_Toc424918397)

[2.5 Τιμοκατάλογος Παρεχόμενων Υλικών από τον Εργοδότη 32](#_Toc424918399)

[2.6 Γενικές υποχρεώσεις του Εργολάβου - Αρχείο του Τμήματος Υποέργου/Υποέργου - Αφανείς Εργασίες 33](#_Toc424918400)

[2.7 Όροι υλοποίησης 40](#_Toc424918406)

[2.8 Λοιπές Υποχρεώσεις Εργολάβου 46](#_Toc424918418)

[2.9 Έλεγχος των Υποέργων και Τμημάτων Υποέργων από τον Εργοδότη – Επίβλεψη των Υποέργων/ Τμημάτων Υποέργων από τον Εργολάβο – Έλεγχος Ποιότητας 52](#_Toc424918424)

[2.10 Ελαττώματα - Κίνδυνος 56](#_Toc424918425)

[2.11 Αυξομειώσεις Εργασιών-Νέες εργασίες 61](#_Toc424918426)

[2.12 Επιμετρήσεις, Λογαριασμοί – Πληρωμές 62](#_Toc424918427)

[2.13 Διακοπή εργασιών Υποέργου / Τμήματος Υποέργου από τον Εργοδότη 69](#_Toc424918428)

[2.14 Επίλυση Διαφωνιών 70](#_Toc424918429)

[2.15 Προτεραιότητα Ισχύος Εγγράφων του Παραρτήματος Σποραδικών και Ολοκληρωμένων Υποέργων Σταθερής 72](#_Toc424918430)

## 

Το Αντικείμενο των Υποέργων/Τμημάτων Υποέργων που διέπονται από το παρόν Παράρτημα περιλαμβάνει την εκτέλεση εργασιών Τηλεπικοινωνιακού Δικτύου. Ως εργασίες Τηλεπικοινωνιακού Δικτύου νοούνται οι Χωματουργικές, και οι πάσης φύσεως Δικτυακές και Τηλεπικοινωνιακές εργασίες των υπόψη Υποέργων/Τμημάτων Υποέργων, όπως αυτές περιγράφονται διακριτά στο παρόν Παράρτημα.

Ως Χωματουργικές εργασίες νοούνται η διάνοιξη τάφρων και σκαμμάτων, η κατασκευή μικροσωληνώσεων, φρεατίων και σωληνώσεων καθώς και κάθε υπόγεια ή επίγεια κατασκευή, που εξυπηρετεί τοποθέτηση των καλωδίων, η επαναφορά τους στην πρότερα κατάσταση και λοιπές εργασίες σύμφωνα με τα οριζόμενα στο παρόν Παράρτημα.

Ως Δικτυακές εργασίες νοούνται αυτές, που απαιτούνται για την κατασκευή και δοκιμή ολοκληρωμένων τηλεπικοινωνιακών κυκλωμάτων τεχνολογίας χαλκού ή οπτικών ινών στο Αστικό Κέντρο ή και μέχρι τον τελικό πελάτη καθώς και την εγκατάσταση του αντίστοιχου εξοπλισμού εφόσον απαιτηθεί.

## Τεχνική Περιγραφή

Η Τεχνική Περιγραφή των Σποραδικών και Ολοκληρωμένων Υποέργων Σταθερής αναλύεται στο Προσάρτημα 2, το οποίο αποτελεί ενιαίο και αναπόσπαστο τμήμα του παρόντος.

## Τιμοκατάλογοι Εργασιών Ηπειρωτικών /Νησιωτικών Περιοχών

Οι Τιμοκατάλογοι Εργασιών Ηπειρωτικών /Νησιωτικών Περιοχών των Σποραδικών και Ολοκληρωμένων Υποέργων Σταθερής αναλύονται στο Προσάρτημα 1α & 1β αντίστοιχα, τα οποία αποτελούν ενιαίο και αναπόσπαστο τμήμα του παρόντος.

## Service Level Agreement (S.L.A.) – Ποινικές Ρήτρες

* + 1. **ΟΡΟΙ SLA ΣΠΟΡΑΔΙΚΩΝ ΥΠΟΕΡΓΩΝ ΣΤΑΘΕΡΗΣ**

Στο παρόν άρθρο περιγράφονται οι χρόνοι εκτέλεσης των Σποραδικών Υποέργων Σταθερής. Αυτονόητο ότι καλύπτονται στο παρόν και οι χρόνοι εκτέλεσης των Τμημάτων Υποέργου, εφόσον οιοδήποτε Υποέργο απαρτίζεται από Τμήματα.

Σε περίπτωση που ο Εργολάβος υπερβεί τους χρόνους εκτέλεσης των εργασιών του Υποέργου που αναφέρονται στο SLA, καταπίπτουν oι κατά περίπτωση ποινικές ρήτρες που προβλέπονται στο SLA οι οποίες καταλογίζονται και κρατούνται από το εργολαβικό αντάλλαγμα του αμέσως επόμενου λογαριασμού του Υποέργου/Τμήματος Yποέργου και, αν δεν υπάρχει επόμενος λογαριασμός ή το ποσόν αυτού δεν επαρκεί, εισπράττονται από την ισόποση κατάπτωση των εγγυήσεων εις χείρας του Εργοδότη και αν δεν υπάρχουν εγγυήσεις εις χείρας του Εργοδότη ή το ποσόν αυτών δεν επαρκεί τότε καταβάλλονται αμέσως εις χρήμα τοις μετρητοίς από τον Εργολάβο.

Οι γεωγραφικές ζώνες εφαρμογής του SLA Σποραδικών Υποέργων/Τμημάτων Υποέργων Σταθερής είναι δύο:

1. Ζώνη 1-Ηπειρωτική Ελλάδα, Νήσοι, Κρήτη, Εύβοια, Λευκάδα, Ρόδος, Κέρκυρα, Λέσβος, Χίος, Κως, Ζάκυνθος, Σαλαμίνα, Κεφαλλονιά, Σάμος, Σύρος, Νάξος, Θήρα, Θάσος, Μύκονος, Πάρος, Αίγινα
2. Ζώνη 2-Λοιπές Νήσοι

Τα είδη εργασιών εφαρμογής του SLA Σποραδικών Υποέργων/Τμημάτων Υποέργων Σταθερής είναι τέσσερα:

1. Αποκατάσταση Συνδρομητικής ή Καλωδιακής Βλάβης σε Καλώδιο Χαλκού
2. Αποκατάσταση Καλωδιακής Βλάβης σε ΚΟΙ
3. Νέες Συνδέσεις/Μεταφορές
4. Μικρο-επεκτάσεις

Το SLA Σποραδικών Υποέργων/Τμημάτων Υποέργων Σταθερής θα υπολογίζεται ανά Υποέργο και Τμήμα Υποέργου και ανά γεωγραφική ζώνη. Όλοι οι χρόνοι ( π.χ. απόκρισης, λειτουργικής αποκατάστασης, ολικής αποκατάστασης επιφανείας) υπολογίζονται αθροιστικά και οι ρήτρες καταπίπτουν αθροιστικά.

Από το SLA Σποραδικών Υποέργων/Τμημάτων Υποέργων Σταθερής εξαιρούνται όλες οι επίσημες αργίες (αλλά όχι οι Κυριακές).

Για τη μέτρηση του SLA Σποραδικών Υποέργων/Τμημάτων Υποέργων Σταθερής θα χρησιμοποιηθεί ένα ηλεκτρονικό σύστημα του Εργοδότη, αναγγελίας εργασιών, άφιξης στο πεδίο και ενημέρωσης ολοκλήρωσης εργασιών.

Ο Εργοδότης θα πραγματοποιεί ελέγχους για την ορθή και ειλικρινή καταχώρηση της πληροφορίας και των χρόνων υλοποίησης στο ανωτέρω ηλεκτρονικό σύστημα. Αν εντοπισθεί ψευδής καταχώρηση πληροφορίας, χρόνου απόκρισης/αποκατάστασης κλπ στο ηλεκτρονικό σύστημα αναγγελίας– διαχείρισης εργασιών, θα καταπίπτει υπέρ του Εργοδότη ποινική ρήτρα ίση με

- Το ποσό των 3.000€ για την 1η φορά,

- Το ποσό των 5.000€ για τη 2η φορά, και

- Το ποσό των 7.000€ για κάθε επόμενη φορά κι επιπλέον ο Εργοδότης θα διατηρεί το δικαίωμα να τον κηρύττει άμεσα έκπτωτο.

Το αρμόδιο στέλεχος του Εργοδότη θα αναγγέλλει εργασίες στον/στους τερματικούς σταθμούς που θα είναι εγκατεστημένοι στα κεντρικά γραφεία του εκάστοτε Εργολάβου.

Ο κάθε Εργολάβος θα διαχειρίζεται κεντρικά το πρόγραμμα εργασιών των τεχνικών συνεργείων του στο πεδίο. Η ενημέρωση του ηλεκτρονικού συστήματος θα είναι αποκλειστική ευθύνη του Εργολάβου και θα γίνεται μόνο από τα κεντρικά του γραφεία.

Η επικοινωνία των συνεργείων του Εργολάβου θα πραγματοποιείται μόνο με τον υπεύθυνο του Εργολάβου, ο οποίος θα έχει τη δυνατότητα να «παγώσει» τους χρόνους του SLA λόγω μη υπαιτιότητας του Εργολάβου καταχωρώντας και τη σχετική αιτία. Παράλληλα και σε πραγματικό χρόνο, ο υπεύθυνος του Εργολάβου θα ενημερώνει το αρμόδιο στέλεχος του Εργοδότη είτε μέσω του ηλεκτρονικού συστήματος, είτε μέσω ηλεκτρονικού ταχυδρομείου για το «πάγωμα» του χρόνου του SLA και την αντίστοιχη αιτία.

Κάθε καταχώρηση ή/και ενημέρωση του ηλεκτρονικού συστήματος συμφωνείται ότι αποτελεί κατά αμάχητο τεκμήριο και πλήρη απόδειξη, μη επιτρεπομένης ανταπόδειξης, καταχώρηση ή/και ενημέρωση από τον ίδιο τον Εργολάβο, του Εργολάβου παραιτουμένου έναντι του Εργοδότη από κάθε τυχόν αμφισβήτηση περί την ιδιότητα την εξουσία την αρμοδιότητα ή την ταυτότητα του προσώπου που προέβη στην κάθε καταχώρηση ή/και ενημέρωση, και κάθε καταχώρηση ή/και ενημέρωση σε κάθε περίπτωση δεσμεύει τον Εργολάβο και παράγει πλήρη έννομα αποτελέσματα, κατά πάντα χρόνο.

1. **SLA Αποκατάστασης Συνδρομητικής ή Καλωδιακής Βλάβης σε Καλώδιο Χαλκού**
2. Οι προθεσμίες για τους χρόνους απόκρισης έχουν ως αφετηρία την αναγγελία της βλάβης στον Εργολάβο.
3. Οι προθεσμίες για τους χρόνους λειτουργικής αποκατάστασης έχουν ως αφετηρία το χρόνο του ακριβούς εντοπισμού της βλάβης. (Έτσι, σε περίπτωση εσφαλμένης υπόδειξης του Εργοδότη για την ακριβή θέση μίας βλάβης, ο χρόνος έναρξης της λειτουργικής αποκατάστασης μηδενίζεται).
4. Οι προθεσμίες για τους χρόνους ολικής αποκατάστασης επιφανείας έχουν ως αφετηρία το χρόνο ολοκλήρωσης της λειτουργικής αποκατάστασης σε περίπτωση που η αποκατάσταση γίνεται από τον Εργολάβο και από την αναγγελία αποκατάστασης σε περίπτωση που η λειτουργική αποκατάσταση γίνεται από τον Εργοδότη
5. Στους χρόνους του παρόντος SLA δεν λαμβάνονται υπ΄ όψιν και δεν προσμετρώνται τα χρονικά διαστήματα Αποκατάστασης Συνδρομητικής ή Καλωδιακής Βλάβης σε Καλώδιο Χαλκού:

α) όταν η βλάβη βρίσκεται επί δρόμου ταχείας κυκλοφορίας και μέχρι να εκδοθούν οι αναγκαίες άδειες

β) όταν στη βλάβη εμπλέκεται Οργανισμός Ύδρευσης/Αποχέτευσης (λόγω λυμάτων κλπ) και μέχρι να αποκατασταθεί το δίκτυο του οικείου Οργανισμού.

γ) μέχρι να εκδοθούν οι αναγκαίες άδειες

δ) μέχρι να χορηγηθούν από τον Εργοδότη τα απαραίτητα σχέδια

ε) μέχρι να χορηγηθούν από τον Εργοδότη τα απαιτούμενα υλικά προμήθειας Εργοδότη

στ) μέχρι να αρθεί το γεγονός της αποδεδειγμένης ανωτέρας βίας - συμπεριλαμβανομένης της αδυναμίας μετάβασης προς τα νησιά (π.χ. λόγω απαγορευτικού απόπλου)

1. Εφόσον στον Εργολάβο ανατεθούν εργασίες σε άλλες γεωγραφικές περιοχές της επικράτειας, το παρόν SLA δε θα εφαρμόζεται κατά τους δύο (2) πρώτους ημερολογιακούς μήνες από την ημερομηνία ανάθεσης εργασιών στις νέες αυτές περιοχές σύμφωνα με την αντίστοιχη εντολή εκτέλεσης εργασιών (έντυπη ή ηλεκτρονική).

|  |  |  |  |  |  |
| --- | --- | --- | --- | --- | --- |
| **SLA Αποκατάστασης Συνδρομητικής ή Καλωδιακής Βλάβης σε Καλώδιο Χαλκού** | | | | | |
| Γεωγραφική Ζώνη | Ζώνη 1-Ηπειρωτική Ελλάδα, Νήσοι Κρήτη ,Εύβοια ,Λευκάδα, Ρόδος ,Κέρκυρα ,Λέσβος ,Χίος ,Κως ,Ζάκυνθος Σαλαμίνα,Κεφαλλονιά,Σάμος,Σύρος,Νάξος,Θήρα,Θάσος,Μύκονος,Πάρος,Αίγινα | | | | |
| Ωράριο Αναγγελίας βλάβης προς Εργολάβο | 07.00-16.00 ( x7 ημέρες την εβδομάδα ) | | | | |
| Μέγιστος χρόνος απόκρισης από την αναγγελία της βλάβης για το 90 % των περιπτώσεων σε μηνιαία βάση | 5 ώρες | | | | |
| Μέγιστος χρόνος απόκρισης από την αναγγελία της βλάβης για το 100 % των περιπτώσεων σε μηνιαία βάση | 12 ώρες | | | | |
| Πλήθος βλαβών με παραβίαση του χρόνου απόκρισης /μήνα ( Α ) | (βοηθητικός δείκτης Α ) | | | | |
| Συνολικός χρόνος παραβίασης της απόκρισης/μήνα ( Β ) | (βοηθητικός δείκτης Β ) | | | | |
| Μέσος χρόνος παραβίασης της απόκρισης /παραβιασμένη βλάβη σε μηνιαία βάση | Β/Α | | | | |
| Συνέπειες Παραβίασης του χρόνου απόκρισης | Μέσος Χρόνος παραβίασης της απόκρισης /παραβιασμένη βλάβη σε μηνιαία βάση (Β/Α) | | | | |
| (Β/Α) έως 2 ώρες | | | | (Β/Α) άνω των 2 ωρών |
| 150 € ανά παραβιασμένη βλάβη | | | | α) 150 € ανά παραβιασμένη βλάβη και ο μήνας θα θεωρείται παραβιασμένος |
| β) Από 2 παραβιασμένους μήνες και πάνω θα είναι δυνατή η έκπτωση του Εργολάβου |
| Χρόνος λειτουργικής αποκατάστασης για το 100% των περιπτώσεων σε μηνιαία βάση | Καλώδιο μέχρι 10'' | | Καλώδιο άνω των 10'' έως 600'' | | Καλώδιο άνω των 600'' έως 2400'' |
| 24 ώρες | | 24 ώρες | | 48 ώρες |
| Πλήθος βλαβών με παραβίαση του χρόνου λειτουργικής αποκατάστασης /μήνα ( Γ ) | (βοηθητικός δείκτης Γ ) | | | | |
| Συνολικός χρόνος παραβίασης της λειτουργικής αποκατάστασης/μήνα ( Δ ) | (βοηθητικός δείκτης Δ ) | | | | |
| Μέσος χρόνος παραβίασης της λειτουργικής αποκατάστασης /παραβιασμένη βλάβη σε μηνιαία βάση | Δ/Γ | | | | |
| Συνέπειες Παραβίασης του χρόνου λειτουργικής αποκατάστασης | | Μέσος Χρόνος παραβίασης της λειτουργικής αποκατάστασης /παραβιασμένη βλάβη | | | |
| έως 2 ώρες | | άνω των 2 ωρών | |
| 0 (μηδέν) € ανά παραβιασμένη βλάβη | | α) 150 € ανά παραβιασμένη βλάβη και ο μήνας θεωρείται παραβιασμένος | |
| β) Από 2 παραβιασμένους μήνες και πάνω θα είναι δυνατή η έκπτωση του Εργολάβου | |
| Χρόνος πλήρους αποκατάστασης επιφανείας για το 100% των περιπτώσεων σε μηνιαία βάση | | 48 ώρες μετά τη λειτουργική αποκατάσταση | | | |
| Πλήθος βλαβών με παραβίαση του χρόνου πλήρους αποκατάστασης επιφανείας /μήνα ( Ε ) | | (βοηθητικός δείκτης Ε ) | | | |
| Συνολικός χρόνος παραβίασης της πλήρους αποκατάστασης επιφανείας/μήνα ( Ζ ) | | (βοηθητικός δείκτης Ζ ) | | | |
| Μέσος χρόνος παραβίασης της πλήρους αποκατάστασης επιφανείας/παραβιασμένη βλάβη σε μηνιαία βάση | | Ζ/Ε | | | |
| Συνέπειες Παραβίασης του χρόνου πλήρους αποκατάστασης επιφανείας | | Μέσος Χρόνος παραβίασης της πλήρους αποκατάστασης επιφανείας/ παραβιασμένη βλάβη | | | |
| έως 4 ώρες | | άνω των 4 ωρών | |
| 0 (μηδέν) € ανά παραβιασμένη βλάβη | | α) 150 € ανά παραβιασμένη βλάβη συν το 100% του ενδεχόμενου προστίμου από Δημόσιο Φορέα (Δήμο , Νομαρχία κλπ) και ο μήνας θα θεωρείται παραβιασμένος | |
| β) Από 2 παραβιασμένους μήνες και πάνω θα είναι δυνατή η έκπτωση του Εργολάβου | |

|  |  |  |  |
| --- | --- | --- | --- |
| **SLA Αποκατάστασης Συνδρομητικής ή Καλωδιακής Βλάβης σε Καλώδιο Χαλκού** | | | |
| Γεωγραφική Ζώνη | Ζώνη 2-Λοιπές Νήσοι | | |
| Ωράριο Αναγγελίας βλάβης προς Εργολάβο | 07.00-14.00 ( x7 ημέρες την εβδομάδα ) | | |
| Μέγιστος χρόνος απόκρισης από την αναγγελία της βλάβης για το 90 % των περιπτώσεων σε μηνιαία βάση | 24 ώρες | | |
| Μέγιστος χρόνος απόκρισης από την αναγγελία της βλάβης για το 100 % των περιπτώσεων σε μηνιαία βάση | 48 ώρες | | |
| Πλήθος βλαβών με παραβίαση του χρόνου απόκρισης /μήνα ( Α ) | (βοηθητικός δείκτης Α ) | | |
| Συνολικός χρόνος παραβίασης της απόκρισης/μήνα ( Β ) | (βοηθητικός δείκτης Β ) | | |
| Μέσος χρόνος παραβίασης της απόκρισης /παραβιασμένη βλάβη σε μηνιαία βάση | Β/Α | | |
| Συνέπειες Παραβίασης του χρόνου απόκρισης | Μέσος Χρόνος παραβίασης της απόκρισης /παραβιασμένη βλάβη σε μηνιαία βάση | | |
| έως 4 ώρες | | άνω των 4 ωρών |
| 150 € ανά παραβιασμένη βλάβη | | α) 150 € ανά παραβιασμένη βλάβη και ο μήνας θα θεωρείται παραβιασμένος |
| β) Από 2 παραβιασμένους μήνες και πάνω θα είναι δυνατή η έκπτωση του Εργολάβου |
| Χρόνος λειτουργικής αποκατάστασης για το 100% των περιπτώσεων σε μηνιαία βάση | Καλώδιο μέχρι 10'' | Καλώδιο άνω των 10'' έως 600'' | Καλώδιο άνω των 600'' έως 2400'' |
| 36 ώρες | 48 ώρες | 72 ώρες |
| Πλήθος βλαβών με παραβίαση του χρόνου λειτουργικής αποκατάστασης/μήνα ( Γ ) | (βοηθητικός δείκτης Γ ) | | |
| Συνολικός χρόνος παραβίασης της λειτουργικής αποκατάστασης/μήνα ( Δ ) | (βοηθητικός δείκτης Δ ) | | |
| Μέσος χρόνος παραβίασης της λειτουργικής αποκατάστασης/παραβιασμένη βλάβη σε μηνιαία βάση | Δ/Γ | | |
| Συνέπειες Παραβίασης του χρόνου λειτουργικής αποκατάστασης | Μέσος Χρόνος παραβίασης της λειτουργικής αποκατάστασης /παραβιασμένη βλάβη | | |
| έως 12 ώρες | | άνω των 12 ωρών |
| 0(μηδέν) € ανά παραβιασμένη βλάβη | | α) 150 € ανά παραβιασμένη βλάβη και ο μήνας θεωρείται παραβιασμένος |
| β) Από 2 παραβιασμένους μήνες και πάνω θα είναι δυνατή η έκπτωση του Εργολάβου |
| Χρόνος πλήρους αποκατάστασης επιφανείας για το 100% των περιπτώσεων σε μηνιαία βάση | 48 ώρες μετά τη λειτουργική αποκατάσταση | | |
| Πλήθος βλαβών με παραβίαση του χρόνου πλήρους αποκατάστασης επιφανείας /μήνα ( Ε ) | (βοηθητικός δείκτης Ε ) | | |
| Συνολικός χρόνος παραβίασης της πλήρους αποκατάστασης επιφανείας/μήνα ( Ζ ) | (βοηθητικός δείκτης Ζ ) | | |
| Μέσος χρόνος παραβίασης της πλήρους αποκατάστασης επιφανείας/παραβιασμένη βλάβη σε μηνιαία βάση | Ζ / Ε | | |
| Συνέπειες Παραβίασης του χρόνου πλήρους αποκατάστασης επιφανείας | Μέσος Χρόνος παραβίασης της πλήρους αποκατάστασης επιφανείας/ παραβιασμένη βλάβη | | |
| έως 24 ώρες | | άνω των 24 ωρών |
| 0(μηδέν) € ανά παραβιασμένη βλάβη | | α) 150 € ανά παραβιασμένη βλάβη συν το 100% του ενδεχόμενου προστίμου από Δημόσιο Φορέα (Δήμο , Νομαρχία κλπ) και ο μήνας θα θεωρείται παραβιασμένος |
| β) Από 2 παραβιασμένους μήνες και πάνω θα είναι δυνατή η έκπτωση του Εργολάβου |

1. **SLA Αποκατάστασης Καλωδιακής Βλάβης σε ΚΟΙ**
2. Οι προθεσμίες για τους χρόνους απόκρισης έχουν ως αφετηρία την αναγγελία της βλάβης στον Εργολάβο.
3. Οι προθεσμίες για τους χρόνους λειτουργικής αποκατάστασης έχουν ως αφετηρία το χρόνο του ακριβούς εντοπισμού της βλάβης. (Έτσι , σε περίπτωση εσφαλμένης υπόδειξης του Εργοδότη για την ακριβή θέση μίας βλάβης, ο χρόνος έναρξης της λειτουργικής αποκατάστασης μηδενίζεται).
4. Οι προθεσμίες για τους χρόνους ολικής αποκατάστασης επιφανείας έχουν ως αφετηρία το χρόνο ολοκλήρωσης της λειτουργικής αποκατάστασης σε περίπτωση που η αποκατάσταση γίνεται από τον Εργολάβο και από την αναγγελία αποκατάστασης σε περίπτωση που η λειτουργική αποκατάσταση γίνεται από τον Εργοδότη
5. Στους χρόνους του παρόντος SLA δεν λαμβάνονται υπ΄ όψιν και δεν προσμετρώνται τα χρονικά διαστήματα Αποκατάστασης Συνδρομητικής ή Καλωδιακής Βλάβης σε Καλώδιο ΚΟΙ:

α) όταν η βλάβη βρίσκεται επί δρόμου ταχείας κυκλοφορίας και μέχρι να εκδοθούν οι αναγκαίες άδειες

β) όταν στη βλάβη εμπλέκεται Οργανισμός Ύδρευσης/Αποχέτευσης (λόγω λυμάτων κλπ) και μέχρι να αποκατασταθεί το δίκτυο του οικείου Οργανισμού

γ) μέχρι να εκδοθούν οι αναγκαίες άδειες

δ) μέχρι να χορηγηθούν από τον Εργοδότη τα απαραίτητα σχέδια

ε) μέχρι να χορηγηθούν από τον Εργοδότη τα απαιτούμενα υλικά προμήθειας Εργοδότη

στ) μέχρι να αρθεί το γεγονός της αποδεδειγμένης ανωτέρας βίας - συμπεριλαμβανομένης της αδυναμίας μετάβασης προς τα νησιά (π.χ. λόγω απαγορευτικού απόπλου)

1. Εφόσον στον Εργολάβο ανατεθούν εργασίες σε άλλες γεωγραφικές περιοχές της επικράτειας, το παρόν SLA δε θα εφαρμόζεται κατά τους δύο (2) πρώτους ημερολογιακούς μήνες από την ημερομηνία ανάθεσης εργασιών στις νέες αυτές περιοχές. σύμφωνα με την αντίστοιχη εντολή εκτέλεσης εργασιών (έντυπη ή ηλεκτρονική).

|  |  |  |  |  |  |
| --- | --- | --- | --- | --- | --- |
| **SLA Αποκατάστασης Καλωδιακής Βλάβης σε ΚΟΙ** | | | | | |
| Γεωγραφική Ζώνη | Ζώνη 1-Ηπειρωτική Ελλάδα, Νήσοι Κρήτη ,Εύβοια ,Λευκάδα, Ρόδος ,Κέρκυρα ,Λέσβος ,Χίος ,Κως ,Ζάκυνθος Σαλαμίνα,Κεφαλλονιά,Σάμος,Σύρος,Νάξος,Θήρα,Θάσος,Μύκονος,Πάρος,Αίγινα | | | | |
| Ωράριο Αναγγελίας βλάβης προς Εργολάβο | **Όλο το 24ώρο** | | | | |
| Μέγιστος χρόνος απόκρισης από την αναγγελία της βλάβης για το 100 % των περιπτώσεων | 2 ώρες | | | | |
| Συνέπειες Παραβίασης του χρόνου απόκρισης | Υπέρβαση χρόνου απόκρισης | | | | |
| έως 2 ώρες | | άνω των 2 ωρών και έως 4 ώρες | | άνω των 4 ωρών |
| 1.000 € | | 2.000 € | | α) 2.000 € |
| β) εάν συμβούν δύο φορές υπερβάσεις άνω των 4 ωρών στη διάρκεια του Υποέργου είναι δυνατή η έκπτωση |
| Χρόνος λειτουργικής αποκατάστασης για το 100% των περιπτώσεων | 4 ώρες ανά δέσμη 12 ινών που αποκαθίσταται λειτουργικά | | | | |
|
| Συνέπειες Παραβίασης του χρόνου λειτουργικής αποκατάστασης | Υπέρβαση χρόνου λειτουργικής αποκατάστασης  ανά δέσμη 12 ινών | | | | |
| από 0 έως 2 ώρες ανά δέσμη 12 ινών | | | | άνω των 2 ωρών ανά δέσμη 12 ινών |
| 1.000 € | | | | α) 2.000 € |
| β) εάν συμβούν δύο φορές υπερβάσεις άνω των 2 ωρών ανά δέσμη 12 ινών στη διάρκεια του Υποέργου είναι δυνατή η έκπτωση |
| Χρόνος πλήρους αποκατάστασης επιφανείας για το 100% των περιπτώσεων | 48 ώρες από την αναγγελία ολοκλήρωσης της λειτουργικής αποκατάστασης | | | | |
|
| Συνέπειες Παραβίασης του χρόνου πλήρους αποκατάστασης επιφανείας | Υπέρβαση χρόνου πλήρους αποκατάστασης επιφανείας | | | | |
| έως 24 ώρες | | | | άνω των 24 ωρών |
| 0(μηδέν) € | | | | α) 150 € ανά παραβιασμένη βλάβη συν το 100% του ενδεχόμενου προστίμου από αρμόδιο Φορέα (Δήμο, Νομαρχία κλπ) και ο μήνας θα θεωρείται παραβιασμένος |
| β) εάν συμβούν δύο φορές υπερβάσεις άνω των 24 ωρών στη διάρκεια του Υποέργου είναι δυνατή η έκπτωση |
| **SLA Αποκατάστασης Καλωδιακής Βλάβης σε ΚΟΙ** | | | | | |
| Γεωγραφική Ζώνη | Ζώνη 2-Λοιπές Νήσοι | | | | |
| Ωράριο Αναγγελίας βλάβης προς Εργολάβο | **Όλο το 24ώρο** | | | | |
| Μέγιστος χρόνος απόκρισης από την αναγγελία της βλάβης για το 100 % των περιπτώσεων | 4 ώρες | | | | |
| Συνέπειες Παραβίασης του χρόνου απόκρισης | Υπέρβαση χρόνου απόκρισης | | | | |
| έως 2 ώρες | άνω των 2 ωρών και έως 4 ώρες | | άνω των 4 ωρών | |
| 1.000 € | 2.000 € | | α) 2.000 € | |
| β) εάν συμβούν δύο φορές υπερβάσεις άνω των 4 ωρών στη διάρκεια του Υποέργου είναι δυνατή η έκπτωση | |
| Χρόνος λειτουργικής αποκατάστασης για το 100% των περιπτώσεων | 4 ώρες ανά δέσμη 12 ινών που αποκαθίσταται λειτουργικά | | | | |
|
| Συνέπειες Παραβίασης του χρόνου λειτουργικής αποκατάστασης | Υπέρβαση χρόνου λειτουργικής αποκατάστασης  ανά δέσμη 12 ινών | | | | |
| από 0 έως 2 ώρες ανά δέσμη 12 ινών | | | άνω των 2 ωρών ανά δέσμη 12 ινών | |
| 1.000 € | | | α) 2.000 € | |
| β) εάν συμβούν δύο φορές υπερβάσεις άνω των 2 ωρών ανά δέσμη 12 ινών στη διάρκεια του Υποέργου είναι δυνατή η έκπτωση | |
| Χρόνος πλήρους αποκατάστασης επιφανείας για το 100% των περιπτώσεων | 48 ώρες από την αναγγελία ολοκλήρωσης της λειτουργικής αποκατάστασης | | | | |
|
| Συνέπειες Παραβίασης του χρόνου πλήρους αποκατάστασης επιφανείας | Υπέρβαση χρόνου πλήρους αποκατάστασης επιφανείας | | | | |
| έως 48 ώρες | | | άνω των 48 ωρών | |
| 0(μηδέν) € | | | α) 150 € ανά παραβιασμένη βλάβη συν το 100% του ενδεχόμενου προστίμου από αρμόδιο Φορέα (Δήμο, Νομαρχία κλπ) και ο μήνας θα θεωρείται παραβιασμένος | |
| β) εάν συμβούν δύο φορές υπερβάσεις άνω των 24 ωρών στη διάρκεια του Υποέργου είναι δυνατή η έκπτωση | |

**SLA Νέων Συνδέσεων/Μεταφορών**

1. Οι προθεσμίες για τους χρόνους απόκρισης έχουν ως αφετηρία την αναγγελία της Νέας Σύνδεσης/Μεταφοράς στον Εργολάβο
2. Στους χρόνους του παρόντος SLA δεν λαμβάνονται υπ΄ όψιν και δεν προσμετρώνται τα χρονικά διαστήματα:

α) αποδεδειγμένης απουσίας του πελάτη κατά τη μετάβαση του συνεργείου του Εργολάβου

β) μέχρι να χορηγηθούν από τον Εργοδότη τα απαραίτητα σχέδια

γ) μέχρι να χορηγηθούν από τον Εργοδότη τα απαιτούμενα υλικά προμήθειας Εργοδότη

δ) μέχρι να αρθεί το γεγονός της αποδεδειγμένης ανωτέρας βίας - συμπεριλαμβανομένης της αδυναμίας μετάβασης προς τα νησιά (π.χ. λόγω απαγορευτικού απόπλου)

1. Εφόσον στον Εργολάβο ανατεθούν εργασίες σε άλλες γεωγραφικές περιοχές της επικράτειας, το παρόν SLA δε θα εφαρμόζεται κατά τους δύο (2) πρώτους ημερολογιακούς μήνες από την ημερομηνία ανάθεσης εργασιών στις νέες αυτές περιοχές. σύμφωνα με την αντίστοιχη εντολή εκτέλεσης εργασιών (έντυπη ή ηλεκτρονική).

|  |  |  |  |  |
| --- | --- | --- | --- | --- |
| **SLA Νέων Συνδέσεων/Μεταφορών** | | | | |
| Γεωγραφική Ζώνη | Ζώνη 1-Ηπειρωτική Ελλάδα ,Νήσοι Κρήτη , Εύβοια ,Λευκάδα , Ρόδος ,Κέρκυρα ,Λέσβος ,Χίος ,Κως ,Ζάκυνθος Σαλαμίνα,Κεφαλλονιά,Σάμος,Σύρος,Νάξος,Θήρα,Θάσος,Μύκονος,Πάρος,Αίγινα | | | |
| Μέγιστος χρόνος ολοκλήρωσης από την αναγγελία Νέας Σύνδεσης/Μεταφοράς για το 100 % των περιπτώσεων | 48 ώρες | | | |
| Συνέπειες Παραβίασης χρόνου προσέλευσης στον πελάτη (ασυνέπεια σε ραντεβού) | Συχνότητα ασυνέπειας | | | |
| 1 ασυνέπεια /μήνα | 2 -3 ασυνέπειες /μήνα | | άνω των 3 ασυνεπειών  /μήνα |
| 0 € | 150 €/ασυνέπεια | | 150 €/ασυνέπεια-εάν γίνουν επί δύο μήνες 3 ή παραπάνω παραβιάσεις είναι δυνατή η έκπτωση |
|
| Συνέπειες αποδεδειγμένης απρεπούς εμφάνισης ή αποδεδειγμένης απρεπούς συμπεριφοράς Τεχνικού του Εργολάβουπρος πελάτη του Εργοδότη ή ενεργοποίησης μη πιστοποιημένου Τεχνικού | Συχνότητα απρεπούς εμφάνισης ή απρεπούςσυμπεριφοράς προς πελάτη ανά Υποέργο- Τμήμα Υποέργου ή ενεργοποίησης μη πιστοποιημένου Τεχνικού | | | |
| 1ο γεγονός / Υποέργο | | 2ο γεγονός/ Υποέργο | 3ο γεγονός και άνω / Υποέργο |
| 500 € για το 1ο γεγονός και αποκλεισμός του Τεχνικού του Εργολάβου από τα συνεργεία που επισκέπτονται πελάτες του Εργοδότη | | επιπλέον 1000€ για το 2ο γεγονός και αποκλεισμός του Τεχνικού του Εργολάβου από τα συνεργεία που επισκέπτονται πελάτες του Εργοδότη | επιπλέον 1000 €/γεγονός, αποκλεισμός του Τεχνικού του Εργολάβου από τα συνεργεία που επισκέπτονται πελάτες του Εργοδότη κι επιπλέον είναι δυνατή η έκπτωση του Εργολάβου |
|

|  |  |  |  |  |  |
| --- | --- | --- | --- | --- | --- |
| NSwF (Ελαττωματική εργασία Νέας Σύνδεσης/Μεταφοράς) | Συμφωνηθείσα φυσιολογική ανοχή< =10% ποσοστό αστοχίας ορθής υλοποίησης της Νέας Σύνδεσης/Μεταφοράς κατά την πρώτη μετάβαση συνεργείου του Εργολάβου σε μηνιαία βάση | | | | |
| Συνέπειες Παραβίασης NSwF | Συχνότητα παραβίασης | | | | |
| 10% < NSwF <12% σε μηνιαία βάση | | 12% <=NSwF <=15% σε μηνιαία βάση | | NSwF >15% σε μηνιαία βάση |
| 30€ ανά πρόσθετη μετάβαση του συνεργείου πέραν της φυσιολογικής ανοχής που συμφωνείται σε 10% και επί ποσοστού NSwF έως 12%. | | 50€ ανά πρόσθετη μετάβαση του συνεργείου και επί ποσοστού NSwF από 12% και έως 15%. | | 50€ ανά πρόσθετη μετάβαση του συνεργείου και επί ποσοστού NSwF άνω του 15%. -εάν καταγραφεί δύο οποιουσδήποτε μήνες κατά τη διάρκεια του Υποέργου ποσοστό NSwF >15% , τότε είναι δυνατή η έκπτωση του Εργολάβου |
|
| RFR (Συχνότητα Επαναλαμβανόμενων Βλαβών ) | Συμφωνηθείσα φυσιολογική ανοχή< =10% ποσοστό αστοχίας ορθής υλοποίησης της άρσης βλάβης κατά την πρώτη μετάβαση συνεργείου του Εργολάβου σε μηνιαία βάση | | | | |
| Συνέπειες Παραβίασης RFR | Συχνότητα παραβίασης | | | | |
| 10% < RFR <12% σε μηνιαία βάση | | 12% <=RFR <=15% σε μηνιαία βάση | | RFR >15% σε μηνιαία βάση |
| 30€ ανά πρόσθετη μετάβαση του συνεργείου πέραν της συμφωνηθείσης φυσιολογικής ανοχής που συμφωνείται σε10% και επί ποσοστού RFR έως 12%. | | 50€ ανά πρόσθετη μετάβαση του συνεργείου και επί ποσοστού RFR από 12% και έως 15%. | | 50€ ανά πρόσθετη μετάβαση του συνεργείου και επί ποσοστού RFR άνω του 15%. -εάν καταγραφεί δύο οποιουσδήποτε μήνες κατά τη διάρκεια του Υποέργου ποσοστό RFR >15%, τότε είναι δυνατή η έκπτωση του Εργολάβου |
|
| Συνέπειες ψευδούς/εσφαλμένης καταχώρησης μετρήσεων xDSL/RUO | Συχνότητα ψευδούς/εσφαλμένης καταχώρησης μετρήσεων xDSL/RUO ανά Υποέργο ή Τμήμα Υποέργου | | | | |
| Γεγονότα/Υποέργο <=3 | 3<Γεγονότα/Υποέργο<7 | | Γεγονότα/ Υποέργο>=7 | |
| 100 € ανά γεγονός | 150 € ανά γεγονός και αποκλεισμός των Τεχνικών του Εργολάβου με επαναλαμβανόμενα σφάλματα από τα συνεργεία που επισκέπτονται πελάτες του Εργοδότη | | 150 € ανά γεγονός, αποκλεισμός των Τεχνικών του Εργολάβου με επαναλαμβανόμενα σφάλματα από τα συνεργεία που επισκέπτονται πελάτες του Εργοδότη κι επιπλέον είναι δυνατή η έκπτωση του Εργολάβου | |
|

|  |  |  |  |  |
| --- | --- | --- | --- | --- |
| **SLA Νέων Συνδέσεων/Μεταφορών** | | | | |
| Γεωγραφική Ζώνη | Ζώνη 2-Λοιπές Νήσοι | | | |
| Μέγιστος χρόνος ολοκλήρωσης από την αναγγελία Νέας Σύνδεσης/Μεταφοράς για το 100 % των περιπτώσεων | 96 ώρες | | | |
| Συνέπειες Παραβίασης χρόνου προσέλευσης στον πελάτη (ασυνέπεια σε ραντεβού) | Συχνότητα ασυνέπειας | | | |
| 1 ασυνέπεια /μήνα | 2 -3 ασυνέπειες /μήνα | άνω των 3 ασυνεπειών  /μήνα | |
| 0 € | 150 €/ασυνέπεια | 150 €/ασυνέπεια-εάν γίνουν επί δύο μήνες 3 ή παραπάνω παραβιάσεις είναι δυνατή η έκπτωση | |
|
| Συνέπειες αποδεδειγμένης απρεπούς εμφάνισης ή αποδεδειγμένης απρεπούς συμπεριφοράς Τεχνικού του Εργολάβου προς πελάτη του Εργοδότη ή ενεργοποίησης μη πιστοποιημένου Τεχνικού | Συχνότητα απρεπούς εμφάνισης ή απρεπούς συμπεριφοράς προς πελάτη ανά Υποέργο-Τμήμα Υποέργου ή ενεργοποίησης μη πιστοποιημένου Τεχνικού | | | |
| 1ο γεγονός /Υποέργο - Τμήμα | 2ο γεγονός/ Υποέργο - Τμήμα | 3ο γεγονός και άνω / Υποέργο – Τμήμα | |
| 500 € για το 1ο γεγονός και αποκλεισμός του Τεχνικού του Εργολάβου από τα συνεργεία που επισκέπτονται πελάτες του Εργοδότη | επιπλέον 1000€ για το 2ο γεγονός και αποκλεισμός του Τεχνικού του Εργολάβου από τα συνεργεία που επισκέπτονται πελάτες του Εργοδότη | επιπλέον 1000 €/γεγονός, αποκλεισμός του Τεχνικού του Εργολάβου από τα συνεργεία που επισκέπτονται πελάτες του Εργοδότη κι επιπλέον είναι δυνατή η έκπτωση του Εργολάβου | |
|
| NSwF (Ελαττωματική εργασία Νέας Σύνδεσης/Μεταφοράς)) | Συμφωνηθείσα φυσιολογική ανοχή< =10% ποσοστό αστοχίας ορθής υλοποίησης της Νέας Σύνδεσης/Μεταφοράς κατά την πρώτη μετάβαση συνεργείου του Εργολάβου σε μηνιαία βάση | | | |
| Συνέπειες Παραβίασης NSwF | Συχνότητα παραβίασης | | |
| 10% < NSwF <12% σε μηνιαία βάση | 12% <=NSwF <=15% σε μηνιαία βάση | NSwF >15% σε μηνιαία βάση |
| 30€ ανά πρόσθετη μετάβαση του συνεργείου πέραν της φυσιολογικής ανοχής που συμφωνείται σε 10% και επί ποσοστού NSwF έως 12%. | 50€ ανά πρόσθετη μετάβαση του συνεργείου και επί ποσοστού NSwF από 12% και έως 15%. | 50€ ανά πρόσθετη μετάβαση του συνεργείου και επί ποσοστού NSwF άνω του 15%.-εάν καταγραφεί δύο οποιουσδήποτε μήνες κατά τη διάρκεια του Υποέργου ποσοστό NSwF >15%, τότε είναι δυνατή η έκπτωση του Εργολάβου |
|
| RFR (Συχνότητα Επαναλαμβανόμενων Βλαβών ) | Συμφωνηθείσα φυσιολογική ανοχή< =10% ποσοστό αστοχίας ορθής υλοποίησης της άρσης βλάβης κατά την πρώτη μετάβαση συνεργείου του Εργολάβου σε μηνιαία βάση | | |
| Συνέπειες Παραβίασης RFR | Συχνότητα παραβίασης | | |
| 10% < RFR <12% σε μηνιαία βάση | 12% <=RFR <=15% σε μηνιαία βάση | RFR >15% σε μηνιαία βάση |
| 30€ ανά πρόσθετη μετάβαση του συνεργείου πέραν της φυσιολογικής ανοχής που συμφωνείται σε 10 %και επί ποσοστού RFR έως 12%. | 50€ ανά πρόσθετη μετάβαση του συνεργείου και επί ποσοστού RFR από 12% και έως 15%. | 50€ ανά πρόσθετη μετάβαση του συνεργείου και επί ποσοστού άνω του 15%.-εάν καταγραφεί δύο οποιουσδήποτε μήνες κατά τη διάρκεια του Υποέργου ποσοστό RFR >15%, τότε είναι δυνατή η έκπτωση του Εργολάβου |
| Συνέπειες ψευδούς/εσφαλμένης καταχώρησης μετρήσεων xDSL/RUO | Συχνότητα ψευδούς/εσφαλμένης καταχώρησης μετρήσεων xDSL/RUO ανά Υποέργο | | |
| Έως 3 γεγονότα κατά τη διάρκεια του Υποέργου– Τμήματος αυτού | 3 έως 6 γεγονότα κατά τη διάρκεια του Υποέργου – Τμήματος αυτού | 7 ή παραπάνω γεγονότα κατά τη διάρκεια του Υποέργου– Τμήματος αυτού |
| 100 € ανά γεγονός | 150 € ανά γεγονός και αποκλεισμός των Τεχνικών του Εργολάβου με επαναλαμβανόμενα σφάλματα από τα συνεργεία που επισκέπτονται πελάτες του Εργοδότη | 150 € ανά γεγονός, αποκλεισμός των Τεχνικών του Εργολάβου με επαναλαμβανόμενα σφάλματα από τα συνεργεία που επισκέπτονται πελάτες του Εργοδότη κι επιπλέον είναι δυνατή η έκπτωση του Εργολάβου |
|

1. **SLA Μικρο-επεκτάσεων (ΜΕ)**
2. Όλες οι προθεσμίες έχουν ως αφετηρία την αναγγελία της ΜΕ στον Εργολάβου
3. Στους χρόνους του παρόντος SLA δεν λαμβάνονται υπ΄ όψιν και δεν προσμετρώνται τα χρονικά διαστήματα:

α) μέχρι να εκδοθούν οι αναγκαίες άδειες

β) μέχρι να χορηγηθούν από τον Εργοδότη τα απαραίτητα σχέδια

γ) μέχρι να χορηγηθούν από τον Εργοδότη τα απαιτούμενα υλικά προμήθειας Εργοδότη

δ) μέχρι να αρθεί το γεγονός της αποδεδειγμένης ανωτέρας βίας - συμπεριλαμβανομένης της αδυναμίας μετάβασης προς τα νησιά (π.χ. λόγω απαγορευτικού απόπλου)

1. Εφόσον στον Εργολάβου ανατεθούν εργασίες σε άλλες γεωγραφικές περιοχές της επικράτειας, το παρόν SLA δε θα εφαρμόζεται κατά τους δύο (2) πρώτους ημερολογιακούς μήνες από την ημερομηνία ανάθεσης εργασιών στις νέες αυτές περιοχές. σύμφωνα με την αντίστοιχη εντολή εκτέλεσης εργασιών (έντυπη ή ηλεκτρονική).

|  |  |  |  |
| --- | --- | --- | --- |
| **SLA Μικροεπεκτάσεων** | | | |
| Γεωγραφική Ζώνη | Ζώνη 1-Ηπειρωτική Ελλάδα ,Νήσοι Κρήτη ,Εύβοια ,Λευκάδα , Ρόδος ,Κέρκυρα ,Λέσβος ,Χίος ,Κως ,Ζάκυνθος Σαλαμίνα,Κεφαλλονιά,Σάμος,Σύρος,Νάξος,Θήρα,Θάσος,Μύκονος,Πάρος,Αίγινα | | |
| Μέγιστος χρόνος ολοκλήρωσης ME από την παράδοση των σχεδίων Μικροεπεκτάσεων για το 100 % των περιπτώσεων | 8 Ημερολογιακές ημέρες | | |
| Συνέπειες Παραβίασης | Υπέρβαση χρόνου ολοκλήρωσης ME | | |
| από 1 έως 4 ημέρες | από 5 έως 22 ημέρες | άνω των 22 ημερών |
| 30 % του τιμήματος | 50 % του τιμήματος | α) 50 % του τιμήματος |
| β) εάν συμβούν δύο φορές υπερβάσεις άνω των 30 ημερών συνολικά (8 + 22 ΗΗ) στη διάρκεια του Υποέργου είναι δυνατή η έκπτωση |

|  |  |  |  |
| --- | --- | --- | --- |
| **SLA Μικροεπεκτάσεων** | | | |
| Γεωγραφική Ζώνη | Ζώνη 2-Λοιπές Νήσοι | | |
| Μέγιστος χρόνος ολοκλήρωσης ME από την παράδοση των σχεδίων Μικροεπεκτάσεων για το 100 % των περιπτώσεων | 15 Ημερολογιακές ημέρες | | |
| Συνέπειες Παραβίασης | Υπέρβαση χρόνου ολοκλήρωσης ME | | |
| από 1 έως 5 ημέρες | από 6 έως 16 ημέρες | άνω των 16 ημερών |
| 30 % του τιμήματος | 50 % του τιμήματος | α) 50 % του τιμήματος |
| β) εάν συμβούν δύο φορές υπερβάσεις άνω των 31 ημερών συνολικά (15+16 ΗΗ) στη διάρκεια του Υποέργου είναι δυνατή η έκπτωση |

* + 1. **ΟΡΟΙ SLA ΟΛΟΚΛΗΡΩΜΕΝΩΝ ΥΠΟΕΡΓΩΝ/ΤΜΗΜΑΤΩΝ ΥΠΟΕΡΓΩΝ ΣΤΑΘΕΡΗΣ**

1. Για την εκτέλεση των Υποέργων/Τμημάτων Υποέργων χορηγείται από τον Εργοδότη στον Εργολάβο η εντολή εκτέλεσης μαζί με τις αντίστοιχες Μελέτες καθώς και τις προθεσμίες εκτέλεσης και παραλαμβάνονται για εκτέλεση από τον Εργολάβο σύμφωνα με την Σύμβαση και το παρόν Παράρτημα.

1. Για τους σκοπούς του παρόντος άρθρου και σε περίπτωση που δεν είναι σε λειτουργία για οποιοδήποτε λόγο το ηλεκτρονικό σύστημα ανάθεσης εργασιών, ο Εργολάβος οφείλει να γνωστοποιήσει τον αριθμό fax και τη διεύθυνση ηλεκτρονικού ταχυδρομείου (e-mail) για την παραλαβή των σχεδίων των Υποέργων/Τμημάτων Υποέργων. Η αναφορά αποστολής του φαξ των σχεδίων του Υποέργου/ Τμήματος Υποέργου (fax report) στον ως άνω αριθμό fax, όπως και η παραλαβή αντίστοιχου επιβεβαιωτικού e-mail του Εργολάβου από τον Εργοδότη αποτελεί αμάχητο τεκμήριο και πλήρη απόδειξη της έναρξης της τμηματικής προθεσμίας του κάθε Υποέργου/Τμήματος Υποέργου. Σε περίπτωση αλλαγής του άνω αριθμού ή της διεύθυνσης ηλεκτρονικού ταχυδρομείου ο Εργολάβος οφείλει να τη γνωστοποιήσει αμέσως στον Εργοδότη.
2. Τμηματικές προθεσμίες σε περίπτωση που δεν χορηγηθεί προθεσμία εκτέλεσης: Η τμηματική προθεσμία για την πλήρη αποπεράτωση όλων των χωματουργικών και των δικτυακών εργασιών και ολόκληρου του κάθε ενός Υποέργου/ Τμήματος Υποέργου και η παράδοση αυτού σε πλήρη λειτουργία θα αρχίζει το αργότερο την 15η ΗΗ από την ημερομηνία παραλαβής από τον Εργολάβο των σχεδίων του Υποέργου/Τμήματος Υποέργου και θα λήγει σε τόσες ημέρες όσες είναι το πηλίκο του κλάσματος με αριθμητή το σύνολο των μετρικών μέτρων τάφρου του Υποέργου/Τμήματος Υποέργου, και παρονομαστή τον αριθμό 150 αν το Υποέργο αφορά σε μικροτάφρο ή με παρονομαστή τον αριθμό 75 αν το Υποέργο αφορά σε συμβατική τάφρο.

Εφόσον σε ένα Υποέργο/Τμήμα Υποέργου περιλαμβάνονται εργασίες τόσο σε συμβατική τάφρο όσο και σε μικροτάφρο, η τμηματική προθεσμία του Υποέργου/Τμήματος Υποέργου αυτού θα λήγει σε τόσες ημέρες όσες και το άθροισμα των δύο ως άνω πηλίκων, δηλαδή του ενός που προσδιορίζει την προθεσμία εργασιών για τη μικροτάφρο και του δεύτερου που προσδιορίζει την προθεσμία των εργασιών για τη συμβατική τάφρο όπως αυτά ορίζονται στην προηγούμενη παράγραφο.

Ρητά συμφωνείται μεταξύ των μερών ότι:

α) σε περίπτωση που το πηλίκο του παραπάνω κλάσματος αποδίδει δεκαδικό αριθμό ανώτερο της μισής εκατοστιαίας μονάδας (άνω του 0,50), τότε ο δεκαδικός αριθμός στρογγυλοποιείται στον αμέσως ανώτερο αριθμό, ενώ αν το πηλίκο του παραπάνω κλάσματος αποδίδει δεκαδικό αριθμό κατώτερο της μισής εκατοστιαίας μονάδας (κάτω του 0,50), τότε ο δεκαδικός αριθμός στρογγυλοποιείται στον αμέσως κατώτερο αριθμό.

β) κάθε ένα Υποέργο/ Τμήμα Υποέργου δεν μπορεί να αφορά σε τάφρο μήκους μικρότερο από 300 μέτρα.

γ) ο Εργολάβος, αφού παραλάβει από τον Εργοδότη τα σχέδια του Υποέργου, δικαιούται να κάνει έναρξη εργασιών εκτέλεσης του Υποέργου/Τμήματος Υποέργου και πριν από την 15η ΗΗ από την ημερομηνία παραλαβής των σχεδίων του Υποέργου/Τμήματος Υποέργου, αλλά σε κάθε περίπτωση, η έναρξη της τμηματικής προθεσμίας είναι η 15η ΗΗ από την ημερομηνία παραλαβής των σχεδίων του Υποέργου/Τμήματος Υποέργου.

δ) ο Εργοδότης δικαιούται να αναθέτει και ο Εργολάβος υποχρεούται να αναλαμβάνει για εκτέλεση οποιοδήποτε αριθμό Υποέργων/Τμημάτων Υποέργων ανάλογα με τις επιχειρησιακές ανάγκες του Εργοδότη.

* + 1. **ΠΡΟΘΕΣΜΙΕΣ**

Στο πλαίσιο του παρόντος καθορίζονται προθεσμίες για την εκτέλεση Υποέργων/ Τμημάτων Υποέργων οι οποίες ορίζονται ως "τμηματικές προθεσμίες". Όλες οι προθεσμίες αρχίζουν από την ημερομηνία χορήγησης της εντολής εκτέλεσης εργασιών (έντυπης ή ηλεκτρονικής).

Μέσα στην τμηματική προθεσμία πρέπει να έχουν τελειώσει όλες οι εργασίες εκτέλεσης και να έχουν γίνει και οι τυχόν προβλεπόμενες δοκιμές.

Οι τμηματικές προθεσμίες ορίζονται σε ημερολογιακές ημέρες (Η.Η.). Στις προθεσμίες προσμετρώνται ως μη εργάσιμες όλες οι επίσημες αργίες (αλλά όχι οι Κυριακές) καθώς και οι ημέρες, που επικρατούν δυσμενείς καιρικές συνθήκες, κατά τη διάρκεια των οποίων ο Εργολάβος δεν δικαιούται να εργάζεται σε κανένα Υποέργο/Τμήμα Υποέργου, πλην προηγούμενης ρητής έγγραφης εντολής του Εργοδότη οπότε και υποχρεούται να εργαστεί και χωρίς επιπλέον οικονομικές απαιτήσεις.

Αν ο Εργοδότης πιθανολογεί υπέρβαση των προθεσμιών του Υποέργου/ Τμήματος Υποέργου και προκειμένου να αποτραπούν ή να περιορισθούν οι καθυστερήσεις σε σχέση με το εγκεκριμένο χρονοδιάγραμμα του Υποέργου/Τμήματος Υποέργου και εφόσον ο Εργολάβος ευθύνεται για τις καθυστερήσεις αυτές, ο Εργοδότης δικαιούται να του δώσει εντολή, μέσω της Ελέγχουσας Επιχειρησιακής Μονάδας και ο Εργολάβος υποχρεούται σύμφωνα με την εντολή να επιταχύνει τις εργασίες λαμβάνοντας τα απαραίτητα μέτρα, χωρίς καμία πρόσθετη αποζημίωση και με την επιφύλαξη των δικαιωμάτων του Εργοδότη.

Παράταση των τμηματικών προθεσμιών εγκρίνεται από τον Εργοδότη εφόσον οι καθυστερήσεις δεν οφείλονται σε υπαιτιότητα του Εργολάβου, οπότε η παράταση είναι δικαιολογημένη. Σε περίπτωση που οι καθυστερήσεις οφείλονται σε υπαιτιότητα του Εργολάβου είναι αδικαιολόγητες, οπότε ο Εργοδότης μπορεί κατά την κρίση του να εγκρίνει παράταση των τμηματικών προθεσμιών με υπαιτιότητα Εργολάβου.

* + 1. **ΠΟΙΝΙΚΕΣ ΡΗΤΡΕΣ ΟΛΟΚΛΗΡΩΜΕΝΩΝ ΥΠΟΕΡΓΩΝ/ΤΜΗΜΑΤΩΝ ΥΠΟΕΡΓΩΝ ΣΤΑΘΕΡΗΣ**

Σε περίπτωση υπέρβασης των τμηματικών προθεσμιών οποιουδήποτε ολοκληρωμένου Υποέργου/ Τμήματος Υποέργου εξ υπαιτιότητας του Εργολάβου γίνεται κατάπτωση των ποινικών ρητρών πάντοτε υπέρ του Εργοδότη.

Η ποινική ρήτρα για υπέρβαση τμηματικής προθεσμίας, ορίζεται σε δέκα πέντε τοις εκατό (15%) της μέσης ημερήσιας αξίας του Υποέργου/Τμήματος Υποέργου και επιβάλλεται για αριθμό ημερών ίσο με το σαράντα τοις εκατό (40%) της προβλεπόμενης τμηματικής προθεσμίας του Υποέργου/Τμήματος Υποέργου . Για τις επόμενες ημέρες, μέχρι ακόμα σαράντα τοις εκατό (40%) της αρχικής τμηματικής προθεσμίας, η ποινική ρήτρα για κάθε ημέρα ορίζεται σε είκοσι πέντε τοις εκατό (25%) της μέσης ημερήσιας αξίας του Υποέργου/ Τμήματος Υποέργου . Σε κάθε περίπτωση δεν μπορεί συνολικά να υπερβαίνει το δέκα έξι τοις εκατό (16%) του Προϋπολογισμού του Υποέργου/ Τμήματος Υποέργου , συμπεριλαμβανομένων των απροβλέπτων. Οι ποινικές ρήτρες παρακρατούνται από τον αμέσως επόμενο λογαριασμό του Υποέργου/Τμήματος Υποέργου.

Για τον υπολογισμό της ποινικής ρήτρας, η μέση ημερήσια αξία του Υποέργου/Τμήματος Υποέργου προκύπτει αφού διαιρεθεί ο Προϋπολογισμός του Υποέργου/ Τμήματος Υποέργου, συμπεριλαμβανομένων των απροβλέπτων, με τον αριθμό ημερών της αρχικής τμηματικής προθεσμίας, στοιχεία που ορίστηκαν στην αντίστοιχη εντολή εκτέλεσης εργασιών.

Η κατάπτωση ποινικών ρητρών υπέρ του Εργοδότη δεν αποκλείει ούτε περιορίζει τα δικαιώματά του από τη Σύμβαση και το νόμο, και ιδία για την κήρυξη του Εργολάβου έκπτωτου ή και για την αποκατάσταση κάθε θετικής ή αποθετικής ζημίας του Εργοδότη από υπαιτιότητα του Εργολάβου.

* + 1. **ΠΟΙΝΙΚΕΣ ΡΗΤΡΕΣ ΓΙΑ ΕΛΛΙΠΗ ΜΕΤΡΑ ΑΣΦΑΛΕΙΑΣ ΚΑΙ ΚΑΚΟΤΕΧΝΙΕΣ**

## Ποινική ρήτρα για ελλιπή μέτρα ασφαλείας

1. Ο Εργολάβος δεσμεύεται ότι θα λαμβάνει όλα τα κατά περίπτωση απαιτούμενα μέτρα ασφαλείας (σήμανση κλπ) κατά μήκος των διαδρομών, όπου εκτελούνται οι εργασίες οποιουδήποτε Υποέργου/Τμήματος Υποέργου και θα φροντίζει για τη διατήρηση τους σε καλή κατάσταση μέχρι την ολοκλήρωση των εργασιών και την απο-τοποθέτησή τους.
2. Σε περίπτωση που διαπιστωθεί από τον Εργοδότη πλημμελής ή ελλιπής λήψη μέτρων ασφαλείας από τον Εργολάβο σε κάποιο Υποέργο/Τμήμα Υποέργου, θα γίνεται έγγραφη (έντυπη/ ηλεκτρονική) επισήμανση πλημμελούς ή ελλιπούς λήψης μέτρων ασφαλείας. Σε κάθε επόμενη περίπτωση μετά την πρώτη επισήμανση στο ίδιο Υποέργο/Τμήμα Υποέργου, ο Εργοδότης θα επιβάλλει ποινική ρήτρα 500 € για κάθε ένα πλημμελές ή ελλείπον μέτρο ασφαλείας, χωρίς άλλη επισήμανση πέραν της αναφερομένης στο προηγούμενο εδάφιο, χωρίς βεβαίως ο Εργολάβος να απαλλάσσεται από τυχόν πρόσθετες αστικές, ποινικές, διοικητικές κλπ ευθύνες. Ο Εργοδότης επιφυλάσσεται όπως αποστείλει στον Εργολάβο την επισήμανση πλημμελούς ή ελλιπούς λήψης μέτρων ασφαλείας οποτεδήποτε μετά την πραγματοποίηση από τον τελευταίο οποιασδήποτε τέτοιας παράβασης, χωρίς τούτο να συνιστά ούτε να μπορεί να ερμηνευθεί ως παραίτηση ή περιορισμός του Εργοδότη από το δικαίωμά του κατάπτωσης και είσπραξης της ποινικής ρήτρας για κάθε μία τέτοια παράβαση που σημειώθηκε είτε πριν είτε μετά από την επισήμανση πλημμελούς ή ελλιπούς λήψης μέτρων ασφαλείας .

## Ποινική ρήτρα για κακοτεχνίες σε υποδομές Δήμων και λοιπών Δημοσίων Φορέων

Σε περίπτωση που διαπιστωθεί από τον Εργοδότη περίπτωση κακοτεχνίας ή παραβίασης των τεχνικών προδιαγραφών κατασκευής των υποδομών οποιουδήποτε Δημοσίου Φορέα σε κάποιο Υποέργο/ Τμήμα Υποέργου, γίνεται έγγραφη επισήμανση διαπίστωσης κακοτεχνίας ή παραβίασης. Σε κάθε επόμενη περίπτωση στο ίδιο Υποέργο/Τμήμα Υποέργου ο Εργοδότης θα επιβάλλει ποινική ρήτρα ίση μέχρι και το 10πλάσιο του κόστους της ορθής εκτέλεσης της αντίστοιχης εργασίας, σύμφωνα με τον αντίστοιχο Τιμοκατάλογο Εργασιών , χωρίς περαιτέρω επισήμανση πέραν της αναφερομένης στο προηγούμενο εδάφιο και χωρίς βεβαίως να μειώνονται οι άλλες συμβατικές ευθύνες (π.χ. πλήρης και ορθή αποκατάσταση των υποδομών) ούτε οι τυχόν πρόσθετες αστικές, ποινικές, διοικητικές κλπ ευθύνες του Εργολάβου. Ο Εργοδότης επιφυλάσσεται όπως αποστείλει στον Εργολάβο την επισήμανση διαπίστωσης κακοτεχνίας ή παραβίασης του προηγουμένου εδαφίου οποτεδήποτε μετά την πραγματοποίηση οποιασδήποτε τέτοιας περίπτωσης, χωρίς τούτο να συνιστά ούτε να μπορεί να ερμηνευθεί ως παραίτηση ή περιορισμός του Εργοδότη από το δικαίωμά του κατάπτωσης και είσπραξης της ποινικής ρήτρας για κάθε μία τέτοια περίπτωση κακοτεχνίας ή παραβίασης που σημειώθηκε είτε πριν είτε μετά από την επισήμανση του πρώτου εδαφίου.

Τα ίδια ακριβώς δικαιώματα έχει ο Εργοδότης στην περίπτωση κατά την οποία ο εμπλεκόμενος Δήμος ή Δημόσιος Φορέας οχλήσει απευθείας τον Εργολάβο για τέτοιου είδους παραλείψεις, παραβιάσεις ή κακοτεχνίες.

* + 1. **Έκπτωση του Εργολάβου από Υποέργο/Τμήμα Υποέργου**

Ο Εργολάβος μπορεί να κηρυχθεί έκπτωτος σε περίπτωση μη προσήκουσας εκπλήρωσης των συμβατικών του υποχρεώσεων οι οποίες συμφωνούνται όλες ως ουσιώδεις και ενδεικτικά και όχι περιοριστικά στις παρακάτω περιπτώσεις:

1. Αν καθυστερήσει την έναρξη των εργασιών του κάθε Υποέργου πέραν των δεκαπέντε (15) Ημερών από την πρώτη Παραγγελία και με την προϋπόθεση ότι έχει δοθεί εντολή εκτέλεσης εργασιών στα πλαίσια του Υποέργου.
2. Αν οι εργασίες του είναι κατά σύστημα κακότεχνες ή τα υλικά που χρησιμοποιεί δεν ανταποκρίνονται στις προδιαγραφές ή αν δεν εφαρμόζει την μελέτη.
3. Αν καθυστερεί την πρόοδο των εργασιών ώστε να καθίσταται προφανώς αδύνατη η εμπρόθεσμη εκτέλεση του Υποέργου /Τμήματος Υποέργου.
4. Αν παραλείπει την τήρηση των απαιτούμενων κανόνων ασφαλείας ή προστασίας του περιβάλλοντος.
5. Αν χρησιμοποιήσει υπεργολάβο χωρίς έγκριση του Εργοδότη.
6. Αν δεν τηρεί καθόλου το Αρχείο του Υποέργου /Τμήματος Υποέργου ή αν δεν το τηρεί σε καθημερινή βάση ή αν καταγράφει ελλιπή ή ανακριβή στοιχεία ή αν δεν το παραδίδει στον Εργοδότη.
7. Εάν έληξε η τμηματική προθεσμία του Υποέργου/Τμήματος Υποέργου χωρίς αυτό να έχει παραδοθεί.
8. Αν δεν τηρήσει τρείς (3) φορές τις προθεσμίες υποβολής των επιμετρήσεων ή αν δεν τηρήσει τρείς (3) φορές τις προθεσμίες υποβολής των λογαριασμών κατά την διάρκεια του συνόλου των Υποέργων/Τμημάτων Υποέργων που διέπονται από το παρόν Παράρτημα.
9. Αν καθυστερεί την προσκόμιση βεβαίωσης ασφάλισης Υποέργου/Τμήματος Υποέργου, με την οποία εντάσσεται Υποέργο/Τμήμα Υποέργου στο ασφαλιστήριο συμβόλαιο άνω των 10 ημερολογιακών ημερών από την Παραγγελία.
10. Αν καθυστερεί την γνωστοποίηση των αποθηκών του, για την φύλαξη των χορηγούμενων από τον Εργοδότη υλικών, οι οποίες να πληρούν τις προδιαγραφές που ορίζονται στις Τεχνικές Προδιαγραφές Κατασκευής, άνω των 15 ημερολογιακών ημερών.
11. Στις λοιπές περιπτώσεις που τυχόν προβλέπονται στη Σύμβαση ή/και στα Παραρτήματά της.

## Διαδικασία έκπτωσης Εργολάβου από Υποέργο/Τμήμα Υποέργου

Πριν από την έκπτωση και εφόσον κρίνεται σκόπιμο από τον Εργοδότη κοινοποιείται στον Εργολάβο Ειδική Πρόσκληση της Ελέγχουσας Επιχειρησιακής Μονάδας, η οποία μνημονεύει απαραίτητα το παρόν άρθρο και περιλαμβάνει συγκεκριμένη περιγραφή ενεργειών ή εργασιών που πρέπει να εκτελεσθούν από τον Εργολάβο ή συμβατικοί και άλλοι όροι και προϋποθέσεις στις οποίες πρέπει να συμμορφωθεί μέσα στην προθεσμία που τάσσεται στην ίδια Ειδική Πρόσκληση. Η προθεσμία πρέπει να είναι εύλογη σχετικά μ’ αυτά που ζητούνται να εκτελεσθούν και πάντως όχι μικρότερη από δέκα (10) Ημέρες.

Η Ειδική Πρόσκληση και οι προθεσμίες που τάσσονται με αυτή δεν επηρεάζουν τις υποχρεώσεις του Εργολάβου που απορρέουν από τη Σύμβαση για την εμπρόθεσμη και προσήκουσα εκτέλεση του Υποέργου /Τμήματος Υποέργου ούτε τις συνέπειες από την υπέρβαση των συμβατικών προθεσμιών.

Η έκπτωση από Υποέργο / Τμήμα Υποέργου κοινοποιείται εγγράφως στον Εργολάβο. Σε περίπτωση Ειδικής Πρόσκλησης η έκπτωση κοινοποιείται εγγράφως μετά την εκπνοή της προθεσμίας που ορίσθηκε με αυτήν, εφόσον ο Εργολάβος δεν συμμορφώθηκε προς όλα όσα επιτάσσονται στην Ειδική Πρόσκληση.

Μετά την κοινοποίηση της έκπτωσης και μέχρι την ανάληψη της εκτέλεσης των υπολειπομένων εργασιών του Υποέργου/Τμήματος Υποέργου από άλλο Εργολάβο, ο Εργοδότης μπορεί να εκτελέσει ο ίδιος ή να αναθέσει σε οποιοδήποτε τρίτο την εκτέλεση των απαιτούμενων εργασιών προς αποτροπή κινδύνων σε βάρος και για λογαριασμό του Εργολάβου .

Από την κοινοποίηση της έκπτωσης και χωρίς άλλη ενέργεια του Εργοδότη, ο Εργολάβος αποξενούται και αποβάλλεται από το Υποέργο/ Τμήμα Υποέργου το οποίο εκκαθαρίζεται το συντομότερο.

Κατά του έκπτωτου Εργολάβου επέρχονται αθροιστικά οι εξής συνέπειες, επιφυλασσομένων των λοιπών δικαιωμάτων του Εργοδότη για καταγγελία της Σύμβασης και για πλήρη αποκατάσταση κάθε ζημίας του:

1. Καταπίπτει υπέρ του Εργοδότη και κατά την κρίση του, στο σύνολό της ή τμηματικά, ως ειδική ποινική ρήτρα, η εγγύηση για την καλή εκτέλεση.
2. Καταπίπτει υπέρ του Εργοδότη το σύνολο των ποινικών ρητρών, που συμφωνήθηκαν για την υπέρβαση της προθεσμίας αποπεράτωσης του Υποέργου/ Τμήματος Υποέργου.

## Εκκαθάριση Υποέργου/Τμήματος Υποέργου μετά από έκπτωση

1. Για την εκκαθάριση του Υποέργου/ Τμήματος Υποέργου μετά από έκπτωση ο έκπτωτος Εργολάβος υποχρεούται να υποβάλει εντός δέκα πέντε (15) εργασίμων ημερών από την κοινοποίηση της έκπτωσης την επιμέτρηση των εργασιών που έχει εκτελέσει. Η Ελέγχουσα Επιχειρησιακή Μονάδα μπορεί πάντα να προβεί η ίδια στην επιμέτρηση καλώντας τον έκπτωτο να παραστεί ή να συνδυάσει την επιμέτρηση με την απογραφή της υπάρχουσας κατάστασης πριν από την τυχόν έναρξη των εργασιών από νέο Εργολάβο. Σε περίπτωση ανάθεσης σε νέο Εργολάβο του υπολειπομένου Υποέργου/Τμήματος Υποέργου, η επιμέτρηση μπορεί να συνταχθεί και κατ’ αντιπαράσταση των δύο Εργολάβων με παρουσία οργάνων του Εργοδότη. Aν ο ένας από τους κληθέντες Εργολάβους δεν προσέλθει ή αρνηθεί τη σύμπραξη ή την υπογραφή της επιμέτρησης, η σύνταξη της επιμέτρησης, γίνεται από τα λοιπά μέρη, εγκρίνεται από την Ελέγχουσα Επιχειρησιακή Μονάδα και κοινοποιείται στο μέρος που δεν συνέπραξε. Αν και οι δύο κληθέντες Εργολάβοι δεν προσέλθουν ή αρνηθούν τη σύμπραξη ή την υπογραφή της επιμέτρησης, η επιμέτρηση συντάσσεται μονομερώς από την Ελέγχουσα Επιχειρησιακή Μονάδα και κοινοποιείται στα μέρη που δεν συμπράξανε. Η Ελέγχουσα Επιχειρησιακή Μονάδα μπορεί σε περίπτωση καθυστέρησης του έκπτωτου Εργολάβου να συντάξει την επιμέτρηση με ίδιους πόρους ή με ιδιώτη τεχνικό. Η δαπάνη της μονομερούς επιμέτρησης από τον Εργοδότη αφαιρείται από τον εκκαθαριστικό λογαριασμό του Υποέργου/Τμήματος Υποέργου από το οποίο κηρύχθηκε έκπτωτος. Η επιμέτρηση του Υποέργου/Τμήματος Υποέργου από το οποίο κηρύχθηκε έκπτωτος περιλαμβάνει μόνο πλήρεις εργασίες σύμφωνα με την περιγραφή των άρθρων του αντίστοιχου Τιμοκαταλόγου Εργασιών ο οποίος προσαρτάται στο παρόν. Κατ’ εξαίρεση, ημιτελείς εργασίες κατά την έννοια των άρθρων του αντίστοιχου Τιμοκαταλόγου Εργασιών ο οποίος προσαρτάται στο παρόν καθώς και προσκομισθέντα από τον Εργολάβο υλικά περιλαμβάνονται στην επιμέτρηση αν κατά την κρίση της Ελέγχουσας Επιχειρησιακής Μονάδας είναι χρήσιμα για τον Εργοδότη.
2. Για την τελική εκκαθάριση του Υποέργου/Τμήματος Υποέργου από το οποίο κηρύχθηκε έκπτωτος ο Εργολάβος, υπολογίζεται και η διαφορά του κόστουςτων υπολειπομένων εργασιών για την αποπεράτωση του Υποέργου/Τμήματος Υποέργου που βαρύνει τον έκπτωτο Εργολάβο. Στον εκκαθαριστικό λογαριασμό αφαιρούνται οι τυχόν διαφορές, το μέρος των ποινικών ρητρών που τυχόν δεν έχει εισπραχθεί και κάθε άλλη απαίτηση κατά του έκπτωτου Εργολάβου. Αν ο εκκαθαριστικός λογαριασμός είναι χρεωστικός εις βάρος του έκπτωτου Εργολάβου, η διαφορά εισπράττεται από το υπόλοιπο της εγγυητικής επιστολής ή επιδιώκεται η είσπραξή της με κάθε νόμιμο τρόπο.

## Τεχνικές Προδιαγραφές Κατασκευής



Οι Τεχνικές Προδιαγραφές Κατασκευής των Σποραδικών και Ολοκληρωμένων Υποέργων Σταθερής αναλύονται στο Προσάρτημα 3, το οποίο αποτελεί ενιαίο και αναπόσπαστο τμήμα του παρόντος.

## Τιμοκατάλογος Παρεχόμενων Υλικών από τον Εργοδότη

Ο Τιμοκατάλογος Παρεχόμενων Υλικών από τον Εργοδότη αναλύεται στο Προσάρτημα 4, το οποίο αποτελεί ενιαίο και αναπόσπαστο τμήμα του παρόντος.

## Γενικές υποχρεώσεις του Εργολάβου - Αρχείο του Τμήματος Υποέργου/Υποέργου - Αφανείς Εργασίες



## Υποχρεώσεις του Εργολάβου

* + 1. Ο Εργολάβος είναι υποχρεωμένος να εκτελέσει κάθε Υποέργο/ Τμήμα Υποέργου σύμφωνα με τη Σύμβαση και το παρόν, τις Παραγγελίες, τις Μελέτες και τις έγγραφες (έντυπες ή ηλεκτρονικές) εντολές και οδηγίες του Εργοδότη, σύμφωνα με τους κανόνες της τέχνης και της επιστήμης, ώστε να ανταποκρίνεται στον προορισμό του. Ο Εργολάβος έχει την υποχρέωση να τηρεί με ακρίβεια τη Μελέτη και τις Τεχνικές Προδιαγραφές Κατασκευής. Επίσης, υποχρεούται να τηρεί τις εν γένει Αστυνομικές και άλλες διοικητικές διατάξεις ευθυνόμενος για κάθε παράβασή τους. Ο Εργολάβος που δεν εκπληρώνει τις υποχρεώσεις του μπορεί να κηρυχθεί έκπτωτος.
    2. Μέχρι την Οριστική Παραλαβή, ο Εργολάβος φέρει τον κίνδυνο του Υποέργου/ Τμήματος Υποέργου για βλάβες και ζημίες από οποιαδήποτε αιτία και από τυχαία ακόμη γεγονότα οι οποίες προκαλούνται στο Υποέργο ή στις εγκαταστάσεις και τα υλικά του ιδίου ή του Εργοδότη, καθώς και σε οποιοδήποτε περιουσιακό στοιχείο του ιδίου, ή του Εργοδότη, εκτός αν οι βλάβες ή οι ζημίες οφείλονται σε υπαιτιότητα του Εργοδότη ή άλλου τρίτου.
    3. Μετά την Οριστική Παραλαβή του Υποέργου/Τμήματος Υποέργου ο Εργολάβος ευθύνεται κατά τις διατάξεις του νόμου.
    4. Σε κάθε περίπτωση ο Εργολάβος δεν δικαιούται ούτε υποχρεούται να εκτελεί εργασίες εφόσον δεν υπάρχει διαθέσιμο υπόλοιπο για την πληρωμή των εργασιών αυτών σε προηγηθείσα Παραγγελία που χορηγήθηκε στον Εργολάβο από την Γενική Δ/νση Προμηθειών του Εργοδότη.
    5. Οι έγγραφες συμπληρώσεις ή τροποποιήσεις των στοιχείων της Μελέτης από τον Εργοδότη είναι υποχρεωτικές για τον Εργολάβο. Ο Εργολάβος δικαιούται αποζημίωσης για οποιαδήποτε μεταβολή σε κάθε Υποέργο, μόνο στις περιπτώσεις των άρθρων 2.11 και 2.12 του παρόντος. Σε περίπτωση μεταβολών στοιχείων κάποιου Υποέργου/Τμήματος Υποέργου μονομερώς από τον Εργολάβο χωρίς την έγκριση του Εργοδότη έστω και αν αυτές θεωρηθεί ότι βελτιώνουν το Υποέργο/Τμήμα Υποέργου, δεν καταβάλλεται η τυχόν πρόσθετη αξία των μεταβολών. Αν η χωρίς έγκριση μεταβολή επιφέρει μείωση ποσοτήτων ή διαστάσεων, καταβάλλεται μόνο η αξία των ποσοτήτων των εργασιών που έχουν πράγματι εκτελεσθεί χωρίς να αποκλείεται εφαρμογή των διατάξεων για κακοτεχνία. Σε εξαιρετικά επείγουσες περιπτώσεις κινδύνου κατά ζωής και περιουσίας η διαταγή για τροποποιήσεις ή συμπληρώσεις δίδεται προφορικά στον τόπο ενός Υποέργου/Τμήματος Υποέργου και καταχωρείται στο αρχείο του Υποέργου/Τμήματος Υποέργου. Η διαταγή αυτή επικυρώνεται άμεσα από τον Εργοδότη εγγράφως είτε σε έντυπη είτε σε ηλεκτρονική μορφή (π.χ. e-mail).
    6. Αν δεν ορίζεται διαφορετικά στη Σύμβαση ή/και στο παρόν, ο Εργολάβος υποχρεούται να διαθέσει για κάθε Υποέργο ή Τμήμα Υποέργου όλο το απαιτούμενο προσωπικό, υλικά, μηχανήματα, οχήματα, αποθηκευτικούς χώρους, εργαλεία και οποιαδήποτε άλλα μέσα. Ο Εργολάβος σε κάθε περίπτωση βαρύνεται με όλες τις απαιτούμενες δαπάνες για την ολοκλήρωση του κάθε Υποέργου/Τμήματος Υποέργου, όπως είναι οι δαπάνες των μισθών και ημερομισθίων του προσωπικού, οι δαπάνες όλων των εργοδοτικών επιβαρύνσεων, οι δαπάνες για τη μετακίνηση του προσωπικού και των μηχανημάτων, οι δαπάνες των υλικών και της μεταφοράς, διαλογής, φύλαξης, φθοράς τους κλπ., οι δαπάνες λειτουργίας, συντήρησης, απόσβεσης, μίσθωσης μηχανημάτων και οχημάτων, οι φόροι, τέλη, δασμοί, ασφαλιστικές κρατήσεις ή επιβαρύνσεις, δαπάνες εφαρμογής των σχεδίων και της μελέτης, οι δαπάνες κατασκευής των σταθερών σημείων, των καταμετρήσεων, των δοκιμών, των προσπελάσεων προς το εκάστοτε Υποέργο/Τμήμα Υποέργου και προς τις θέσεις για τη λήψη υλικών, οι δαπάνες σύστασης και διάλυσης εργοταξίων, οι δαπάνες αποζημιώσεων ζημιών στο προσωπικό του, στον Εργοδότη ή/και σε οποιονδήποτε τρίτο, οι δαπάνες ασφάλισης του συνόλου των Υποέργων, και γενικά κάθε είδους δαπάνη απαραίτητη για την καλή και έντεχνη εκτέλεση του κάθε Υποέργου στο σύνολο ή χωριστά ή/και κάθε Τμήματος Υποέργου.
    7. Όταν πρόκειται για υπογραφή του χρονοδιαγράμματος, των επιμετρήσεων, των αμοιβαία συμφωνηθεισών τιμών μονάδας νέων εργασιών, των ανακεφαλαιωτικών συγκριτικών πινάκων και των πιστοποιήσεων με τα στοιχεία που τις συνοδεύουν, ο Εργολάβος μπορεί να αντιπροσωπευθεί μόνο από τεχνικό που έχει τις σχετικές δυνατότητες και τα κατάλληλα προσόντα. Ο ανωτέρω τεχνικός μπορεί να είναι ολικά ή μερικά και πληρεξούσιος ή εκπρόσωπος του Εργολάβου.
    8. Ο Εργολάβος έχει την υποχρέωση για την τήρηση των διατάξεων της εργατικής νομοθεσίας, των κοινωνικών και ιδιωτικών ασφαλίσεων, καθώς και όλων των απαιτούμενων μέτρων ασφαλείας, των διατάξεων και κανονισμών, όπως εκάστοτε ισχύουν για την πρόληψη ατυχημάτων του προσωπικού του, του προσωπικού του Εργοδότη, ή οποιουδήποτε τρίτου και για τη λήψη μέτρων προστασίας του περιβάλλοντος όπως και παράλειψη βλάβης αυτού καθ’ οιονδήποτε τρόπο. Σχετικά με τη λήψη μέτρων ασφαλείας ο Εργολάβος είναι υποχρεωμένος να εκπονεί με ευθύνη του κάθε σχετική μελέτη (στατική ικριωμάτων, κυκλοφοριακή μελέτη, μελέτη προσωρινής σήμανσης έργων κλπ.) και να λαμβάνει όλα τα σχετικά μέτρα σύμφωνα με τη Σύμβαση και το Νόμο.
    9. Τον Εργολάβο βαρύνουν οι φόροι, τέλη, κρατήσεις, εισφορές και οποιεσδήποτε άλλες νόμιμες επιβαρύνσεις όπως ισχύουν κατά το χρόνο που δημιουργείται η υποχρέωση καταβολής τους. Κατ’ εξαίρεση αυξομειώσεις στο χαρτόσημο τιμολογίων ή άλλοι φόροι, τέλη, κρατήσεις, εισφορές και επιβαρύνσεις που βαρύνουν άμεσα το εργολαβικό αντάλλαγμα, βαρύνουν τον Εργολάβο μόνο στο μέτρο που ίσχυαν κατά το χρόνο υπογραφής της Σύμβασης. Τυχόν μεταγενέστερες αυξομειώσεις, αυξομειώνουν αντίστοιχα το οφειλόμενο εργολαβικό αντάλλαγμα. Τα δύο προηγούμενα εδάφια δεν ισχύουν για το φόρο εισοδήματος, τις τυχόν παρακρατήσεις έναντι του φόρου αυτού ή/και τυχόν έκτακτες φορολογικές επιβαρύνσεις/εισφορές.
    10. Ο Εργοδότης μπορεί πάντα να διατάσσει την απομάκρυνση προσωπικού ή/και προστηθέντων του Εργολάβου, που κρίνεται δικαιολογημένα ακατάλληλο ή/και την επαύξηση των συνεργείων του Εργολάβου ή/και των μελών τους.
    11. Ο Εργολάβος έχει όλη την ευθύνη και φέρει όλη την δαπάνη για την ανεύρεση, τη μεταφορά και την χρησιμοποίηση πηγών αδρανών υλικών ή άλλων υλικών, που δεν προέρχονται από το εμπόριο. Οι πηγές αυτές πριν από τη χρησιμοποίησή τους πρέπει να εγκριθούν από τον Εργοδότη, που μπορεί να απαγορεύσει τη χρήση ακατάλληλων ή απρόσφορων για τα έργα πηγών.
    12. Τα υλικά που συναντώνται κατά την εκτέλεση των Υποέργων συνολικά ή προέρχονται από καθαίρεση παλιών έργων ανήκουν στον Εργοδότη. Ο Εργολάβος αποζημιώνεται για τις δαπάνες εξαγωγής ή διαφύλαξής τους και οφείλει να παίρνει τα κατάλληλα μέτρα, για να αποτραπεί ή να είναι όσο το δυνατό μικρότερη η βλάβη των υλικών κατά την εξαγωγή τους. Τα υπόψη υλικά παραδίδονται στον Εργοδότη.
    13. Ο Εργολάβος είναι υποχρεωμένος να ειδοποιήσει αμέσως την Ελέγχουσα Επιχειρησιακή Μονάδα αν τυχόν κατά την εκτέλεση οποιουδήποτε Υποέργου/Τμήματος Υποέργου βρεθούν αρχαιότητες ή οποιαδήποτε έργα τέχνης. Οι διατάξεις του νόμου για τις αρχαιότητες εφαρμόζονται στην περίπτωση αυτή. Για την καθυστέρηση του Υποέργου/Τμήματος αυτού, ή τυχόν διακοπή απ’ αυτή την αιτία, έχουν εφαρμογή οι σχετικές διατάξεις του παρόντος Παραρτήματος.
    14. Ο Εργολάβος έχει την υποχρέωση να μην παρεμποδίζει την εκτέλεση οποιωνδήποτε άλλων έργων ή εργασιών δημοσίων ή ιδιωτικών, που είναι δυνατόν να επηρεάζονται από την εκτέλεση των εργασιών οποιουδήποτε Υποέργου/ Τμήματός του, να προστατεύει τις υπάρχουσες κατασκευές και εκμεταλλεύσεις από κάθε βλάβη ή διακοπή λειτουργίας τους και χωρίς μείωση της ευθύνης του να αποκαθιστά ή να συμβάλλει στην άμεση αποκατάσταση των τυχόν βλαβών ή διακοπών, αζημίως για τον Εργοδότη.

## Αρχείο του Υποέργου /Τμήματος Υποέργου

* + 1. Ο Εργολάβος υποχρεούται να τηρεί αρχείο του Υποέργου και αρχείο κάθε Τμήματός του στο οποίο θα αναγράφει υπογράφοντας καθημερινά αναλυτικά στοιχεία της προόδου του Υποέργου/Τμήματος Υποέργου και των συνθηκών εκτέλεσης αυτού και ιδία στοιχεία για τις καιρικές συνθήκες που επικρατούν, αναλυτικά στοιχεία για το απασχολούμενο προσωπικό, κατά κατηγορίες, τα χρησιμοποιούμενα μηχανήματα, τα χορηγούμενα από τον Εργοδότη υλικά τα οποία τα οποία ενσωματώνει καθημερινά στο Υποέργο ή/και Τμήμα αυτού, τις εκτελούμενες εργασίες τις εργαστηριακές εξετάσεις, τις έγγραφες εντολές του Εργοδότη, τα τυχόν έκτακτα περιστατικά και κάθε άλλο σχετικό με το Υποέργο πληροφοριακό στοιχείο. Η Ελέγχουσα Επιχειρησιακή Μονάδα μπορεί κατά πάντα χρόνο να απαιτήσει την εγγραφή στο αρχείο του Υποέργου/Τμήματος Υποέργου συμπληρωματικών πληροφοριών ή άλλων στοιχείων που προσιδιάζουν στο συγκεκριμένο Υποέργο ή να ζητήσει από τον Εργολάβο την τήρηση και άλλων στατιστικών ή μη στοιχείων.
    2. Ο Εργολάβος υποχρεούται να παραδίδει στον Εργοδότη σε τακτική βάση κάθε εβδομάδα ή και εκτάκτως - αμέσως μόλις ζητηθεί από τον Εργοδότη, γνήσιο αντίγραφο του αρχείου του Υποέργου/Τμήματος Υποέργου, επιφυλασσομένων ρητά των δικαιωμάτων του Εργοδότη για κάθε τυχόν ανακρίβεια ή έλλειψη του αρχείου του Υποέργου/ Τμήματος Υποέργου .
    3. Ειδικά για τα Σποραδικά Έργα Σταθερής ο Εργολάβος οφείλει να παραδίδει στον Εργοδότη σε καθημερινή βάση γνήσιο αντίγραφο του αρχείου του Υποέργου ή Τμήματός του, παρομοίως επιφυλασσομένων ρητά των δικαιωμάτων του Εργοδότη για κάθε τυχόν ανακρίβεια ή έλλειψη του αρχείου του Υποέργου.
    4. Στο Αρχείο αναγράφονται ακόμη και :

α. Οι ποσότητες υλικών Εργοδότη που χρησιμοποιούνται ημερησίως.

β. Οι ποσότητες των υλικών που προέρχονται από αποξήλωση.

γ. Το μήκος των τοποθετηθέντων καλωδίων ανά κατηγορία (Υπόγεια– Στεγανών Σωληνώσεων ή Μικροσωληνώσεων, Εναέρια, κλπ).

δ. Στοιχεία που αφορούν αφανείς εργασίες. (π.χ. Υλικά επίχωσης τάφρου)

ε. Αριθμός και είδος κατασκευαζόμενων συνδέσμων κατά διαδρομή τάφρου και διεξαχθείσες μετρήσεις.

στ. Λοιπές Χωματουργικές ή Δικτυακές εργασίες (τοποθετήσεις, γειώσεις, μικτονομήσεις κλπ).

ζ. Τυχόν συμβάντα και τα ληφθέντα μέτρα ασφαλείας

η. Παρατηρήσεις σχετικά με διαπιστώσεις τυχόν διεξαχθέντος ελέγχου

Επί πλέον των παραπάνω και κατόπιν εντολής της Ελέγχουσας Επιχειρησιακής Μονάδας μπορεί να αναγράφεται και κάθε πρόσθετο στοιχείο που ο Εργοδότης κρίνει αξιοσημείωτο κατά την εξέλιξη του Υποέργου/ Τμήματος Υποέργου.

## Αφανείς εργασίες

Για τις εργασίες που η ποσοτική τους επαλήθευση δεν είναι δυνατή στην τελική μορφή του Υποέργου/ Τμήματος Υποέργου πρέπει ο Εργολάβος να ειδοποιήσει εγγράφως την Ελέγχουσα Επιχειρησιακή Μονάδα για την από κοινού καταμέτρηση και επιμέτρηση των ως άνω εργασιών εγκαίρως και μάλιστα πριν αυτές καταστούν αφανείς, διαφορετικά χάνει κάθε αξίωσή του να του καταβληθεί η αξία των εργασιών αυτών.

Επίσης κάθε καθυστέρηση στη συνέχιση οποιουδήποτε Υποέργου/ Τμήματος Υποέργου, που οφείλεται σε μη έγκαιρη ως άνω έγγραφη ειδοποίηση του Εργοδότη από τον Εργολάβο για τον έλεγχο, καταμέτρηση και επιμέτρηση των αφανών εργασιών, καταλογίζεται σε βάρος του Εργολάβου.

## Αδειόδοτηση

Ο Εργολάβος οφείλει, χωρίς πρόσθετη αμοιβή, να καταρτίζει τμήμα του φακέλου αδειοδότησης που υποβάλλεται στους Δήμους, τις Περιφέρειες, τα Δασαρχεία και τις Λιμενικές Αρχές της χώρας κλπ και ο οποίος ενδεικτικά και όχι περιοριστικά περιέχει τα ακόλουθα όπως και όποτε αυτά απαιτούνται σύμφωνα με την εκάστοτε ισχύουσα νομοθεσία:

1) Πινάκα καταγραφής όδευσης τάφρου όπου θα αναφέρεται η οδός εκσκαφής, το μήκος εκσκαφής και θα προσδιορίζεται η αρχή και το τέλος της ,

2) Πίνακα εγκατάστασης ευκολιών (καμπίνες - φρεάτια) με προσδιορισμό της θέσης τοποθέτησής τους , κατηγοριοποίηση των καμπίνων σε νέα θέση ή υφιστάμενη καθώς και προσδιορισμό των φρεατίων που εξυπηρετούν καμπίνες.

3) Πίνακα καταγραφής όδευσης εμπλουτισμού υφιστάμενης υποδομής.

4) Κυκλοφοριακή Μελέτη,

5) Καταγραφή Μέτρων Ασφαλείας,

6) Περιβαλλοντική Μελέτη

7) Αναλυτική Τεχνική Περιγραφή

8) Ενδεικτικό χρονοδιάγραμμα

9) Χώρους απόρριψης προϊόντων εκσκαφής

10) Διαδικασίες αποκατάστασης περιβάλλοντος χώρου

11) Προϋπολογισμό Αποκαταστάσεων

12) Εφόσον πρόκειται για περιοχή NATURA χάρτη κατάλληλης κλίμακας στον οποίο θα αποτυπώνονται οι τύποι οικοτόπων .

Στο πλαίσιο αυτό ο Εργολάβος υποχρεούται να παραδίδει τα ανωτέρω εντός επτά (7) ΗΗ από την παράδοση της εκάστοτε διακριτής μελέτης χωματουργικών εργασιών ενός Yποέργου ή Τμήματος αυτού.

Ο Εργολάβος υποχρεούται να επιμελείται της εκδόσεως των απαιτούμενων αδειών από όλες τις αρμόδιες Εφορίες Αρχαιοτήτων. Επίσης εφόσον απαιτηθεί από την αρμόδια Εφορεία Αρχαιοτήτων πρόσληψη αρχαιολόγου, ο Εργολάβος αναλαμβάνει όλες τις διαδικασίες σύναψης σύσύμβασης με αρχαιολόγο σε συνεννόηση με τον Εργοδότη. Επίσης ο Εργολάβος υποχρεούται στην καταβολή της αμοιβής του αρχαιολόγου καθώς και των ασφαλιστικών του εισφορών και των τυχόν φόρων/τελών που επιβαρύνουν την αμοιβή του. Για τα ανωτέρω ο Εργολάβος τιμολογεί τον Εργοδότη, ο οποίος αναλαμβάνει την υποχρέωση να αποδώσει στον Εργολάβο τα σχετικά καταβληθέντα εκ μέρους του τελευταίου ποσά στον αρχαιολόγο.

Επίσης ο Εργολάβος υποχρεούται να λαμβάνει όλες τις απαιτούμενες εγκρίσεις από τις αρμόδιες υπηρεσίες που αποτελούν προϋπόθεση για τη χορήγηση δικαιώματος διέλευσης από τους αρμόδιους φορείς.

Ο Εργολάβος υποχρεούται να λαμβάνει ο ίδιος τα κατασκευαστικά σχέδια όλων των Δικτύων Κοινής Ωφέλειας (π.χ. ΔΕΗ, ΔΕΔΔΗΕ, ΦΥΣΙΚΟ ΑΕΡΙΟ, ΕΥΔΑΠ, Εναλλακτικοί Πάροχοι Τηλεπικοινωνιακών Υπηρεσιών κλπ ), προκειμένου να λαμβάνονται όλα τα απαραίτητα μέτρα προστασίας των υποδομών τους κατά την εκτέλεση των εργασιών εκσκαφής.

Ο Εργολάβος υποχρεούται να εξασφαλίζει ο ίδιος εγκαίρως τη θεώρηση των αδειών από την οικεία Τροχαία/Αστυνομικό Τμήμα προκειμένου να προβαίνει σε κατάληψη του οδοστρώματος.

## Όροι υλοποίησης



## Σκοπός

Σκοπός των Όρων υλοποίησης Σποραδικών και Ολοκληρωμένων Υποέργων/Τμημάτων Υποέργων Σταθερής είναι ο καθορισμός των κανόνων, των αρχών, των διαδικασιών και των εκατέρωθεν δικαιωμάτων και υποχρεώσεων που διέπουν την ανάθεση και την εκτέλεση κάθε Υποέργου/ Τμημάτων Υποέργων και την αποτελεσματική ροή των εργασιών αυτού, με σκοπό την άρτια, έγκαιρη και οικονομικά πλέον συμφέρουσα υλοποίηση του κάθε Υποέργου/ Τμήματος Υποέργου.

## Χρονοδιάγραμμα εκτέλεσης

1. Ο Εργολάβος με βάση την τμηματική προθεσμία κάθε Υποέργου/Τμήματος Υποέργου εντός επτά (7) Ημερών από την χορήγηση της αντίστοιχης Παραγγελίας, υποχρεούται να υποβάλλει στην Ελέγχουσα Επιχειρησιακή Μονάδα το χρονοδιάγραμμα εκτέλεσης Υποέργου/ Τμήματος Υποέργου.
2. Η Ελέγχουσα Επιχειρησιακή Μονάδα εγκρίνει το χρονοδιάγραμμα εντός δέκα (10) Ημερών από την υποβολή του με τυχόν συμπληρώσεις ή τροποποιήσεις. Αν η έγκριση δεν γίνει μέσα στην πιο πάνω προθεσμία, ή αν μέσα στην προθεσμία αυτή δεν ζητήσει γραπτά η Ελέγχουσα Επιχειρησιακή Μονάδα διευκρινίσεις ή δεν προβεί σε συμπληρώσεις ή τροποποιήσεις, το χρονοδιάγραμμα θεωρείται ότι έχει εγκριθεί. Το εγκεκριμένο χρονοδιάγραμμα αποτελεί το αναλυτικό πρόγραμμα εκτέλεσης του Υποέργου/ Τμήματος Υποέργου.
3. Αναπροσαρμογές του χρονοδιαγράμματος υποβάλλονται από τον Εργολάβο και εγκρίνονται από τον Εργοδότη κατά τα ως άνω, αν μεταβληθούν οι ποσότητες των εργασιών και μετά από κάθε έγκριση παρατάσεως προθεσμίας.
4. Η έναρξη των εργασιών κάθε Υποέργου/Τμήματος Υποέργου από μέρους του Εργολάβου δεν μπορεί να καθυστερήσει πέραν των δεκαπέντε (15) Ημερών από την πρώτη Παραγγελία και με την προϋπόθεση ότι έχει δοθεί εντολή εκτέλεσης εργασιών στο πλαίσιο του Υποέργου/Τμήματος Υποέργου.

## Εφαρμογή σχεδίων για τα Σποραδικά και Ολοκληρωμένα Υποέργα/Τμήματα Υποέργων Σταθερής

1. Ο Εργοδότης έχει το δικαίωμα κατά τη διάρκεια εκτέλεσης κάθε Υποέργου/Τμήματος Υποέργου, να επιφέρει οποιεσδήποτε τροποποιήσεις στα σχέδια, εφόσον αυτό επιβάλλεται από την αρτιότητα και λειτουργικότητα του Υποέργου/ Τμήματος Υποέργου ή από τις τοπικές δυσκολίες.
2. Ο Εργολάβος οφείλει να ελέγχει τα σχέδια, τις διαστάσεις των εργασιών που θα εκτελεστούν και για κάθε διαφορά ή λάθος να απευθύνεται εγγράφως στην Ελέγχουσα Επιχειρησιακή Μονάδα αλλιώς θα φέρει ακέραια την ευθύνη και την τυχόν επί πλέον δαπάνη λόγω της διαφοράς ή του λάθους.
3. Ο Εργολάβος δεν μπορεί να επιφέρει καμία τροποποίηση στα σχέδια, υποχρεούται δε με εντολή του Εργοδότη να επανεκτελεί τις εργασίες, που οι διαστάσεις τους δεν συμφωνούν με τα σχέδια και τους όρους του παρόντος. Πλην των σημειουμένων στα σχέδια συνδέσμων, ο Εργολάβος είναι υποχρεωμένος να προβαίνει και στην κατασκευή συνδέσμων, η ανάγκη των οποίων προκύπτει κατά τη διάρκεια εκτέλεσης των εργασιών, (ενδεικτικά αναφέρεται, τελείωμα του μήκους του στροφείου, αντιμετώπιση υπογείων εμποδίων, μεταβολή τοπικών συνθηκών κλπ.), αλλά πάντοτε μετά από έγγραφη έγκριση (έντυπη ή ηλεκτρονική ) της Ελέγχουσας Επιχειρησιακής Μονάδας. Πάντως σε καμία περίπτωση δεν δικαιούται ο Εργολάβος αμοιβής για την κατασκευή ενός συνδέσμου που δεν σημειώνεται στα σχέδια, εφόσον προηγουμένως δεν είχε ενημερωθεί σχετικά (και προτού κοπεί το καλώδιο) ο Ελεγκτής των δικτυακών εργασιών και δεν είχε εγκριθεί η κατασκευή του από την Ελέγχουσα Επιχειρησιακή Μονάδα.
4. Επίσης συμφωνείται ρητά ότι το μήκος κοπής των καλωδίων από τα στροφεία περιτύλιξής τους, υπόκειται πάντοτε στην προηγούμενη έγκριση του Ελεγκτή, σύμφωνα και με τα οριζόμενα στις Τεχνικές Προδιαγραφές Κατασκευής.
5. Ρητά συμφωνείται ότι απαγορεύεται η κοπή του καλωδίου χωρίς σχετικό σκαρίφημα του Εργοδότη. Στην περίπτωση, που από υπαιτιότητα του Εργολάβου κοπεί ή υποστεί ζημία το καλώδιο, ο Εργολάβος υποχρεούται στην κατασκευή του συνδέσμου χωρίς αμοιβή. Επίσης χρεώνεται εις βάρος του Εργολάβου η αξία των απαραιτήτων υλικών για την κατασκευή του συνδέσμου, διατηρουμένου του δικαιώματος του Εργοδότη να απαιτήσει την αντικατάσταση τμήματος του καλωδίου ή και ολοκλήρου του καλωδιακού μήκους (μήκος στροφείου) και επανακατασκευή των συνδέσμων με δαπάνη του Εργολάβου, εφόσον διαπιστωθεί μετά από μετρήσεις ότι η ποιότητα της ζεύξης δεν ευρίσκεται στα παραδεκτά όρια. Στην εν λόγω χρέωση θα περιλαμβάνεται και η αξία των καλωδίων και υλικών που αντικαθίστανται. Η χάραξη (επακριβής προσδιορισμός) της θέσης εκσκαφής της τάφρου των καλωδίων, γίνεται από τον Ελεγκτή και σύμφωνα με το εγκεκριμένο χρονοδιάγραμμα. Ο προγραμματισμός των Δικτυακών εργασιών (σύμφωνα πάντοτε με το εγκεκριμένο χρονοδιάγραμμα) πραγματοποιείται από τον Εργολάβο, ο οποίος όμως οφείλει να ενημερώσει προηγουμένως έγκαιρα τον Ελεγκτή και να λάβει την σχετική έγκρισή του.

## Αναγγελία - Βεβαίωση Ολοκλήρωσης Εργασιών

* + - 1. Με την ολοκλήρωση όλων των εργασιών κάθε Υποέργου/ Τμήματος Υποέργου, ο Εργολάβος οφείλει να στείλει έγγραφη/ηλεκτρονική ειδοποίηση στον Εργοδότη (Αναγγελία Ολοκλήρωσης Εργασιών). Προαπαιτούμενο της Αναγγελίας Ολοκλήρωσης Εργασιών είναι η παράδοση στην Ελέγχουσα Επιχειρησιακή Μονάδα σειράς καθαρογραμμένων σχεδίων εφαρμογής (as built) με όλες τις αλλαγές, που έγιναν όσον αφορά τη μελέτη στη φάση της εκτέλεσης .

2. Αν όλες οι εργασίες έχουν ολοκληρωθεί η Ελέγχουσα Επιχειρησιακή Μονάδα εκδίδει βεβαίωση για το χρόνο ολοκλήρωσης των εργασιών (Βεβαίωση Ολοκλήρωσης Εργασιών). Η βεβαίωση αυτή δεν αναπληρώνει την παραλαβή Υποέργου /Τμήματος Υποέργου.

1. Αν στις εργασίες που έχουν ολοκληρωθεί διαπιστωθούν επουσιώδεις μόνο ελλείψεις ή ελαττώματα, που δεν επηρεάζουν τη λειτουργικότητα Υποέργου/ Τμήματος Υποέργου, η Ελέγχουσα Επιχειρησιακή Μονάδα γνωστοποιεί με έγγραφο προς τον Εργολάβο τις ελλείψεις ή τα ελαττώματα που έχουν επισημανθεί και τάσσει εύλογη προθεσμία για την αποκατάστασή τους. Στην περίπτωση αυτή η Βεβαίωση Ολοκλήρωσης Εργασιών εκδίδεται μετά την εμπρόθεσμη αποκατάσταση των ελλείψεων ή των ελαττωμάτων και αναφέρει το χρόνο που ολοκληρώθηκε το Υποέργο/ Τμήμα Υποέργου χωρίς να λαμβάνεται υπόψη ο χρόνος αποκατάστασης.
2. Αν οι εργασίες δεν έχουν ολοκληρωθεί ή οι ελλείψεις ή τα ελαττώματα που διαπιστώθηκαν δεν είναι επουσιώδη ή αν δεν ολοκληρώθηκαν από τον Εργολάβο εμπρόθεσμα οι εργασίες αποκατάστασης επουσιωδών ελλείψεων ή ελαττωμάτων σύμφωνα με την προηγούμενη παράγραφο, τότε εφαρμόζονται, ανάλογα με την περίπτωση, οι διατάξεις του παρόντος.

## Παραλαβή του Υποέργου / Τμήματος Υποέργου

## Γενικά

Μετά τη Βεβαίωση Ολοκλήρωσης των εργασιών, το Υποέργο/ Τμήμα Υποέργου μπορεί να παραληφθεί προσωρινά και στη συνέχεια οριστικά. Με την Προσωρινή Παραλαβή ελέγχονται οι εργασίες ποσοτικά και ποιοτικά. Η Οριστική Παραλαβή γίνεται μετά την Προσωρινή και την πάροδο του χρόνου της υποχρεωτικής συντήρησης από τον Εργολάβο. Κατά την Οριστική Παραλαβή, ελέγχεται πάλι η καλή κατάσταση του Υποέργου / Τμήματος Υποέργου.

## Παραλαβή για χρήση

1. Οποτεδήποτε και πριν από την Προσωρινή Παραλαβή, το Υποέργο/ Τμήμα Υποέργου ή αυτοτελή του τμήματα που έχουν περατωθεί μπορεί να δοθούν για χρήση, ύστερα από τη διενέργεια σχετικής παραλαβής προς χρήση σύμφωνα και με την επιφύλαξη των παρακάτω παραγράφων.
2. Για να παραδοθεί σε χρήση το Υποέργο/Τμήμα Υποέργου απαιτείται η διενέργεια παραλαβής για χρήση. Η παραλαβή για χρήση γίνεται με πρωτόκολλο μεταξύ του Εργοδότη και του Εργολάβου. Αν ο Εργολάβος κληθεί και δεν παραστεί ή αρνηθεί την υπογραφή του πρωτοκόλλου, αυτό συντάσσεται από τον Εργοδότη, με σχετική μνεία κατά περίπτωση, και του κοινοποιείται. Το πρωτόκολλο περιλαμβάνει μνεία του Υποέργου ή/και των Τμημάτων Υποέργου που παραδίδονται για χρήση και συνοπτική περιγραφή της κατάστασης του Υποέργου/Τμημάτων Υποέργου.
3. Η κατά την προηγούμενη παράγραφο παραλαβή για χρήση γίνεται αμέσως μετά την ολοκλήρωση των εργασιών του Υποέργου/Τμημάτων Υποέργου. Αν δεν υπάρχει τέτοια πρόβλεψη μπορεί η παραλαβή για χρήση να γίνει ύστερα από απόφαση της Ελέγχουσας Επιχειρησιακής Μονάδας.
4. Η παραλαβή για χρήση ή η χρήση του Υποέργου/ Τμήματος Υποέργου σύμφωνα με την παραπάνω παράγραφο δεν συνιστούν παραλαβή του προς χρήση Υποέργου/Τμήματος Υποέργου, δεν συνιστούν έγκριση από τον Εργοδότη του προς χρήση Υποέργου/Τμήματος Υποέργου και δεν αποτελούν Προσωρινή ούτε Οριστική Παραλαβή του Υποέργου/ Τμήματος Υποέργου ούτε του προς χρήση Υποέργου/ Τμήματος Υποέργου. Η Προσωρινή και Οριστική παραλαβή γίνονται σε κάθε περίπτωση σύμφωνα με το παρόν Παράρτημα.

## Προσωρινή παραλαβή

Μετά τη Βεβαίωση Ολοκλήρωσης των Εργασιών οι αρμόδιες υπηρεσίες παραλαβής του Εργοδότη διενεργούν την παραλαβή του Υποέργου/ του Τμήματος αυτού. Για την παραλαβή συντάσσεται πρωτόκολλο που υπογράφεται από τα εντεταλμένα στελέχη του Εργοδότη και από τον/τους τελευταίο/ους Ελεγκτή/τές ο/οι οποίος/οι παρίσταται/νται κατά τη διενέργεια αυτής.

Οι αρμόδιες υπηρεσίες παραλαβής του Εργοδότη παραλαμβάνουν το Υποέργο/ Τμήμα Υποέργου ποσοτικά και ποιοτικά, ελέγχουν κατά το δυνατό την τελική επιμέτρηση με γενικές ή σποραδικές καταμετρήσεις, καταγράφουν στο σχετικό πρωτόκολλο τις ποσότητες της τελικής επιμέτρησης όπως τυχόν διορθώνονται από τους ελέγχους που γίνονται, αιτιολογούν τις τυχόν τροποποιήσεις στις ποσότητες και αναγράφουν στις παρατηρήσεις τους τις εργασίες που τυχόν έχουν εκτελεσθεί με υπέρβαση των εγκεκριμένων ποσοτήτων ή κατά τροποποίηση των εγκεκριμένων σχεδίων. Επίσης ελέγχουν κατά το δυνατό την ποιότητα των εργασιών και αναγράφουν στο σχετικό Πρωτόκολλο τις παρατηρήσεις τους ιδίως για τις εργασίες που κρίνονται απορριπτέες ή ελαττωματικές που πρέπει να αποκατασταθούν ή αποδεκτές μεν, αλλά με μείωση της τιμής τους.

Στην παραλαβή καλείται πάντα να παραστεί ο Εργολάβος. Η παραλαβή γίνεται νόμιμα και χωρίς την παρουσία του Εργολάβου, αν αυτός έχει κληθεί να παραστεί. Σε κάθε περίπτωση, του αποστέλλεται επιστολή από την Ελέγχουσα Επιχειρησιακή Μονάδα στην οποία αναφέρονται τα αποτελέσματατου ποιοτικού και ποσοτικού ελέγχου. Στην περίπτωση που οι αρμόδιες υπηρεσίες του Εργοδότη διαπιστώσουν ελαττώματα ή πλημμέλειες στο Υποέργο που πρέπει να αποκατασταθούν, η Ελέγχουσα Επιχειρησιακή Μονάδα κοινοποιεί στον Εργολάβο έγγραφη εντολή εφαρμοζομένων ανάλογα των διατάξεων του παρόντος Παραρτήματος, με την οποία τον καλεί να προβεί σε πλήρη αποκατάσταση σε συγκεκριμένη προθεσμία. Μετά την άρση των τυχόν ελαττωμάτων ή πλημμελειών ενημερώνεται εγγράφως είτε σε έντυπη είτε σε ηλεκτρονική μορφή (π.χ. e-mail) ο Εργολάβος από την Ελέγχουσα Επιχειρησιακή Μονάδα για την ολοκλήρωση της Προσωρινής Παραλαβής.

Η Προσωρινή Παραλαβή πρέπει να ολοκληρωθεί μέσα σε τέσσερις (4) μήνες από τη Βεβαίωση Ολοκλήρωσης των Εργασιών του Υποέργου από τον Εργοδότη, με την προϋπόθεση να έχει υποβληθεί απ’ τον Εργολάβο η τελική επιμέτρηση του Υποέργου/ Τμήματος Υποέργου μέσα σε δέκα πέντε (15) εργάσιμες ημέρες από την κοινοποίηση της βεβαίωσης ολοκλήρωσης των εργασιών του Υποέργου/Τμήματος Υποέργου. Αν η τελική επιμέτρηση υποβληθεί από τον Εργολάβο αργότερα, η πιο πάνω προθεσμία για την ολοκλήρωση της παραλαβής αρχίζει από την υποβολή της τελικής επιμέτρησης. Αν δεν υποβληθεί τελική επιμέτρηση από τον Εργολάβο η προθεσμία για την διενέργεια της παραλαβής αρχίζει από την κοινοποίηση στον Εργολάβο της τελικής επιμέτρησης που συντάχθηκε από την Ελέγχουσα Επιχειρησιακή Μονάδα.

Η διαδικασία του παρόντος άρθρου εφαρμόζεται ανάλογα και στις περιπτώσεις παραλαβής για χρήση τμημάτων του Υποέργου, καθώς επίσης και σε όλες τις περιπτώσεις διάλυσης, έκπτωσης και γενικότερα λύσης της Σύμβασης για οποιοδήποτε λόγο, επιφυλασσόμενων σε κάθε περίπτωση όλων των δικαιωμάτων του Εργοδότη. Κατά τη διάρκεια εκτέλεσης του Υποέργου και πριν τη διενέργεια της Προσωρινής Παραλαβής η Ελέγχουσα Επιχειρησιακή Μονάδα στα πλαίσια των αρμοδιοτήτων της πιστοποιεί τμηματικά τις ποσότητες των εκτελεσθεισών εργασιών και εγκατεστημένων υλικών σύμφωνα με το παρόν Παράρτημα. Οι πιστοποιήσεις αυτές δεν υποκαθιστούν σε καμία περίπτωση την Προσωρινή και Οριστική Παραλαβή.

## Οριστική παραλαβή - Χρόνος υποχρεωτικής συντήρησης Υποέργου ή Τμήματος Υποέργου

1. Επιπροσθέτως των οριζομένων στη Σύμβαση, ο χρόνος εγγύησης, μετά την πάροδο του οποίου διενεργείται η Οριστική Παραλαβή, συμφωνείται σε δεκαπέντε (15) μήνες. Κατά το χρόνο αυτό ο Εργολάβος φέρει τον κίνδυνο του Υποέργου/ του Τμήματος αυτού, περιλαμβανομένης της αποκατάστασης των ζημιών στο Υποέργο / Τμήμα Υποέργου που προκλήθηκαν από τρίτους και των ζημιών σε τρίτους και υποχρεούται στην τακτική από την χρήση αλλά και στην έκτακτη συντήρηση του Υποέργου /Τμήματος Υποέργου**.** Σε ειδικές περιπτώσεις μπορεί να ορίζεται μεγαλύτερος χρόνος εγγύησης. Ο χρόνος εγγύησης αρχίζει από τη Βεβαίωση Ολοκλήρωσης Εργασιών του Υποέργου ή του Τμήματος αυτού από τον Εργοδότη με την προϋπόθεση ότι έχει υποβληθεί απ’ τον Εργολάβο η τελική επιμέτρηση του Υποέργου/Τμήματος Υποέργου μέσα σε δέκα πέντε (15) εργάσιμες ημέρες από την κοινοποίηση της Βεβαίωσης Ολοκλήρωσης Εργασιών του Υποέργου/Τμήματος Υποέργου, άλλως από την ημερομηνία που κοινοποιήθηκε στον Εργοδότη η τελική επιμέτρηση που συντάχθηκε από την Ελέγχουσα Επιχειρησιακή Μονάδα.
2. Κατά τη διάρκεια του χρόνου εγγύησης και υποχρεωτικής συντήρησης ο Εργολάβος είναι υποχρεωμένος να επιθεωρεί τακτικά το Υποέργο /Τμήμα αυτού, να το διατηρεί σε καθ΄ όλα καλή κατάσταση και να αποκαθιστά κάθε βλάβη, ζημία ή απώλεια. Εργασίες για την αποκατάσταση βλαβών ζημιών ή απωλειών εκτελούνται το ταχύτερο δυνατόν από τον Εργολάβο με δική του ευθύνη, επιμέλεια και δαπάνες, μετά από προηγούμενη έγκριση του Εργοδότη.
3. Αν ο Εργολάβος παραλείπει τις υποχρεώσεις του για τη συντήρηση του Υποέργου /Τμήματος αυτού κατά το χρόνο εγγύησης, οι απαραίτητες εργασίες μπορεί να εκτελεσθούν από τον Εργοδότη σε βάρος και για λογαριασμό του υπόχρεου Εργολάβου.
4. Στην Οριστική Παραλαβή εφαρμόζεται ανάλογα η διαδικασία του παραπάνω άρθρου.
5. Μετά την Οριστική Παραλαβή ο Εργολάβος ευθύνεται κατά τις διατάξεις του Αστικού Κώδικα (άρθρο 692 ΑΚ).

6**.** Οι παραπάνω παράγραφοι ισχύουν και εφαρμόζονται αναλόγως και στην περίπτωση λύσης της Σύμβασης κατά τα οριζόμενα σε αυτήν.

## Λοιπές Υποχρεώσεις Εργολάβου

* + 1. **Υλικά -Δικαιολογημένη Ελάττωση Ποσοτήτων Υλικών (Φύρα)**

## Υλικά Εργοδότη

Ο Εργολάβος υποχρεούται κάθε μήνα πριν την έκδοση του μηνιαίου λογαριασμού να επιστρέφει στις αποθήκες του Εργοδότη που ορίζονται στους παρακάτω πίνακες όλα τα αποξηλωμένα υλικά που αναλογούν στις εργασίες οι οποίες εκτελέστηκαν και επιμετρήθηκαν τον προηγούμενο μήνα.

Με τη συμπλήρωση τριών μηνών από την έναρξη κάθε Υποέργου/ Τμήματος Υποέργου και σε κάθε επόμενο τρίμηνο ο Εργολάβος οφείλει να προχωρήσει σε έλεγχο του ισοζυγίου των υλικών που έχουν χρησιμοποιηθεί κατά την εκτέλεση των εργασιών του τελευταίου τριμήνου και να παραδίδει σε ηλεκτρονική μορφή συγκεντρωτικό πίνακα υλικών που παραμένουν στη Αποθήκη του. Ο Εργοδότης διατηρεί το δικαίωμα της πληροφόρησής του επί του θέματος και σε όποια άλλη χρονική στιγμή κρίνει αυτός απαραίτητο.

Με την ολοκλήρωση όλων των εργασιών κάθε Υποέργου /Τμήματος Υποέργου πραγματοποιείται η οριστική εκκαθάριση και η Προσωρινή Παραλαβή του Υποέργου/ Τμήματος Υποέργου (εργασίες και υλικά). Σε ότι αφορά την εκκαθάριση των υλικών κάθε Υποέργου/Τμήματος Υποέργου ισχύουν τα παραπάνω αναφερόμενα περί του τριμηνιαίου έλεγχου ισοζυγίου υλικών.

Ο Εργολάβος με την ολοκλήρωση των εργασιών κάθε Υποέργου /Τμήματος Υποέργου οφείλει να επιστρέψει στον Εργοδότη όλα τα αχρησιμοποίητα και αποξηλωμένα υλικά. Σε αντίθετη περίπτωση, ο Εργοδότη θα προχωρήσει σε παρακράτηση της αξίας των υλικών που βεβαιώνεται ότι λείπουν από τον τελευταίο λογαριασμό του Εργολάβου.

Επιπλέον δε θα γίνεται η έγκριση του τελευταίου  λογαριασμού εργασιών, έως ότου γίνει η τελική εκκαθάριση των υλικών και η επιστροφή των μη χρησιμοποιηθέντων και των αποξηλωμένων υλικών στις αποθήκες του Εργοδότη που αναφέρονται στους ακόλουθους πίνακες της παραγράφου 2.8.2 ανάλογα με τον τόπο στο οποίο εκτελούνται οι εκάστοτε εργασίες.

Σε περίπτωση απώλειας, βλάβης ή ζημίας των χορηγηθέντων υλικών από υπαιτιότητα του Εργολάβου, η αξία αυτών των υλικών βαρύνει τον Εργολάβο. Η χρέωση αυτή υπολογίζεται με βάση τους Τιμοκαταλόγους Παρεχομένων Υλικών από τον Εργοδότη, οι οποίοι προσαρτώνται στο παρόν ,προσαυξημένη κατά δέκα τοις εκατό (10%) πλέον ΦΠΑ και επιβάλλεται με απόφαση της Ελέγχουσας Επιχειρησιακής Μονάδας του Εργοδότη, σύμφωνα με τα προβλεπόμενα στο παρόν. Η χρέωση αυτή πραγματοποιείται με Απόφαση της Ελέγχουσας Επιχειρησιακής Μονάδας.

Όσον αφορά στα αποξηλωθέντα υλικά ο Εργολάβος υποχρεούται να πραγματοποιεί εκκαθάριση κάθε τρεις μήνες. Σε περίπτωση που οι ποσότητες των υλικών που επιστρέφονται, υστερούν σε σχέση με τις ποσότητες που αντιστοιχούν στις εργασίες αποξήλωσης θα επιβάλλεται ποινική ρήτρα. Η ποινική ρήτρα θα είναι ίση με το 50% της αξίας των υλικών που δεν επιστράφηκαν. Το κόστος των υλικών θα καθορίζεται από τους Τιμοκαταλόγους Παρεχομένων Υλικών από τον Εργοδότη, οι οποίοι προσαρτώνται στο παρόν, και που χορηγούνται στον Εργολάβο. Η χρέωση αυτή πραγματοποιείται με Απόφαση της Ελέγχουσας Επιχειρησιακής Μονάδας.

## Διαχείριση και Ασφάλεια υλικών Προμήθειας Εργοδότη

* + 1. Ο Εργοδότης χορηγεί στον Εργολάβο τμηματικά και έγκαιρα υλικά. Τα υλικά αυτά είναι ιδιοκτησία του Εργοδότη και ο Εργολάβος είναι υποχρεωμένος να τα χρησιμοποιεί μόνο για το εκάστοτε Υποέργο ή Τμήμα Υποέργου για το οποίο του έχουν χορηγηθεί.
    2. Σε περίπτωση που ο Εργοδότης παραδώσει στον Εργολάβο υλικά απαιτούμενα για την εκτέλεση οποιουδήποτε Υποέργου ή Τμήματος αυτού, ο Εργολάβος δεν δικαιούται αποζημίωση για δαπάνες αποθήκευσης και φύλαξης των υλικών αυτών.
    3. Ο Εργολάβος δεν φέρει καμία ευθύνη για την κακή ποιότητα ή ακαταλληλότητα των υλικών, που παραδίδονται σε αυτόν από τον Εργοδότη, εφόσον το αναφέρει έγκαιρα και εγγράφως στην Ελέγχουσα Επιχειρησιακή Μονάδα.
    4. Τα υλικά παραδίδονται από τον Εργοδότη με πρωτόκολλο μόνο στον ίδιο τον Εργολάβο ή σε εξουσιοδοτημένο για τον λόγο αυτό εκπρόσωπό του, μετά δε την παραλαβή τους από τον Εργολάβο, αυτός φέρει ακέραια την ευθύνη για κάθε βλάβη, ζημία ή απώλεια που τυχόν συμβεί στα υλικά αυτά.
    5. Ο Εργολάβος είναι υποχρεωμένος επίσης να φυλάσσει τα υλικά και αντικείμενα, που θα του παραδώσει ο Εργοδότης και φέρει ακέραιη την ευθύνη για τυχόν απώλεια ή ζημία τους. Για τις ζημίες ή φθορές που τυχόν θα προκληθούν από ανώτερη βία σε εγκατάσταση ή υλικά που προσκομίσθηκαν από τον Εργοδότη και είναι ιδιοκτησία του, εφαρμόζονται τα οριζόμενα στο παρόν Παράρτημα.
    6. Ο Εργολάβος υποχρεούται καθημερινά να τηρεί αναλυτικά στοιχεία σχετικά με την ανάλωση των χορηγηθέντων από τον Εργοδότη υλικών. Τα στοιχεία θα καταχωρούνται σε επιμετρητικά φύλλα ανά σχέδιο εκτέλεσης εργασίας (σκαρίφημα) και θα υπογράφονται από τον Εργολάβο και τον Εργοδότη.
    7. Ο Εργολάβος με την σύνταξη κάθε επιμέτρησης υποχρεούται να συντάσσει και να υποβάλει συγκεντρωτικό πίνακα υλικών, τόσο σε έντυπη όσο και σε ηλεκτρονική μορφή, όπου θα αναφέρονται τα χρησιμοποιηθέντα υλικά ανά σχέδιο εκτέλεσης εργασίας (σκαρίφημα), το σύνολο των ποσοτήτων για κάθε υλικό , καθώς επίσης και το σύνολο των χορηγηθέντων από τον Εργοδότη υλικών.
    8. Στο τέλος του κάθε Υποέργου/Τμήματος Υποέργου (ολοκλήρωση όλων των εργασιών του Υποέργου ή του Τμήματος αυτού) ο Εργολάβος υποχρεούται να παραδίδει πίνακα υλικών μαζί με την τελική επιμέτρηση του Υποέργου/Τμήματος Υποέργου (τόσο σε έντυπη όσο και σε ηλεκτρονική μορφή ή όπως άλλως ορίσει ο Εργοδότης), στον οποίο θα φαίνονται οι ποσότητες των χορηγηθέντων υλικών από τον Εργοδότη, των χρησιμοποιηθέντων υλικών στο Υποέργο ή στο Τμήμα του και οι αντίστοιχες διαφορές ποσοτήτων τις οποίες ο Εργολάβος οφείλει να επιστρέψει στις αποθήκες του Εργοδότη το αργότερο εντός δύο (2) μηνών μετά την ολοκλήρωση των εργασιών. Η επιστροφή των υλικών πραγματοποιείται με σχετικό Πρωτόκολλο, μεταξύ Εργοδότη και Εργολάβου.
    9. Εφόσον κατά την εκτέλεση του Υποέργου ή του Τμήματος αυτού απομένουν τμήματα υλικών προμήθειας του Εργοδότη, ο Εργολάβος υποχρεούται με δαπάνες του να τα συγκεντρώνει, να τα αποθηκεύει προσωρινά, να τα μεταφέρει και να τα παραδίδει στις αποθήκες του Εργοδότη που προβλέπονται στο παρόν Παράρτημα εντός δέκα (10) ημερολογιακών ημερών από την έγγραφη ειδοποίηση του από τον Εργοδότη σε έντυπη ή ηλεκτρονική μορφή.
    10. Με βάση τα παραπάνω στοιχεία, καθώς και τα αναγκαία συμπληρωματικά στοιχεία για τα εν λόγω υλικά, που καταγράφονται στο Αρχείο του Υποέργου/Τμήματος Υποέργου, πραγματοποιείται ο τελικός υπολογισμός των υποχρεωτικά επιστρεφομένων υλικών.

## Δικαιολογημένη Απώλεια (φύρα)

Ως δικαιολογημένη απώλεια (φύρα) υλικών καλωδίων-σωληνώσεων ενός Υποέργου/ Τμήματος Υποέργου ορίζεται η αχρήστευση μικρών ποσοτήτων εκ των εν λόγω χορηγηθέντων υλικών κατά την φάση ενσωμάτωσής τους στο Υποέργο/Τμήμα Υποέργου. Η δικαιολογημένη απώλεια (φύρα) – ενδεικτικά και όχι περιοριστικά -οφείλεται σε αποκοπή μικρών τμημάτων των καλωδίων ή των σωληνώσεων από τα άκρα τους ως περισσευμάτων, κατά την εκτέλεση εργασιών τερματισμού ή κατασκευής συνδέσμων των καλωδίων καθώς και εργασιών σύνδεσης των σωληνώσεων μεταξύ τους και με φρεάτια, ενώ τα όποια περισσεύματα δεν επιμετρούνται. Το ύψος των εν λόγω δικαιολογημένων απωλειών υλικών κατά την ενσωμάτωσή τους σε Υποέργο καθορίζεται ανά κατηγορία υλικού ή ανά εκτελούμενη εργασία ως ακολούθως:

Α) Για σωλήνες Φ32, Φ40, Φ50, Φ100 η δικαιολογημένη απώλεια ( φύρα) καθορίζεται έως 5% επί των επιμετρημένων ποσοτήτων σωλήνων.

Β) Για σωλήνες corrugated και Φ110 η δικαιολογημένη απώλεια (φύρα) καθορίζεται έως 5% επί των επιμετρημένων ποσοτήτων σωλήνων.

Γ) Για πολυσωλήνιο σύστημα διαφόρων τύπων η δικαιολογημένη απώλεια (φύρα) υλικών καθορίζεται έως 2% επί των επιμετρημένων ποσοτήτων.

Δ) Για τα υλικά που χορηγούνται σε τεμάχια δεν υφίσταται δικαιολογημένη απώλεια (φύρα).

Ε) Για καλώδια χαλκού και οπτικών ινών δικαιολογημένη απώλεια (φύρα) υλικών καθορίζεται έως 4% επί των επιμετρημένων ποσοτήτων.

* + 1. **Αποθήκες**

Για τις αποθήκες Εργοδότη από τις οποίες ο Εργολάβος θα παραλαμβάνει τα υλικά προμήθειας Εργοδότη και θα επιστρέφει τα αποξηλούμενα και μη χρησιμοποιηθέντα υλικά καθώς και για τους αποξηλωμένους στύλους ισχύουν τα αναγραφόμενα στους ακόλουθους πίνακες ανάλογα με τον τόπο (Τεχνικό Διαμέρισμα, Τεχνικό Τμήμα Λειτουργιών Πεδίου) στον οποίο εκτελούνται οι εκάστοτε εργασίες. Σε περίπτωση αλλαγής/τροποποίησης των Αποθηκών που φαίνονται στον παρακάτω πίνακα ο Εργοδότης θα ειδοποιεί έγκαιρα τον Εργολάβο ο οποίος δε μπορεί να ζητήσει επιπλέον αποζημίωση από την τροποποίηση αυτή.

|  |  |  |  |  |
| --- | --- | --- | --- | --- |
| **Α/Α** | **ΤΕΧΝΙΚΟ ΔΙΑΜΕΡΙΣΜΑ** | **ΑΠΟΘΗΚΗ ΠΑΡΑΛΑΒΗΣ ΥΛΙΚΩΝ** | **ΑΠΟΘΗΚΗ ΠΑΡΑΔΟΣΗΣ ΑΠΟΞΗΛΩΜΕΝΩΝ & ΜΗ ΧΡΗΣΙΜΟΠΟΙΗΘΕΝΤΩΝ ΥΛΙΚΩΝ** | **ΑΠΟΘΗΚΗ ΠΑΡΑΔΟΣΗΣ ΑΠΟΞΗΛΩΜΕΝΩΝ ΣΤΥΛΩΝ** |
| 1 | ΑΘΗΝΑΣ | ΠΑΡΝΗΘΑ 7008 (με μέσα του Εργολάβου ) | ΠΑΡΝΗΘΑ 7008 (Μεταφορά με μέσα του Εργολάβου) | Σπάτα (χώρος ΟΤΕ), διεύθυνση : ΔΗΜΑΡΧΟΥ ΧΡΗΣΤΟΥ ΜΠΕΚΑ 117, Τ.Κ 19004  (Μεταφορά με μέσα του Εργολάβου) |
| 2 | Β.Α. & ΝΟΤΙΑΣ ΑΤΤΙΚΗΣ | ΠΑΡΝΗΘΑ 7008 (με μέσα του Εργολάβου) | ΠΑΡΝΗΘΑ 7008 (Μεταφορά με μέσα του Εργολάβου) |
| 3 | ΠΕΙΡΑΙΑ & ΔΥΤΙΚΗΣ ΑΤΤΙΚΗΣ | ΠΑΡΝΗΘΑ 7008 (με μέσα του Εργολάβου) | ΠΑΡΝΗΘΑ 7008 (Μεταφορά με μέσα του Εργολάβου) |
| 4 | ΝΗΣΩΝ | Όλα τα απαιτούμενα υλικά, για την εκτέλεση των έργων καλωδιακών δικτύων παραδίδονται από τον Εργοδότη, ολικά ή σταδιακά ανάλογα με την εξέλιξη των εργασιών και με δικά του μέσα, στον αποθηκευτικό χώρο που υποχρεούται να διαθέτει ο Εργολάβος στους τόπους εκτέλεσης εργασιών.  Η εκφόρτωση των υλικών θα γίνεται με μέσα και ευθύνη του Εργολάβου | • ΤΤΛΠ ΧΙΟΥ: Η Περιφερειακή αποθήκη Νο 172 ***(Κωδικός sap 7062)*** στην περιοχή Αγ. Βάσσα Νεοχωρίου της ν. Χίου • ΤΤΛΠ ΣΑΜΟΥ: Η Περιφερειακή αποθήκη Νο 173 ***(Κωδικός sap 7063)***στην περιοχή Κέδρος της ν. Σάμου  • ΤΤΛΠ ΡΟΔΟΥ-ΚΩ: Η Περιφερειακή αποθήκη Νο 176 ***(Κωδικός sap 7065)***στο 6ο χλμ Ρόδου – Λίνδου, ΟΤΕ Σγουρού, έναντι ΙΚΑ (τλφ 22410 63999) • ΤΤΛΠ ΚΥΚΛΑΔΩΝ: Η Περιφερειακή αποθήκη Νο 7064 στη Σύρο • **ΤΤΛΠ ΑΡΓΟΣΑΡΩΝΙΚΟΥ: ΠΑΡΝΗΘΑ 7008**  (Μεταφορά με μέσα του Εργολάβου) | • ΤΤΛΠ ΧΙΟΥ: Η Περιφερειακή αποθήκη Νο 172 ***(Κωδικός sap 7062)*** στην περιοχή Αγ. Βάσσα Νεοχωρίου της ν. Χίου • ΤΤΛΠ ΣΑΜΟΥ: Η Περιφερειακή αποθήκη Νο 173 ***(Κωδικός sap 7063)***στην περιοχή Κέδρος της ν. Σάμου  • ΤΤΛΠ ΡΟΔΟΥ-ΚΩ: Η Περιφερειακή αποθήκη Νο 176 ***(Κωδικός sap 7065)***στο 6ο χλμ Ρόδου – Λίνδου, ΟΤΕ Σγουρού, έναντι ΙΚΑ(τλφ 22410 63999) • ΤΤΛΠ ΚΥΚΛΑΔΩΝ: Η Περιφερειακή αποθήκη Νο 7064 στη Σύρο • **ΤΤΛΠ ΑΡΓΟΣΑΡΩΝΙΚΟΥ: Σπάτα (χώρος ΟΤΕ), διεύθυνση : ΔΗΜΑΡΧΟΥ ΧΡΗΣΤΟΥ ΜΠΕΚΑ 117, Τ.Κ 19004**  (Μεταφορά με μέσα του Εργολάβου) |
| 5 | ΚΡΗΤΗΣ | Η Περιφερειακή αποθήκη Νο 166 ***(Κωδικός sap 7059)***, Αλικαρνασσός, Ν. Ηρακλείου  (Μεταφορά με μέσα του Εργολάβου) | Η Περιφερειακή αποθήκη Νο 166 ***(Κωδικός sap 7059)***, Αλικαρνασσός, Ν. Ηρακλείου  (Μεταφορά με μέσα του Εργολάβου) |
| 6 | ΚΕΝΤΡΙΚΗΣ ΕΛΛΑΔΟΣ & ΕΥΒΟΙΑΣ | ΠΑΡΝΗΘΑ 7008(Μεταφορά με μέσα του Εργολάβου) | Σπάτα (χώρος ΟΤΕ), διεύθυνση : ΔΗΜΑΡΧΟΥ ΧΡΗΣΤΟΥ ΜΠΕΚΑ 117, Τ.Κ 19004 (Μεταφορά με μέσα του Εργολάβου) |

|  |  |  |  |  |
| --- | --- | --- | --- | --- |
| **Α/Α** | **ΤΕΧΝΙΚΟ ΔΙΑΜΕΡΙΣΜΑ** | **ΑΠΟΘΗΚΗ ΠΑΡΑΛΑΒΗΣ ΥΛΙΚΩΝ** | **ΑΠΟΘΗΚΗ ΠΑΡΑΔΟΣΗΣ ΑΠΟΞΗΛΩΜΕΝΩΝ & ΜΗ ΧΡΗΣΙΜΟΠΟΙΗΘΕΝΤΩΝ ΥΛΙΚΩΝ** | **ΑΠΟΘΗΚΗ ΠΑΡΑΔΟΣΗΣ ΑΠΟΞΗΛΩΜΕΝΩΝ ΣΤΥΛΩΝ** |
| 7 | ΔΥΤΙΚΗΣ ΕΛΛΑΔΟΣ & ΝΗΣΩΝ ΙΟΝΙΟΥ | Όλα τα απαιτούμενα υλικά, για την εκτέλεση των έργων καλωδιακών δικτύων παραδίδονται από τον Εργοδότη, ολικά ή σταδιακά ανάλογα με την εξέλιξη των εργασιών και με δικά του μέσα, στον αποθηκευτικό χώρο που υποχρεούται να διαθέτει ο Εργολάβος στους τόπους εκτέλεσης εργασιών.  (Εκφόρτωση υλικών με μέσα του Εργολάβου) | • ΤΤΛΠ ΑΙΤΩΛΙΑΣ, ΑΚΑΡΝΑΝΙΑΣ, ΛΕΥΚΑΔΑΣ, ΑΧΑΪΑΣ, ΗΛΕΙΑΣ: ΔΙΑΧΕΙΡΙΣΗ ΒΑΣΗΣ ΔΥΤΙΚΗΣ ΕΛΛΑΔΟΣ (7013),Ηλείας 34-36, ΤΚ 26500, Οβρυά Πατρών •ΤΤΛΠ ΚΕΦΑΛΛΗΝΙΑΣ: ΔΙΑΧΕΙΡΙΣΗ ΒΑΣΗΣ ΚΕΦΑΛΟΝΙΑΣ (7038), 4ο χλμ. Επαρχιακής οδού Αργοστολίου– Πόρου  •ΤΤΛΠ ΖΑΚΥΝΘΟΥ: ΔΙΑΧΕΙΡΙΣΗ ΖΑΚΥΝΘΟΥ (7039 ), Ακρωτήρι Ζακύνθου  (Μεταφορά με μέσα του Εργολάβου) | • ΤΤΛΠ ΑΙΤΩΛΙΑΣ, ΑΚΑΡΝΑΝΙΑΣ, ΛΕΥΚΑΔΑΣ, ΑΧΑΪΑΣ, ΗΛΕΙΑΣ: ΑΠΟΘΗΚΗ ΣΤΥΛΩΝ (7067), ΒΙ.ΠΕ. Πατρών • ΤΤΛΠ ΚΕΦΑΛΛΗΝΙΑΣ: ΔΙΑΧΕΙΡΙΣΗ ΒΑΣΗΣ ΚΕΦΑΛΟΝΙΑΣ (7038), 4ο χλμ. Επαρχιακής οδού Αργοστολίου– Πόρου  • ΤΤΛΠ ΖΑΚΥΝΘΟΥ: ΔΙΑΧΕΙΡΙΣΗ ΖΑΚΥΝΘΟΥ (7039), Ακρωτήρι Ζακύνθου  (Μεταφορά με μέσα του Εργολάβου) |
| 8 | ΝΟΤΙΟΑΝΑΤΟΛΙΚΗΣ ΠΕΛΟΠΟΝΝΗΣΟΥ | ΠΑΡΝΗΘΑ 7008  (Μεταφορά με μέσα του Εργολάβου) | Σπάτα (χώρος ΟΤΕ), διεύθυνση : ΔΗΜΑΡΧΟΥ ΧΡΗΣΤΟΥ ΜΠΕΚΑ 117, Τ.Κ 19004 |
| 9 | ΘΕΣΣΑΛΟΝΙΚΗΣ & ΧΑΛΚΙΔΙΚΗΣ | Η Περιφερειακή αποθήκη Νο 7014 , 26ης Οκτωβρίου 92 Σφαγεία, Θεσ/νίκη.  (Μεταφορά με μέσα του Εργολάβου) | Η αποθήκη Νο 7098, Καλοχώρι, Θεσ/νίκη. (Μεταφορά με μέσα του Εργολάβου) |
| 10 | ΘΕΣΣΑΛΙΑΣ | Η Περιφερειακή αποθήκη Νο 7014 , 26ης Οκτωβρίου 92 Σφαγεία, Θεσ/νίκη.  (Μεταφορά με μέσα του Εργολάβου) | Η αποθήκη Νο 7098, Καλοχώρι, Θεσ/νίκη. (Μεταφορά με μέσα του Εργολάβου) |
| 11 | ΚΕΝΤΡΙΚΗΣ & ΔΥΤΙΚΗΣ ΜΑΚΕΔΟΝΙΑΣ | Η Περιφερειακή αποθήκη Νο 7014 , 26ης Οκτωβρίου 92 Σφαγεία, Θεσ/νίκη.  (Μεταφορά με μέσα του Εργολάβου) | Η αποθήκη Νο 7098, Καλοχώρι, Θεσ/νίκη. (Μεταφορά με μέσα του Εργολάβου) |
| 12 | ΑΝΑΤΟΛΙΚΗΣ ΜΑΚΕΔΟΝΙΑΣ, ΘΡΑΚΗΣ & ΝΗΣΩΝ Β. ΑΙΓΑΙΟΥ | • Η Περιφερειακή αποθήκη Νο 7014 , 26ης Οκτωβρίου 92 Σφαγεία, Θεσ/νίκη. • ΤΤΛΠ ΛΕΣΒΟΥ: - Η Περιφερειακή αποθήκη Νο 171 *(Κωδικός sap* ***7061****)* στο 4o χλμ Μυτιλήνης – Λουτρών (περιοχή Γαϊδανήφορος) -ΚΕΠΑ, περιοχή Λιβαδοχώρι ν. Λήμνου  (Μεταφορά με μέσα του Εργολάβου) | • Η αποθήκη Νο 7098, Καλοχώρι, Θεσ/νίκη. • ΤΤΛΠ ΛΕΣΒΟΥ: -Η Περιφερειακή αποθήκη Νο 171 *(Κωδικός sap* ***7061****)* στο 4o χλμ Μυτιλήνης – Λουτρών (περιοχή Γαϊδανήφορος) -ΚΕΠΑ, περιοχή Λιβαδοχώρι ν. Λήμνου  (Μεταφορά με μέσα του Εργολάβου) |
| 13 | ΗΠΕΙΡΟΥ & ΚΕΡΚΥΡΑΣ | Η Περιφερειακή αποθήκη Νο 7014 , 26ης Οκτωβρίου 92 Σφαγεία, Θεσ/νίκη. (Μεταφορά με μέσα του Εργολάβου) | Η αποθήκη Νο 7098, Καλοχώρι, Θεσ/νίκη. (Μεταφορά με μέσα του Εργολάβου) |

* + 1. **Υλικά προμήθειας Εργολάβου - Μηχανήματα, εργαλεία - Ακαταλληλότητα υλικών**
    2. Ο Εργολάβος φέρει ακέραια την ευθύνη για την άριστη ποιότητα και τη συμφωνία με τις Τεχνικές Προδιαγραφές Κατασκευής των κάθε φύσης υλικών, μηχανημάτων, εργαλείων κλπ που χορηγεί και χρησιμοποιεί αντίστοιχα στις διάφορες εργασίες. Με την επιφύλαξη της διενέργειας δειγματοληψίας από την Ελέγχουσα Επιχειρησιακή Μονάδα σύμφωνα με τα οριζόμενα στο παρόν Παράρτημα, ο Εργολάβος φέρει σε κάθε περίπτωση την ακέραιη ευθύνη για την ποιότητα και τη συμφωνία με τις Τεχνικές Προδιαγραφές Κατασκευής των κάθε φύσης υλικών που χορηγεί, των ειδών, των μηχανημάτων των εργαλείων καθώς και των εργασιών.
    3. Όλα τα υλικά που χορηγεί ο Εργολάβος πρέπει να είναι αχρησιμοποίητα και χωρίς βλάβες ή ελαττώματα.
    4. Η Ελέγχουσα Επιχειρησιακή Μονάδα έχει το δικαίωμα να απορρίψει κατά την κρίση της κάθε υλικό, μηχάνημα ή συσκευή που δεν είναι σύμφωνο με τις προδιαγραφές ως ανωτέρω.
    5. Με την επιφύλαξη των δικαιωμάτων του Εργοδότη για τα ελαττώματα οποιουδήποτε Υποέργου ή Τμήματος αυτού και με την επιφύλαξη των όρων της Σύμβασης και του παρόντος για την Προσωρινή και Οριστική Παραλαβή του κάθε Υποέργου/Τμήματος Υποέργου, αν κατά την εκτέλεση οποιουδήποτε Υποέργου/Τμήματος Υποέργου ο Ελεγκτής θεωρεί ότι τα προς χρησιμοποίηση υλικά δεν πληρούν τις απαιτήσεις των προδιαγραφών ή γενικά είναι ακατάλληλα, διατάσσεται από την Ελέγχουσα Επιχειρησιακή Μονάδα η μη χρησιμοποίηση των υλικών αυτών. Αν ο Εργολάβος διαφωνεί, τα υλικά δεν χρησιμοποιούνται και οι εργασίες δεν συνεχίζονται αν δεν κριθεί προηγουμένως η πληρότητα ή/και καταλληλότητά τους από εργαστηριακό έλεγχο που γίνεται από κρατικά εργαστήρια ή κατάλληλα πιστοποιημένα ιδιωτικά εργαστήρια. Η ίδια ως άνω διαδικασία μπορεί να εφαρμοσθεί κατά τη διάρκεια εκτέλεσης οποιουδήποτε Υποέργου ή Τμήματος αυτού και μέχρι την Οριστική Παραλαβή και στην περίπτωση που η Ελέγχουσα Επιχειρησιακή Μονάδα θεωρεί απαραίτητη τη διενέργεια ορισμένων εργαστηριακών ερευνών, πέραν των καθοριζομένων ως υποχρεωτικών από τη Σύμβαση, το παρόν και τους ισχύοντες εκάστοτε Τεχνικούς Κανονισμούς. Η δαπάνη για τις εργαστηριακές έρευνες προκαταβάλλεται από τον Εργολάβο και τον βαρύνει τελικά, αν αποδειχθεί η μη πληρότητα ή/και ακαταλληλότητα των υλικών. Στην αντίθετη περίπτωση η δαπάνη βαρύνει τον Εργοδότη και καταβάλλεται στον Εργολάβο μόνο εφόσον έχουν διενεργηθεί εργαστηριακές έρευνες, πέραν των καθοριζομένων ως υποχρεωτικών από τους όρους του παρόντος Παραρτήματος και τους ισχύοντες εκάστοτε Τεχνικούς Κανονισμούς. Ο χρόνος που απαιτήθηκε για τον έλεγχο των υλικών θα παρατείνει ισόχρονα την προθεσμία εκτέλεσης του Υποέργου/Τμήματος Υποέργου σύμφωνα με το παρόν Παράρτημα, εφόσον αποδειχθεί από τον εργαστηριακό έλεγχο η πληρότητα ή/και καταλληλότητα των υλικών. Σε αντίθετη περίπτωση θα εγκρίνεται ισόχρονη παράταση των προθεσμιών με υπαιτιότητα του Εργολάβου.

## Έλεγχος των Υποέργων και Τμημάτων Υποέργων από τον Εργοδότη – Επίβλεψη των Υποέργων/ Τμημάτων Υποέργων από τον Εργολάβο – Έλεγχος Ποιότητας



**2.9.1 Έλεγχος από τον Εργοδότη**

* + 1. Η παρακολούθηση και ο έλεγχος του κατασκευαστικού μέρους των Υποέργων/ Τμημάτων Υποέργων ασκούνται από την Ελέγχουσα Επιχειρησιακή Μονάδα η οποία ενεργεί ότι απαιτείται για την καλή, έγκαιρη και έντεχνη εκτέλεση του συνόλου των Υποέργων/Τμημάτων Υποέργων και ορίζει τον/τους Ελεγκτή/ές. Επίσης προσδιορίζει τα καθήκοντα των Ελεγκτών όταν είναι περισσότεροι από ένας, παρακολουθεί το Υποέργο αρμοδιότητας τους και προβαίνει σε κάθε νόμιμη ενέργεια.
    2. Σε περίπτωση μεγάλου ή ειδικού ή σημαντικού Υποέργου/ Τμήματος αυτού ο έλεγχος και η παρακολούθηση μπορεί να γίνονται από κλιμάκιο της Ελέγχουσας Επιχειρησιακής Μονάδας που μπορεί να εγκατασταθεί στην έδρα της Ελέγχουσας Επιχειρησιακής Μονάδας ή στον τόπο του κάθε Υποέργου/Τμήματος Υποέργου.
    3. Η παρακολούθηση και ο έλεγχος από τον Εργοδότη αποσκοπούν στην πιστή εκπλήρωση από τον Εργολάβο των όρων της Σύμβασης και του παρόντος Παραρτήματος που σχετίζονται με την εκτέλεση του κάθε Υποέργου/ Τμήματος αυτού κατά τους κανόνες της τέχνης και της επιστήμης, ώστε να ανταποκρίνεται στον προορισμό του. Η παρακολούθηση και ο έλεγχος μπορούν να ασκηθούν εκτός από τον τόπο του Υποέργου/ Τμήματος Υποέργου και σε όλους τους χώρους που κατασκευάζονται/εκτελούνται Τμήματα του Υποέργου. Ο Εργολάβος είναι υποχρεωμένος να εξασφαλίζει την απρόσκοπτη άσκηση της παρακολούθησης και του ελέγχου από τον Εργοδότη στα εργοστάσια που τυχόν κατασκευάζονται/εκτελούνται μέρη του Υποέργου/Τμήματος Υποέργου και γενικά σε όλους τους χώρους που κρίνει απαραίτητο η Ελέγχουσα Επιχειρησιακή Μονάδα. Η άσκηση της παρακολούθησης και του ελέγχου των Υποέργων ή Τμημάτων αυτών από τον Εργοδότη δεν μειώνει σε καμία περίπτωση τις ευθύνες του Εργολάβου σύμφωνα με τις ισχύουσες διατάξεις και τη Σύμβαση.
    4. Η παραλαβή και ο έλεγχος της ποιότητας των υλικών του Εργολάβου, που χρησιμοποιούνται κατά την εκτέλεση των Υποέργων ή ενσωματώνονται σ' αυτό γίνεται από πρόσωπο/α που ορίζει ο Εργοδότης.

5. Ο Εργολάβος είναι υποχρεωμένος να συμμορφώνεται πλήρως με τις έγγραφες (είτε σε έντυπη είτε σε ηλεκτρονική μορφή) οδηγίες των Ελεγκτών και Επιστατών της Ελέγχουσας Επιχειρησιακής Μονάδας.

6. Η Ελέγχουσα Επιχειρησιακή Μονάδα ελέγχει την τήρηση των υποχρεώσεων ασφαλείας του Εργολάβου, ιδίως σε ό,τι αφορά την πρόσβαση σε εγκαταστάσεις, υποδομές και εξοπλισμό, καθώς και την τήρηση της εμπιστευτικότητας. Η άσκηση του ελέγχου δεν έχει την έννοια ότι αίρονται ή μειώνονται οι ευθύνες του Εργολάβου για ζημίες που θα γίνουν σε τρίτους κατά την εκτέλεση και λόγω της εκτέλεσης των εργασιών, καθώς επίσης και για πιθανό ατύχημα σε προσωπικό του Εργοδότη ή/και του Εργολάβου ή σε τρίτο, που τυχόν συμβεί κατά τη διάρκεια εκτέλεσης των Υποέργων/ Τμημάτων Υποέργων.

**2.9.2 Επίβλεψη των Υποέργων/ Τμημάτων Υποέργων** **από τον Εργολάβο**

* + 1. Η επίβλεψη, η διοίκηση και η διεύθυνση των Υποέργων/ Τμημάτων Υποέργων ασκείται αποκλειστικά από τον Εργολάβο και ειδικά από τεχνικούς του που έχουν τα κατάλληλα προσόντα και είναι αποδεκτοί από τον Εργοδότη. Η παρουσία τους στον/στους τόπο/ους των Υποέργων/Τμημάτων Υποέργων είναι υποχρεωτική. Ο ασκών την επίβλεψη, διοίκηση και διεύθυνση των Υποέργων/ Τμημάτων τους από μέρους του Εργολάβου υποχρεούται εφόσον ζητηθεί από τον Εργοδότη να συνοδεύει στον τόπο των Υποέργων/Τμημάτων Υποέργων τα αρμόδια στελέχη του Εργοδότη που ελέγχουν και παρακολουθούν τα Υποέργα/Τμήματα Υποέργων κατά τις μεταβάσεις για έλεγχο, παρακολούθηση ή επιθεώρηση στον/στους τόπο/ους των Υποέργων/Τμημάτων αυτών.
    2. Ο Εργολάβος υποχρεούται να ορίσει Ομάδα Επίβλεψης η οποία θα συγκροτείται από δύο (2) Μηχανικούς οι οποίοι θα ονομάζονται «Επιβλέποντες Μηχανικοί». Οι «Επιβλέποντες Μηχανικοί» πρέπει να έχουν τα κατά νόμο κατάλληλα προσόντα διεύθυνσης και επίβλεψης των εκτελουμένων χωματουργικών, δικτυακών και λοιπών εργασιών και να είναι αποδεκτοί από τον Εργοδότη. Δεν αποκλείεται οι «Επιβλέποντες Μηχανικοί» να είναι και ένα (1) μόνο φυσικό πρόσωπο ή και ο ίδιος ο Εργολάβος, με την προϋπόθεση ότι διαθέτει τα κατά νόμο κατάλληλα προσόντα διεύθυνσης και επίβλεψης. Η αποδοχή από τον Εργοδότη των παραπάνω προσώπων δεν αποτελεί μετάθεση ευθυνών, οι οποίες εξακολουθούν να βαρύνουν αποκλειστικά τον Εργολάβο.
    3. Προκειμένου ο καθορισμός του εκάστοτε «Επιβλέποντος Μηχανικού» του Έργου/ Υποέργου/Τμήματος Υποέργου να είναι έγκυρος, ο Εργολάβος πρέπει να υποβάλλει μαζί με Μηχανικό της εκλογής του, κοινή δήλωση ανάθεσης απ’ αυτόν και ανάληψης από τον παραπάνω Μηχανικό της διεύθυνσης, της επίβλεψης και της εργασίας παρακολούθησης της πιστής εφαρμογής των νόμων και κανονισμών, των σχεδίων και των συμπληρωματικών κατασκευαστικών οδηγιών για την εκτέλεση του Υποέργου ή Τμήματος αυτού, με ανάλογο Ειδικό Πληρεξούσιο μεταξύ Εργολάβου και Επιβλέποντος Μηχανικού.
    4. Ο παραπάνω καθορισμός των «Επιβλεπόντων Μηχανικών» γνωστοποιείται στην Ελέγχουσα Επιχειρησιακή Μονάδα εγγράφως (μαζί με τις δηλώσεις αποδοχής επίβλεψης) πριν από την ορισθείσα από τον Εργοδότη έναρξη του Υποέργου ή Τμήματος αυτού.
    5. Οι «Επιβλέποντες Μηχανικοί» μπορούν ταυτόχρονα να είναι και νόμιμοι εκπρόσωποι του Εργολάβου.
    6. **Έλεγχος ποιότητας**
    7. Ο Εργοδότης διατηρεί το δικαίωμα να πραγματοποιεί οποιαδήποτε εργασία ελέγχου ποιότητας και σε οποιοδήποτε σημείο και φάση εκτέλεσης οποιουδήποτε Υποέργου ή Τμήματος αυτού, ο δε Εργολάβος υποχρεούται να επιτρέπει και να διευκολύνει την παραπάνω εργασία ελέγχου.
    8. Η παρουσία του Ελεγκτή δεν απαλλάσσει τον Εργολάβο από την ευθύνη του για την άριστη ποιοτικά εκτέλεση του συνόλου των εργασιών του κάθε Υποέργου ή Τμήματος αυτού.
    9. Για τον έλεγχο της ποιότητος των εργασιών σε ολοκληρωμένα Υποέργα/Τμήματα Υποέργων συμφωνούνται τα ακόλουθα :

α. Ο έλεγχος ποιότητας είναι η διαδικασία που εφαρμόζεται προκειμένου να διαπιστωθεί ότι η εκτέλεση έγινε σύμφωνα με τα σχέδια και τους όρους των Τεχνικών Προδιαγραφών Κατασκευής.

β. Ο έλεγχος ποιότητας πραγματοποιείται μετά την πλήρη ολοκλήρωση των εργασιών στο σύνολο ή σε μέρος του Υποέργου/Τμήματος Υποέργου.

γ. Με την ολοκλήρωση πλήρως των εργασιών ο Εργολάβος υποχρεούται να ειδοποιήσει εγγράφως την Ελέγχουσα Επιχειρησιακή Μονάδα ζητώντας ταυτόχρονα τον έλεγχο ποιότητας.

δ. Η παρουσία του Εργολάβου στη διενέργεια του ελέγχου ποιότητας είναι υποχρεωτική, άλλως ο Εργολάβος αμάχητα παραιτείται από / και χάνει το δικαίωμα αμφισβήτησης των αποτελεσμάτων μέτρησης χαρακτηριστικών ή γενικά των μετρήσεων που έγιναν εν απουσία του.

ε. Ο έλεγχος ποιότητας των εκτελεσμένων εργασιών, όπως περιγράφεται στο παρόν άρθρο, διενεργείται πριν ή και μετά την περαίωση ολοκλήρου του Υποέργου ή του Τμήματός του και πάντως πριν την Προσωρινή Παραλαβή του. Συμφωνείται ρητά ότι δεν μπορεί να πραγματοποιηθεί η Προσωρινή Παραλαβή του Υποέργου/Τμήματος Υποέργου, προτού αποκατασταθούν εκ μέρους του Εργολάβου όλα τα ελαττώματα ή παραλείψεις που διαπιστώθηκαν κατά τον έλεγχο ποιότητας.

στ. Ο έλεγχος ποιότητας των εργασιών δεν απαλλάσσει τον Εργολάβο των ευθυνών του παρόντος Παραρτήματος, που συνεχίζει να ισχύει από την έναρξη του Υποέργου ή του Τμήματός του και μέχρι την Οριστική Παραλαβή εκάστου εξ αυτών.

* + 1. Η πραγματοποίηση, πριν την Προσωρινή Παραλαβή του Υποέργου/Τμήματος Υποέργου, των τελικών δοκιμών ελέγχου ποιότητας του παρόντος άρθρου, δεν απαλλάσσει τον Εργολάβο από την ευθύνη, στην περίπτωση που κατά τη διενέργεια της υπόψη παραλαβής διαπιστωθούν ατέλειες, ελαττώματα ή κακοτεχνίες σε εργασίες του Δικτύου επί των οποίων έχει διενεργηθεί ήδη ο έλεγχος ποιότητας.
    2. Συμφωνείται ότι οι τιμές τοποθέτησης των καλωδίων οπτικών ινών περιλαμβάνουν και τη δαπάνη των απαραιτήτων μετρήσεων από τον Εργολάβο των καλωδίων πριν αυτά ενσωματωθούν στο Υποέργο/Τμήμα Υποέργου , από τον Εργολάβο, και συνεπώς αποκλείεται τυχόν ισχυρισμός του Εργολάβου ότι για την ποιότητα της ζεύξης ευθύνεται η ποιότητα των καλωδίων.
    3. Στην περίπτωση που διαπιστωθεί σε οποιοδήποτε στάδιο εκτέλεσης του Υποέργου/Τμήματος Υποέργου, και καθ΄ οιονδήποτε τρόπο, η μη πραγματοποίηση από τον Εργολάβο των απαραιτήτων από τα συμβατικά τεύχη εργασιών δοκιμών ή μετρήσεων, παρέχεται το δικαίωμα στην Ελέγχουσα Επιχειρησιακή Μονάδα να προβεί στην μείωση της συμβατικής τιμής αυτών κατά το μη πραγματοποιηθέν μέρος της εργασίας (δοκιμή) ή και στην περικοπή ολοκλήρου της τιμής (σε συνδέσμους ζεύξης) δεδομένου ότι η διεξαγωγή των μετρήσεων ζεύξης είναι υποχρεωτική.

## 2.10 Ελαττώματα - Κίνδυνος

* + 1. **Ελαττώματα των Υποέργων/Τμημάτων Υποέργων**
    2. Με την επιφύλαξη των δικαιωμάτων του Εργοδότη για τα ελαττώματα των Υποέργων/ Τμημάτων Υποέργων και με την επιφύλαξη των όρων της Σύμβασης και των Παραρτημάτων αυτής για την Προσωρινή και Οριστική Παραλαβή οποιουδήποτε Υποέργου/ Τμήματος Υποέργου, αν κατά την εκτέλεση του Υποέργου/Τμήματος Υποέργου, ο Ελεγκτής θεωρεί ότι οι εργασίες δεν πληρούν τις απαιτήσεις των προδιαγραφών ή γενικά είναι ακατάλληλες, διατάσσεται από την Ελέγχουσα Επιχειρησιακή Μονάδα η μη συνέχιση των εργασιών που είναι ακατάλληλες ή εκτός προδιαγραφών. Αν ο Εργολάβος διαφωνεί, οι εργασίες δε συνεχίζονται, αν δεν κριθεί προηγουμένως η πληρότητα ή/και καταλληλότητά τους από εργαστηριακό έλεγχο που γίνεται από κρατικά εργαστήρια ή κατάλληλα πιστοποιημένα ιδιωτικά εργαστήρια. Η ίδια ως άνω διαδικασία μπορεί να εφαρμοσθεί κατά τη διάρκεια εκτέλεσης του Υποέργου/ των Τμημάτων του και μέχρι την Οριστική Παραλαβή και στην περίπτωση που η Ελέγχουσα Επιχειρησιακή Μονάδα θεωρεί απαραίτητη τη διενέργεια ορισμένων εργαστηριακών ερευνών, πέραν των καθοριζομένων ως υποχρεωτικών από τη Σύμβαση, το παρόν και τους ισχύοντες εκάστοτε Τεχνικούς Κανονισμούς. Η δαπάνη για τις εργαστηριακές έρευνες προκαταβάλλεται από τον Εργολάβο και τον βαρύνει τελικά, αν αποδειχθεί η μη πληρότητα ή/και ακαταλληλότητα των εργασιών. Στην αντίθετη περίπτωση, η δαπάνη βαρύνει τον Εργοδότη και καταβάλλεται στον Εργολάβο μόνο εφόσον έχουν διενεργηθεί εργαστηριακές έρευνες, πέραν των καθοριζομένων ως υποχρεωτικών από τους όρους του παρόντος Παραρτήματος και τους ισχύοντες εκάστοτε Τεχνικούς Κανονισμούς. Ο χρόνος που απαιτήθηκε για τον έλεγχο των και εργασιών θα παρατείνει ισόχρονα την προθεσμία εκτέλεσης του Υποέργου/Τμήματος Υποέργου σύμφωνα με τα οριζόμενα στο παρόν Παράρτημα, εφόσον αποδειχθεί από τον εργαστηριακό έλεγχο η πληρότητα ή/και καταλληλότητα των εργασιών. Σε αντίθετη περίπτωση θα εγκρίνεται ισόχρονη παράταση των προθεσμιών με υπαιτιότητα του Εργολάβου.
    3. Αν κατά τη διάρκεια εκτέλεσης του Υποέργου/Τμήματος Υποέργου και μέχρι την Οριστική Παραλαβή οποιαδήποτε εργασία παρουσιάζει ελαττώματα που δεν αποκαθίστανται από τον Εργολάβο, κοινοποιείται σ’ αυτόν έγγραφη εντολή της Ελέγχουσας Επιχειρησιακής Μονάδας. Η έγγραφη αυτή εντολή προσδιορίζει τα ελαττώματα και τάσσει προθεσμία για την αποκατάστασή τους. Στην αποκατάσταση μπορεί να περιλαμβάνεται η καθαίρεση των ελαττωματικών εργασιών και η επανεκτέλεσή τους, αν αυτό επιβάλλεται από τα πράγματα. Αν το ελάττωμα δεν είναι ουσιώδες και η αποκατάστασή του απαιτεί δυσανάλογες δαπάνες, με έγγραφη εντολή καθορίζεται ποσοστό μείωσης του εργολαβικού ανταλλάγματος για τις ελαττωματικές εργασίες. Στην τελευταία αυτή περίπτωση η έγγραφη εντολή μπορεί να περιλαμβάνει και την εκτέλεση εργασιών για τον περιορισμό του ελαττώματος. Αν το παραπάνω επουσιώδες ελάττωμα αποκαλυφθεί μετά την πιστοποίηση των ελαττωματικών εργασιών, μπορεί η μείωση της αμοιβής του Εργολάβου να γίνει στην επόμενη ή σταδιακά σε περισσότερες επόμενες πιστοποιήσεις.
    4. Σε περίπτωση που ο Εργολάβος δεν αποκαταστήσει τα ελαττώματα μέσα στην προθεσμία που τάχθηκε σ’ αυτόν με την έγγραφη εντολή, τότε οι εργασίες αποκατάστασης των ελαττωμάτων μπορούν να εκτελεσθούν με μέριμνα της Ελέγχουσας Επιχειρησιακής Μονάδας σε βάρος και για λογαριασμό του Εργολάβου και με επιφύλαξη των δικαιωμάτων του Εργοδότη από τη Σύμβαση και το νόμο και ιδία του δικαιώματος κήρυξης του Εργολάβου εκπτώτου.
    5. Οι παραπάνω παράγραφοι 2 και 3 εφαρμόζονται ανάλογα και για την περίπτωση που ο Εργολάβος παραλείπει τις υποχρεώσεις του για τη συντήρηση των Υποέργων/Τμημάτων Υποέργων κατά την διάρκεια του χρόνου που τον βαρύνει η συντήρηση αυτή.
    6. Οι εργασίες που παρουσιάζουν επουσιώδη ελαττώματα περιλαμβάνονται στους σχετικούς λογαριασμούς με μειωμένη τιμή, όπως καθορίζεται στην έγγραφη εντολή μέχρι την αποκατάσταση του ελαττώματος.
    7. Αν το ελάττωμα αποκαλυφθεί κατά την παραλαβή του Υποέργου/ Τμήματος Υποέργου, εφαρμόζονται οι διατάξεις του παρόντος Παραρτήματος και η διαπίστωση της αποκατάστασης των ελαττωμάτων γίνεται από την Ελέγχουσα Επιχειρησιακή Μονάδα.
    8. **Κίνδυνος των Υποέργων και των Τμημάτων αυτών**
    9. Με την επιφύλαξη των οριζομένων στη Σύμβαση, ο Εργολάβος φέρει και αναλαμβάνει έναντι του Εργοδότη και έναντι οιουδήποτε τρίτου την αποκλειστική ευθύνη για ατυχήματα ή ζημιές σε πρόσωπα ή/και πράγματα, εξ οιουδήποτε λόγου και αιτίας, που τυχόν συμβούν κατά τη διάρκεια εκτέλεσης των εργασιών στον ίδιο, στο προσωπικό του, στο προσωπικό του Εργοδότη, ή και σε οιονδήποτε τρίτο.
    10. Σε περίπτωση κατά την οποία εγερθεί αγωγή κατά του Εργοδότη από οποιονδήποτε τρίτο που απαιτεί αποζημίωση για οποιονδήποτε λόγο που έχει σχέση άμεση ή έμμεση με Υποέργο/Τμήμα Υποέργου που εκτέλεσε ο Εργολάβος, αυτός έχει την υποχρέωση, ως δικονομικός εγγυητής, μόλις προσεπικληθεί να έλθει και να αναλάβει το δικαστικό αγώνα, συμμετέχοντας στη δίκη με σκοπό την ανάληψη του δικαστικού αγώνα, σε κάθε δε περίπτωση για να υποστηρίξει τον Εργοδότη.
    11. Ο Εργολάβος υποχρεούται να καταβάλει στον Εργοδότη αμέσως μόλις ζητηθεί από τον Εργοδότη οποιοδήποτε ποσόν επιδικασθεί τελεσίδικα ή με προσωρινή διαταγή ή ως ασφαλιστικό ή συντηρητικό μέτρο εις βάρος του Εργοδότη ιδία για κεφάλαιο, τόκους και έξοδα, καθώς και οποιοδήποτε ποσό καταλογίσθηκε εις βάρος του Εργοδότη από οποιαδήποτε Αρχή ιδία ως πρόστιμο ή ποινή και έχει άμεση ή έμμεση σχέση με οποιοδήποτε Υποέργο/Τμήμα Υποέργου.

Ο Εργολάβος έχει την υποχρέωση σε οποιαδήποτε περίπτωση έκδοσης προσωρινά εκτελεστής απόφασης, να καταβάλλει αμέσως στον Εργοδότη το ποσό που θα ζητηθεί είτε για καταβολή εγγύησης για την αποφυγή εκτέλεσης της απόφασης, είτε για πληρωμή του ποσού που ορίζεται από την απόφαση να καταβληθεί.

Σε όλες τις πιο πάνω περιπτώσεις η εγγύηση καλής εκτέλεσης καλύπτει και τις παραπάνω ευθύνες του Εργολάβου και σε περίπτωση συνέχισης της σχετικής δίκης πέρα των προσωρινών μέτρων ή της έκδοσης εκτελεστής απόφασης η εγγύηση αυτή παρακρατείται από τον Εργοδότη μέχρι να περατωθεί αμετάκλητα ο δικαστικός αγώνας και μέχρι την εξόφληση του Εργοδότη από τον Εργολάβο.

* + 1. Ο Εργολάβος δεν δικαιούται καμιά αποζημίωση από τον Εργοδότη για οποιαδήποτε ζημία ή/και βλάβη που επέρχεται σε οποιοδήποτε Υποέργο/Τμήμα Υποέργου, για οποιαδήποτε φθορά ή απώλεια υλικών και γενικά για οποιαδήποτε ζημία του, που οφείλεται σε αμέλεια, απρονοησία ή ανεπιτηδειότητα αυτού ή του προσωπικού του και των προστηθέντων του, ή σε μη χρήση των κατάλληλων μέσων ή σε οποιαδήποτε άλλη αιτία, εκτός από τις περιπτώσεις υπαιτιότητας του Εργοδότη ή ανωτέρας βίας. Ο Εργολάβος είναι υποχρεωμένος να αποκαταστήσει τις ζημίες ή/και βλάβες που τον βαρύνουν με δικές του δαπάνες. Ειδικά στην περίπτωση ζημιών ή/και βλαβών οποιουδήποτε Υποέργου/Τμήματος Υποέργου, ή/και των εγκαταστάσεων του Εργολάβου, ή/και περιουσιακών στοιχείων τρίτων, ή/και εγκαταστάσεων ιδιοκτησίας του Εργοδότη για τις οποίες ο Εργολάβος επικαλείται ανωτέρα βία, είναι δυνατόν να αναγνωρισθεί στον Εργολάβο δικαίωμα αποζημίωσης ανάλογης της ζημίας ή να απαλλαγεί αυτός από τον καταλογισμό σε βάρος του της ανάλογης δαπάνης αποκατάστασης της ζημίας, βλάβης, φθοράς ή απώλειας, σύμφωνα με τη διαδικασία που περιγράφεται παρακάτω και με συνεκτίμηση των συνθηκών και του ποσοστού πιθανής ολικής ή μερικής ευθύνης του Εργολάβου ή/και του Εργοδότη. Ρητά συμφωνείται ότι ο Εργολάβος φέρει μόνος του τον κίνδυνο ζημιών απωλειών και βλαβών από ανωτέρα βία σε υλικά του ιδίου του Εργολάβου, του Εργοδότη και παντός τρίτου.
    2. Για να αναγνωρισθεί από τον Εργοδότη η αποζημίωση των βλαβών ή και ζημιών που προξενήθηκαν από ανωτέρα βία, ο Εργολάβος, πρέπει να δηλώσει γραπτώς στην Ελέγχουσα Επιχειρησιακή Μονάδα το είδος και την έκταση των βλαβών καθώς και τη δαπάνη για την επανόρθωσή τους κατά το μέτρο που μπορεί αυτές να εκτιμηθούν. Η δήλωση περιλαμβάνει επίσης υποχρεωτικά περιγραφή της αιτίας των βλαβών ή και ζημιών, που χαρακτηρίζονται ως ανωτέρα βία και το αίτημα αποζημίωσης για αποκατάστασή τους.
    3. Η δήλωση υποβάλλεται σε ανατρεπτική προθεσμία δέκα (10) Ημερών από την επέλευση της βλάβης ή και ζημίας. Αν το Υποέργο/Τμήμα Υποέργου έχει περατωθεί και δεν έχει ακόμα παραληφθεί οριστικά η προθεσμία αυτή ορίζεται σε είκοσι (20) Ημέρες. Ο Εργοδότης προβαίνει σε αυτοψία για την εξακρίβωση του περιεχομένου της δηλώσεως και ιδιαίτερα του είδους και της έκτασης των βλαβών ή και ζημιών, του χρόνου και των συνθηκών που τις προκάλεσαν μέσα σε πέντε (5) Ημέρες από την υποβολή της δήλωσης του Εργολάβου, ο Εργοδότης οφείλει να συντάξει τεχνικοοικονομική έκθεση (πραγματογνωμοσύνη) διαπίστωσης των βλαβών ή και ζημιών μέσα σε δέκα (10) Ημέρες. Στην τεχνικοοικονομική έκθεση (πραγματογνωμοσύνη) εκτίθενται τα αίτια, ο χρόνος και οι ειδικές συνθήκες από τις οποίες επήλθαν οι βλάβες ή και ζημίες με περιγραφή όλων των στοιχείων που έχουν εξακριβωθεί. Επίσης στην πραγματογνωμοσύνη εξετάζεται η ύπαρξη ή όχι της ευθύνης του Εργολάβου, προσδιορίζεται με λεπτομέρεια το είδος και η έκταση των βλαβών ή και ζημιών και προτείνεται ο τρόπος και η δαπάνη που απαιτείται για την αποκατάστασή τους.
    4. Η αποζημίωση αναγνωρίζεται με απόφαση του Εργοδότη αφού λάβει υπόψη την τεχνοοικονομική έκθεση (πραγματογνωμοσύνη). Η αποζημίωση προσδιορίζεται πάντοτε με βάση τους συμβατικούς όρους και τις τιμές των αντίστοιχων Τιμοκαταλόγων. Ο Εργοδότης δικαιούται να δώσει εντολή και ο Εργολάβος υποχρεούται να αποκαταστήσει τις βλάβες ή και ζημίες από ανωτέρα βία ακόμη και αφού έχει τελειώσει το Υποέργο/ Τμήμα Υποέργου και έχουν απομακρυνθεί οι εργοταξιακές εγκαταστάσεις του Εργολάβου και σε κάθε περίπτωση πριν την Οριστική Παραλαβή, οπότε συμφωνούνται εύλογες τιμές μονάδας για την εκτέλεση εργασιών αποκατάστασης.
    5. Ο Εργολάβος είναι υποχρεωμένος να εκτελέσει τις εργασίες που έχουν διαταχθεί για την αποκατάσταση βλάβης ή και ζημίας. Αν από τις βλάβες που προξενήθηκαν στο Υποέργο/Τμήμα Υποέργου δημιουργείται κίνδυνος για την ασφάλεια προσώπων ή ζημιών στις εγκαταστάσεις ή/και σε υλικά του Εργοδότη ή και τρίτων ή περαιτέρω σημαντικής βλάβης του Υποέργου/Τμήματος Υποέργου, η Ελέγχουσα Επιχειρησιακή Μονάδα μπορεί να εγκρίνει ακόμη και πριν από την παραλαβή της δήλωσης του Εργολάβου σύμφωνα με την περίπτωση της παραγράφου 5 του παρόντος άρθρου, την εκτέλεση των αναγκαίων επειγουσών εργασιών, στο μέτρο του δυνατού, έστω και αν αυτές δεν αποτελούν αντικείμενο της Σύμβασης ή/και του παρόντος. Η εντολή για την εκτέλεση των εργασιών αυτών μνημονεύει απαραίτητα την παρούσα παράγραφο και πραγματοποιείται εγγράφως είτε σε έντυπη είτε σε ηλεκτρονική μορφή (π.χ. e-mail) από την Γενική Δ/νση Προμηθειών του Εργοδότη. Ο Εργολάβος είναι υποχρεωμένος να προβεί στην εκτέλεση των παραπάνω εργασιών χωρίς χρονοτριβή διαθέτοντας γι’ αυτό όλο το δυναμικό της οργάνωσής του. Η Ελέγχουσα Επιχειρησιακή Μονάδα μπορεί, εάν διαπιστώσει ανεπάρκεια της οργάνωσης του Εργολάβου, για την αποτελεσματική αντιμετώπιση των κινδύνων, να εγκρίνει την εκτέλεση μέρους ή και του συνόλου των παραπάνω εργασιών με οποιοδήποτε άλλο πρόσφορο τρόπο. Όλες οι δαπάνες για την εκτέλεση των ανωτέρω εργασιών βαρύνουν τον Εργοδότη, εκτός αν σύμφωνα με την τεχνικοοικονομική έκθεση καταλογισθεί η δαπάνη συνολικά ή μερικά σε βάρος του Εργολάβου, ως υπαιτίου για τη βλάβη που προξενήθηκε στο Υποέργο ή σε Τμήμα αυτού.
    6. Η εκτέλεση των εργασιών για την αποκατάσταση των βλαβών ή και ζημιών από ανωτέρα βία εφόσον αναγνωρισθεί από τον Εργοδότη, δικαιολογεί παράταση των προθεσμιών εκτέλεσης του Υποέργου/ Τμήματος Υποέργου για ανάλογο εύλογο χρονικό διάστημα.
    7. Η παραπάνω διαδικασία του παρόντος άρθρου εφαρμόζεται ανάλογα και για τον καθορισμό της αποζημίωσης του Εργολάβου για τυχόν εργασίες αποκατάστασης ή πρόληψης κινδύνων στο Υποέργο/Τμήμα Υποέργου που εκτελέσθηκε καθώς και σε περιπτώσεις που οι βλάβες ή και ζημίες οφείλονται σε υπαιτιότητα του Εργοδότη ή σε άλλη αιτία για την οποία δεν ευθύνεται ο Εργολάβος.

## Αυξομειώσεις Εργασιών-Νέες εργασίες

1. Με την επιφύλαξη των οριζομένων στη Σύμβαση, ο Εργοδότης έχει το δικαίωμα κατά τη διάρκεια της εκτέλεσης Υποέργου/Τμημάτων Υποέργου να επιφέρει οποιεσδήποτε μεταβολές στη μορφή του, τηνποιότητα, το είδος ή την ποσότητα των εργασιών, που επιβάλλονται για την αρτιότητα ή/και τη λειτουργικότητά του. Ο Εργολάβος δεν μπορεί να προβεί σε καμία τέτοια μεταβολή Υποέργου/Τμήματος Υποέργου χωρίς προηγούμενη ρητή έγγραφη εντολή (έντυπη ή ηλεκτρονική) της Ελέγχουσας Επιχειρησιακής Μονάδας του Εργοδότη, άλλως δεν δικαιούται εργολαβικό αντάλλαγμα , ούτε οποιοδήποτε ποσόν από τον Εργοδότη για τις σχετικές εργασίες. Εφόσον πρόκειται για νέες εργασίες είναι απαραίτητη η ύπαρξη προηγούμενης ρητής έγγραφης συμφωνίας μεταξύ των μερών και υποβολής σχετικής Παραγγελίας.
2. Η ανωτέρω συμφωνία πρέπει κατ’ ελάχιστον να περιλαμβάνει α) τη/τις νέα/ες εργασία/ες β) την εκτιμώμενη ποσότητα αυτών γ) τις τιμές μονάδος ανά εργασία και δ) τη μονάδα μέτρησης κάθε εργασίας. Διευκρινίζεται ότι οι αμοιβαία συμφωνούμενες τιμές μονάδος νέων εργασιών συμπεριλαμβάνουν και τα γενικά έξοδα και το εργολαβικό όφελος και συνεπώς δεν υπόκεινται σε κανενός είδους προσαύξηση.
3. Ο Εργολάβος είναι υποχρεωμένος να εκτελέσει νέες εργασίες άμεσης λήψης μέτρων σε περιπτώσεις κινδύνου κατά ζωής και περιουσίας, μετά από προηγούμενη ρητή σχετική έγγραφη εντολή (έντυπη ή ηλεκτρονική) της Ελέγχουσας Επιχειρησιακής Μονάδας ακόμα και αν δεν υπάρχουν αμοιβαία συμφωνημένες τιμές ή / και Παραγγελία.
4. 4. Διευκρινίζεται ότι αναφορικά με τα απρόβλεπτα και τη χρήση αυτών απαιτείται μόνον η υποβολή προηγούμενης σχετικής Παραγγελίας κατά τα οριζόμενα στο παρόν Παράρτημα.

## Επιμετρήσεις, Λογαριασμοί – Πληρωμές

* + 1. **Επιμετρήσεις**
    2. Κατά τη διάρκεια της εκτέλεσης του Υποέργου και των Τμημάτων αυτού λαμβάνονται όλα τα αναγκαία στοιχεία για την επιμέτρηση των ποσοτήτων των εκτελουμένων εργασιών και ιδιαίτερα στην περίπτωση των εργασιών που θα καταστούν αφανείς. Οι επιμετρήσεις συντάσσονται με μέριμνα και δαπάνη του Εργολάβου και υπόκεινται στον έλεγχο της Ελέγχουσας Επιχειρησιακής Μονάδας. Τα επιμετρητικά στοιχεία λαμβάνονται από κοινού, από τον Ελεγκτή του Εργοδότη και τον Επιβλέποντα του Εργολάβου, καταχωρούνται σε επιμετρητικά φύλλα εις διπλούν και υπογράφονται από τα δύο μέρη που το καθένα παίρνει από ένα αντίγραφο. Στις επιμετρήσεις δεν μπορούν να περιλαμβάνονται ποσότητες εργασιών για την πληρωμή των οποίων δεν υπάρχει διαθέσιμο υπόλοιπο χρηματικό ποσόν σε προηγηθείσα Παραγγελία που χορηγήθηκε στον Εργολάβο από την Γενική Δ/νση Προμηθειών του Εργοδότη.
    3. Οι επιμετρήσεις περιλαμβάνουν για κάθε εργασία συνοπτική περιγραφή της με ένδειξη του αντίστοιχου άρθρου του Τιμοκαταλόγου Εργασιών ή των συμφωνημένων τιμών μονάδας νέων εργασιών, τους αναλυτικούς υπολογισμούς για τον προσδιορισμό της ποσότητος των εργασιών που εκτελέσθηκαν και τα αναγκαία γι’ αυτό επιμετρητικά σχέδια και διαγράμματα με βάση τα στοιχεία της απ’ ευθείας καταμέτρησης των εργασιών. Οι επιμετρήσεις, συνοδευόμενες από τα αναγκαία επιμετρητικά φύλλα υποβάλλονται από τον Εργολάβο εντός πέντε (5) εργασίμων ημερών από το τέλος του μήνα ή από το τέλος της χρονικής περιόδου που ορίζεται στην Πρόσκληση στην Ελέγχουσα Επιχειρησιακή Μονάδα για έλεγχο, αφού υπογραφούν απ’ αυτόν με την ένδειξη "*όπως συντάχθηκαν από τον Εργολάβο"*. Η Ελέγχουσα Επιχειρησιακή Μονάδα ελέγχει τις επιμετρήσεις που υποβλήθηκαν και τις διορθώνει, όταν απαιτείται, εντός δέκα (10) εργασίμων ημερών από την υποβολή τους. Η Ελέγχουσα Επιχειρησιακή Μονάδα μετά τον έλεγχο και τυχόν διόρθωση των υπολογισμών, εγκρίνει τις επιμετρήσεις και τις κοινοποιεί στον Εργολάβο. Σε περίπτωση που δεν τηρηθεί από τον Εργολάβο η ανωτέρω προθεσμία υποβολής των επιμετρήσεων, η Ελέγχουσα Επιχειρησιακή Μονάδα συντάσσει και κοινοποιεί στον Εργολάβο τις επιμετρήσεις και αφαιρείται οριστικά ποσό ίσο με πέντε τοις εκατό (5%) επί του ποσού του λογαριασμού που αντιστοιχεί στις εκτελεσθείσες εργασίες που επιμέτρησε η Ελέγχουσα Επιχειρησιακή Μονάδα. Το ίδιο ισχύει και στην περίπτωση υποβολής από τον Εργολάβο ανακριβών (ελλιπών) επιμετρήσεων.
    4. Για την εφαρμογή του παρόντος άρθρου, ειδικά για τα σποραδικά Υποέργα/Τμήματα Υποέργων θα λαμβάνονται κάθε ημέρα αναλυτικά επιμετρητικά στοιχεία καθώς και στοιχεία σχετικά με την ανάλωση των χορηγηθέντων από τον Εργοδότη υλικών και θα καταχωρούνται οι ημερήσιες εργασίες και τα αναλωθέντα υλικά σε επιμετρητικά φύλλα ανά εντολή (αυτοτελές μικροέργο), τα οποία θα υπογράφονται από τον Εργολάβο και τον Εργοδότη ανά παρεχόμενο από τον Εργοδότη σχέδιο εκτέλεσης εργασίας (σκαρίφημα). Επίσης με την ολοκλήρωση κάθε εντολής (αυτοτελούς μικροέργου) ο Εργολάβος θα παραδίδει τα ληφθέντα από τον Εργοδότη σκαριφήματα με την πλήρη απεικόνιση των εργασιών του (as built σχέδια), καθώς και δύο τουλάχιστον φωτογραφίες σε ηλεκτρονική μορφή όπου θα απεικονίζεται κάθε αυτοτελές μικροέργο πριν και μετά την ολοκλήρωση των εργασιών.
    5. Με την ολοκλήρωση των εργασιών ο Εργολάβος οφείλει να στείλει με έγγραφη ειδοποίηση στον Εργοδότη, Αναγγελία Ολοκλήρωσης Εργασιών και να υποβάλλει εντός δέκα πέντε (15) εργασίμων ημερών την τελική επιμέτρηση. Μετά την υποβολή της τελικής επιμέτρησης, ο Εργολάβος μπορεί να εγείρει απαιτήσεις μόνο σχετικά με εργασίες που τυχόν εκτελέσθηκαν μετά την ολοκλήρωση των εργασιών του Υποέργου ή του Τμήματος αυτού. Με την τελική επιμέτρηση ο Εργολάβος οφείλει να καταθέτει τα «as built» σχέδια του Υποέργου/Τμήματος Υποέργου, έτσι ώστε να γίνεται έλεγχος των σχεδίων και να παρακρατούνται τυχόν ποσά από τον λογαριασμό λόγω κακής ποιότητας αυτών.
    6. Ο Εργοδότης έχει το δικαίωμα μέχρι και την Οριστική Παραλαβή του Υποέργο/ Τμήματος Υποέργου να απαιτήσει από τον Εργολάβο να αποκαλύψει οποιοδήποτε τμήμα αφανούς εργασίας ακόμη και αν αυτή έχει συμπεριληφθεί σε εγκεκριμένες επιμετρήσεις για έλεγχο, πιθανών ελλείψεων, πιθανών ελαττωμάτων ή βλαβών. Η εργασία αυτή εκτελείται με προσωπικό του Εργολάβου η δε δαπάνη της βαρύνει τον Εργολάβο σε περίπτωση που αποδειχθούν τέτοια ελαττώματα, ελλείψεις κλπ.
    7. Ειδικότερα και όχι περιοριστικά ισχύουν τα παρακάτω:

α. Σε καμία περίπτωση, η καταχώριση στα εγκεκριμένα επιμετρητικά φύλλα, διαφόρων ποσοτήτων εργασιών και ειδικότερα των συνδέσμων καλωδίων, δεν αποτελεί και τεκμήριο της έντεχνης κατασκευής τους, δεδομένου ότι αυτοί υπόκεινται στον τελικό έλεγχο ποιότητας, που πραγματοποιείται κατά κανόνα σε χρόνο μεταγενέστερο της κατασκευής τους.

β. Επιστροφές λόγω προώθησης του μετώπου Χωματουργικών εργασιών, δεν δικαιολογούν αποζημίωση για επανεκσκαφή λάκκων συνδέσμων καλωδίων πέραν της προβλεπομένης συμβατικά.

γ. Απαραίτητος όρος, ώστε να είναι πλήρεις οι επιμετρήσεις είναι να επισυνάπτονται οι μετρήσεις των κατασκευασθέντων συνδέσμων και των τοποθετημένων καλωδίων (όπου προβλέπεται). Οι μετρήσεις αυτές διενεργούνται υποχρεωτικά με μέριμνα και δαπάνη του Εργολάβου και η υποβολή τους είναι συμβατική υποχρέωση του Εργολάβου καθόσον στις τιμές του Τιμοκαταλόγου για την κατασκευή των συνδέσμων έχει συμπεριληφθεί η δαπάνη για την διενέργεια των εν λόγω μετρήσεων.

* + 1. Υποβολή επιμετρήσεων-Ηλεκτρονική καταχώρηση επιμετρήσεων

Τα επιμετρητικά φύλλα υποβάλλονται τόσο σε έγγραφη όσο και σε ηλεκτρονική μορφή. Στο τέλος κάθε μήνα ή και 2 φορές ανά μήνα εφόσον ζητηθεί από τον Εργοδότη, ο Εργολάβος συντάσσει επιμετρήσεις κατά διακριτά μέρη του κάθε Υποέργου/ Τμήματος Υποέργου για τις εργασίες που εκτελέστηκαν τον προηγούμενο μήνα.

Ο Εργολάβος δεσμεύεται ότι, εφόσον κατά τη διάρκεια της Σύμβασης του ζητηθεί να καταχωρεί τις επιμετρήσεις όλων των Υποέργων/Τμημάτων Υποέργων του παρόντος Παραρτήματος σε Πληροφοριακό Σύστημα του Εργοδότη (είτε απομακρυσμένα από τα γραφεία του, είτε από χώρο εργασίας που θα του διατεθεί σε κτίριο του Εργοδότη), τότε εντός ενός (1) μηνός θα διαθέσει το αναγκαίο για τις εργασίες αυτές προσωπικό για όσο διάστημα απαιτηθεί και χωρίς καμία πρόσθετη επιβάρυνση για τον Εργοδότη.

Το προσωπικό αυτό, αφού εκπαιδευτεί επαρκώς στα Πληροφοριακά Συστήματα του Εργοδότη, πέραν της ηλεκτρονικής καταχώρησης των επιμετρήσεων, θα είναι υποχρεωμένο να σαρώνει ( scanning ) τα αρμοδίως εγκεκριμένα/υπογεγραμμένα φύλλα επιμετρήσεων καθώς και τα σχετικά με αυτά υλοποιημένα σκαριφήματα και να τα αρχειοθετεί ηλεκτρονικά στο Πληροφοριακό Σύστημα. Επιπλέον, το προσωπικό του Εργολάβου, εφόσον ζητηθεί από τον Εργοδότη, θα είναι υποχρεωμένο να αρχειοθετεί ηλεκτρονικά και άλλα σχετικά με το Υποέργο ψηφιακά δεδομένα π.χ. ψηφιακές φωτογραφίες, υπογεγραμμένες checklists κλπ.

Ο Εργοδότης θα επιβάλλει ποινική ρήτρα 100 € ανά ημερολογιακή ημέρα ( ΗΗ ) καθυστέρησης πέραν του ενός (1) μηνός της διάθεσης του εν λόγω προσωπικού και αφού έχει προηγηθεί μια (1) έγγραφη (έντυπη/ ηλεκτρονική) ειδοποίηση περί καθυστέρησης κατά τη διάρκεια της εκτέλεσης του κάθε Υποέργου/ Τμήματος Υποέργου. Ο Εργοδότης επιφυλάσσεται όπως αποστείλει στον Εργολάβο την ειδοποίηση περί καθυστέρησης οποτεδήποτε μετά την λήξη της άνω προθεσμίας του ενός (1) μηνός, χωρίς τούτο να συνιστά ούτε να μπορεί να ερμηνευθεί ως παραίτηση ή περιορισμός του Εργοδότη από το δικαίωμά του κατάπτωσης και είσπραξης της ποινικής ρήτρας για κάθε μία ημέρα καθυστέρησης της άνω προθεσμίας του ενός (1) μηνός, που σημειώθηκε είτε πριν είτε μετά από την ειδοποίηση.

Επιπλέον των παραπάνω ο Εργοδότης δύναται να αναθέσει το έργο των ψηφιακών καταχωρήσεων σε κάποιον τρίτο και μάλιστα εις βάρος και για λογαριασμό του Εργολάβου.

* + 1. Ο Εργοδότης θα προβαίνει στην πιστοποίηση όλων των λογαριασμών που αντιστοιχούν σε εργασίες κάθε Υποέργου/ Τμήματος Υποέργου, σύμφωνα με το παρόν, εκτός των εργασιών τοποθέτησης, τερματισμού των Κ.Ο.Ι. ή Καλωδίων Χαλκού ανεξαρτήτως χωρητικότητας ή αριθμού ζευγών, καθώς και της αποτύπωσης δικτύου του εκάστοτε Υποέργου/ Τμήματος Υποέργου.

Προκειμένου ο Εργοδότης να προβεί στην πιστοποίηση, σύμφωνα με τους όρους του παρόντος, των λογαριασμών που αντιστοιχούν στις υπόλοιπες εργασίες όπως εργασίες τοποθέτησης, τερματισμού των ΚΟΙ ή Καλωδίων Χαλκού ανεξαρτήτως χωρητικότητας ή αριθμού ζευγών , καθώς και της αποτύπωσης δικτύου του εκάστοτε Υποέργου, o Εργολάβος μέχρι το αργότερο την ολοκλήρωση του εκάστοτε Υποέργου/ Τμήματος Υποέργου πρέπει:

1. Να έχει παραδώσει επιτυχώς τους πίνακες εκκαθάρισης υλικών του Υποέργου/Τμήματος αυτού.
2. Να έχει επιστρέψει τυχόν αποξηλωθέντα και μη χρησιμοποιηθέντα υλικά .
3. Να έχει παραδώσει επιτυχώς τα AS\_BUILT σχέδια του Υποέργου/Τμήματος αυτού.
4. Να έχει παραδώσει επιτυχώς όλες τις OTDR μετρήσεις των οπτικών καλωδίων που κατασκευάστηκαν και τερματίστηκαν στους Οπτικούς Κατανεμητές.

Σε περίπτωση μη συμμόρφωσης του Εργολάβου με τα ανωτέρω, ο Εργοδότης δικαιούται να παρακρατεί από τα ποσά οποιωνδήποτε λογαριασμών Υποέργων, οι οποίοι ορίζονται κατωτέρω, και μέχρι ποσοστού 20%, μέχρις ότου πάψουν να συντρέχουν οι προαναφερθείσες συνθήκες μη συμμόρφωσης.

* + 1. **Εργολαβικό αντάλλαγμα -Λογαριασμοί-Πληρωμές**
    2. Ο Εργοδότης υποχρεούται να καταβάλλει στον Εργολάβο εργολαβικό αντάλλαγμα για ήδη περατωθείσες εργασίες σύμφωνα με τους εκάστοτε Τιμοκατάλογους Εργασιών Ηπειρωτικών και Νησιωτικών Περιοχών, οι οποίοι επισυνάπτονται στο παρόν ως Προσαρτήματα 1α & 1β. Η πραγματοποίηση των τμηματικών πληρωμών που προβλέπονται παρακάτω στο παρόν άρθρο καθώς και της τελικής εξόφλησης του εργολαβικού ανταλλάγματος και η εκκαθάριση όλων των αμοιβαίων απαιτήσεων από την εκτέλεση του παρόντος γίνεται με βάση τους λογαριασμούς και τις πιστοποιήσεις, σύμφωνα με τις επόμενες παραγράφους.
    3. Μετά τη λήξη κάθε μήνα ή άλλης χρονικής περιόδου που τυχόν ορίζει το παρόν για τις τμηματικές πληρωμές, ο Εργολάβος συντάσσει για κάθε Υποέργο ή Τμήμα Υποέργου λογαριασμό για τις εργασίες που εκτελέσθηκαν εντός του μηνός αυτού ή εντός της ορισθείσας στα σχετικά άρθρα του παρόντος χρονικής περιόδου. Οι λογαριασμοί αυτοί συντάσσονται υποχρεωτικά σύμφωνα με τις εγκεκριμένες επιμετρήσεις των εργασιών που υποβλήθηκαν από τον Εργολάβο ή συντάχθηκαν από την Ελέγχουσα Επιχειρησιακή Μονάδα σύμφωνα με το παρόν άρθρο. Σε κάθε περίπτωση απαγορεύεται να περιλαμβάνονται στο λογαριασμό εργασίες που δεν έχουν επιμετρηθεί. Σε κάθε περίπτωση απαγορεύεται να περιλαμβάνονται στο λογαριασμό εργασίες για την πληρωμή των οποίων δεν υπάρχει διαθέσιμο υπόλοιπο χρηματικό ποσόν σε προηγηθείσα Παραγγελία που χορηγήθηκε στον Εργολάβο από την Γενική Δ/νση Προμηθειών του Εργοδότη.
    4. Η πληρωμή στον Εργολάβο γίνεται τμηματικά, σύμφωνα με τη Σύμβαση και το παρόν άρθρο, με βάση τις πιστοποιήσεις των εργασιών που έχουν εκτελεσθεί μέσα στα όρια του χρονοδιαγράμματος, και μόνον εφόσον για την πληρωμή αυτών υπάρχει διαθέσιμο υπόλοιπο χρηματικό ποσόν σε προηγηθείσα Παραγγελία που χορηγήθηκε στον Εργολάβο από την Γενική Δ/νση Προμηθειών του Εργοδότη. Στους λογαριασμούς περιλαμβάνονται εργασίες που έχουν εκτελεσθεί μέσα στα όρια του χρονοδιαγράμματος. Αν από τον Εργολάβο εκτελεσθούν εργασίες σε συντομότερο χρόνο από αυτόν που προβλέπεται στο χρονοδιάγραμμα ο Εργοδότης δικαιούται να αναβάλει την πληρωμή των εργασιών αυτών ώστε να συμπέσει με το χρονοδιάγραμμα.
    5. Οι λογαριασμοί συντάσσονται βάσει των Παραγγελιών που έχουν υποβληθεί στον Εργολάβο από την Γενική Δ/νση Προμηθειών του Εργοδότη, των τιμών των Τιμοκαταλόγων Εργασιών Ηπειρωτικών και Νησιωτικών Περιοχών και των τιμών μονάδας νέων εργασιών που ενδεχομένως συμφωνηθούν μεταξύ των μερών κατά τη διάρκεια του συνόλου των Υποέργων ή/και των Τμημάτων τους που διέπονται από το παρόν Παράρτημα. Στους λογαριασμούς περιλαμβάνονται επίσης αποζημιώσεις κάθε είδους που έχουν εγκριθεί, και κάθε άλλη εγκεκριμένη δαπάνη, που καταβάλλεται στον Εργολάβο. Ως τιμές νοούνται οι τιμές μονάδος που έχουν προκύψει από τη διαδικασία ανάθεσης ή μετά από αυτήν, αν πρόκειται για τιμές νέων εργασιών, και οι οποίες περιλαμβάνουν το εργολαβικό όφελος και τα γενικά έξοδα. Από τους λογαριασμούς αφαιρούνται όλες οι υφιστάμενες απαιτήσεις του Εργοδότη και ιδίως οι ποινικές ρήτρες, ποσά τα οποία σύμφωνα με το παρόν Παράρτημα δικαιούται κατά την κρίση του να περικόψει ο Εργοδότης, η αξία τυχόν χορηγηθέντων στον Εργολάβο και απολεσθέντων απ’αυτόν υλικών, πληρωμές που έγιναν σε βάρος και για λογαριασμό του Εργολάβου και γενικά κάθε απαίτηση του Εργοδότη, που δεν έχει ικανοποιηθεί με άλλο τρόπο. Ο Εργοδότης δικαιούται να αφαιρεί από το ποσόν οποιουδήποτε λογαριασμού Υποέργου/Τμήματος Υποέργου του παρόντος Έργου τις εκκαθαρισμένες απαιτήσεις του κατά του Εργολάβου που προέρχονται από την εκτέλεση Υποέργων/Τμημάτων Υποέργων του παρόντος Έργου (συμψηφισμός). Επιπλέον, ο Εργοδότης δικαιούται να αφαιρεί από το ποσό οποιουδήποτε λογαριασμού στο πλαίσιο έτερης σύμβασης έργου τις εκκαθαρισμένες απαιτήσεις του κατά του Εργολάβου που προέρχονται από την εκτέλεση Υποέργων/Τμημάτων Υποέργων του παρόντος Έργου. Τέλος, ο Εργοδότης δικαιούται να αφαιρεί από το ποσό οποιουδήποτε λογαριασμού Υποέργου/Τμήματος Υποέργου του παρόντος Έργου τις εκκαθαρισμένες απαιτήσεις του κατά του Εργολάβου που προέρχονται από την εκτέλεση έτερου έργου στο πλαίσιο έτερης σύμβασης.
    6. Η κατά τα ανωτέρω προβλεπόμενη αφαίρεση (συμψηφισμός) μπορεί να γίνεται και στο εργολαβικό αντάλλαγμα του Εργολάβου που προέρχεται από συμμετοχή του σε κοινοπραξία ή/και προσωπική εταιρεία που εκτελεί άλλη σύμβαση του Εργοδότη, οπότε στην περίπτωση αυτή, η ως άνω αφαίρεση εφαρμόζεται στους λογαριασμούς της κοινοπραξίας ή/και της προσωπικής εταιρείας και κατά το ποσοστό συμμετοχής του Εργολάβου στην κοινοπραξία ή/και στην προσωπική εταιρεία. Οι λογαριασμοί συντάσσονται πάντοτε ανακεφαλαιωτικοί. Στο σώμα τους υπάρχει συνοπτική ανάλυση των εργασιών που εκτελέσθηκαν από την αρχή του Υποέργου/Τμήματος Υποέργου και συνοδεύονται από ανακεφαλαιωτικό συγκριτικό πίνακα των εργασιών, από τα παραστατικά στοιχεία και από τις αποφάσεις του Εργοδότη σχετικά με αποζημιώσεις ή επιβολή ποινικών ρητρών ή περικοπές ή άλλες γνωστοποιηθείσες στον Εργολάβο απαιτήσεις του Εργοδότη. Από κάθε νεότερο λογαριασμό αφαιρούνται τα ποσά που πληρώθηκαν με τους προηγούμενους λογαριασμούς.
    7. Οι λογαριασμοί υποβάλλονται από τον Εργολάβο στην Ελέγχουσα Επιχειρησιακή Μονάδα εντός έξι (6) εργασίμων ημερών από την κοινοποίηση σε αυτόν των εγκεκριμένων επιμετρήσεων ή των επιμετρήσεων που συντάχθηκαν από την Ελέγχουσα Επιχειρησιακή Μονάδα σύμφωνα με το παρόν άρθρο. Η Ελέγχουσα Επιχειρησιακή Μονάδα ελέγχει το λογαριασμό που υποβλήθηκε και τον διορθώνει, όταν απαιτείται, εντός οκτώ (8) εργασίμων ημερών από την υποβολή του. Σε περίπτωση που δεν τηρηθεί από τον Εργολάβο η ανωτέρω προθεσμία υποβολής του λογαριασμού, η Ελέγχουσα Επιχειρησιακή Μονάδα συντάσσει και κοινοποιεί στον Εργολάβο το λογαριασμό του Υποέργου/Τμήματος Υποέργου από τον οποίο έχει αφαιρεθεί ποσό ίσο με το πέντε τοις εκατό (5%) του συγκεκριμένου λογαριασμού.
    8. Αν ο λογαριασμός που έχει υποβληθεί έχει ασάφειες ή ανακρίβειες ή υπερβάσεις του ποσού της προηγηθείσας Παραγγελίας σε βαθμό που να είναι δυσχερής η διόρθωσή του, η Ελέγχουσα Επιχειρησιακή Μονάδα με έγγραφό της προς τον Εργολάβο επισημαίνει τις ανακρίβειες ή ασάφειες που διαπιστώθηκαν από τον έλεγχο και παραγγέλλει την ανασύνταξη και επανυποβολή του. Στην περίπτωση αυτή, οι προαναφερόμενες εξαήμερη (6 εργάσιμες ημέρες) και οκταήμερη (8 εργάσιμες ημέρες) προθεσμίες για την υποβολή και τον έλεγχο του λογαριασμού μειώνονται κατά το ήμισυ και κάθε νέα προθεσμία για τον έλεγχο του λογαριασμού αρχίζει από την επανυποβολή από τον Εργολάβο του ανασυνταγμένου ως άνω λογαριασμού. Ο έλεγχος του λογαριασμού μπορεί να γίνει από συνεργείο της Ελέγχουσας Επιχειρησιακής Μονάδας, στο οποίο συμμετέχει ο/οι Ελεγκτής/τές του Υποέργου. Ο/Οι Ελεγκτής/τές του Υποέργου/Τμήματος Υποέργου υπογράφει/ουν το λογαριασμό βεβαιώνοντας έτσι, ότι οι ποσότητες είναι σύμφωνες με τις επιμετρήσεις και τα επιμετρητικά στοιχεία, οι τιμές σύμφωνες με τη Σύμβαση και το παρόν και γενικά ότι έχουν διενεργηθεί στο λογαριασμό, όλες οι περικοπές ή εκπτώσεις ποσών κατ΄ εφαρμογή του παρόντος. Ο λογαριασμός μετά τον ως άνω έλεγχο και υπογραφή του Ελεγκτή, εγκρίνεται από την Ελέγχουσα Επιχειρησιακή Μονάδα. Σε περίπτωση διορθώσεων από την Ελέγχουσα Επιχειρησιακή Μονάδα ο λογαριασμός επανυπογράφεται από τον Εργολάβο.
    9. Όλες οι πληρωμές που γίνονται στον Εργολάβο κατά τη διάρκεια εκτέλεσης του Υποέργου /Τμήματος Υποέργου με βάση τις πιστοποιήσεις αποτελούν πάντοτε καταβολές έναντι του εργολαβικού ανταλλάγματος το οποίο εκκαθαρίζεται μετά την Οριστική Παραλαβή του Υποέργου/Τμήματος αυτού.
    10. Μετά τη διενέργεια της Οριστικής Παραλαβής και την έγκριση του σχετικού πρωτοκόλλου ο Εργολάβος συντάσσει και υποβάλλει "τελικό λογαριασμό", με ανάλογη εφαρμογή των προηγουμένων παραγράφων και γίνεται η οριστική εκκαθάριση όλων των απαιτήσεων του Εργοδότη που έχουν σχέση με την εκτέλεση του συνόλου των Υποέργων ή/και των Τμημάτων τους .
    11. Για τον τρόπο σύνταξης των λογαριασμών ο Εργολάβος οφείλει να τηρεί πιστά τις οδηγίες των Ελεγκτών και της Ελέγχουσας Επιχειρησιακής Μονάδας.
    12. Οι λογαριασμοί πληρωμών συντάσσονται με δαπάνη, μέριμνα και ευθύνη του Εργολάβου, τόσο σε έντυπη όσο και σε ηλεκτρονική μορφή, σύμφωνα με υπόδειγμα του Εργοδότη και υποβάλλονται στην Ελέγχουσα Επιχειρησιακή Μονάδα για έλεγχο, υπογεγραμμένοι από τον Εργολάβο. Διευκρινίζεται ότι, σε περίπτωση κοινοπραξίας η λέξη *«Εργολάβος»* περιλαμβάνει όλες τις επιχειρήσεις που μετέχουν στην κοινοπραξία.
    13. Ειδικά για τυχόν κατ΄ αποκοπή τιμήματα, οι λογαριασμοί συντάσσονται με βάση τις εργασίες που πραγματικά εκτελέσθηκαν, υπό την προϋπόθεση ότι υπάρχει πίνακας ποσοστών που ορίζει τις τμηματικές πληρωμές των κατ΄ αποκοπή εργασιών τα ποσοστά ανά ομάδα εργασιών.
    14. Το καταβαλλόμενο με κάθε πιστοποιημένο λογαριασμό ποσό από τον Εργοδότη στον Εργολάβο συμφωνείται ότι θα προκύπτει από το άθροισμα των γινομένων του πολλαπλασιασμού των ποσοτήτων που αναφέρονται σ' αυτόν επί τις τιμές μονάδος σε ΕΥΡΩ που έχει προσφέρει ο Εργολάβος, και θα καταβάλλεται μόνο εφόσον έχει προηγηθεί Παραγγελία και υπάρχει διαθέσιμο υπόλοιπο ποσόν Παραγγελίας που να καλύπτει το ποσόν του πιστοποιημένου λογαριασμού. Το ποσό των απροβλέπτων μπορεί να χρησιμοποιηθεί εν όλω, εν μέρει ή και καθόλου. H έκδοση του τιμολογίου από τον Εργολάβο θα γίνεται κατόπιν της πιστοποίησης από τον Εργοδότη του αντίστοιχου λογαριασμού.

## Διακοπή εργασιών Υποέργου / Τμήματος Υποέργου από τον Εργοδότη

* + 1. Πέραν των οριζομένων περί καταγγελίας της Συμβάσεως, ο Εργοδότης δικαιούται να προβεί μονομερώς σε προσωρινή ή οριστική διακοπή εργασιών Υποέργου/Τμήματος Υποέργου, χωρίς να υπάρχει υπαιτιότητα του Εργολάβου. Οι εργασίες διακόπτονται προσωρινά ή οριστικά άμεσα με την κοινοποίηση στον Εργολάβο σχετικού εγγράφου του Εργοδότη, εκτός αν με το έγγραφο αυτό ορίζεται μεταγενέστερος χρόνος διακοπής εργασιών ώστε να εκτελεσθούν οι τυχόν οριζόμενες στο έγγραφο εργασίες.
    2. Στην ως άνω περίπτωση ,οφείλεται μόνο η αξία των πιστοποιημένων εργασιών του Υποέργου/Τμήματος Υποέργου που έχουν εκτελεστεί μέχρι την διακοπή εργασιών, με την ρητή επιφύλαξη παντός δικαιώματος του Εργοδότη από τη Σύμβαση και τον νόμο .

## Επίλυση Διαφωνιών

1. Σε περίπτωση που κατά την εκτέλεση των εργασιών του Υποέργου/ Τμήματος Υποέργου ανακύψουν μεταξύ του Εργοδότη και του Εργολάβου διαφωνίες, αμφισβητήσεις ή διαφορές, ο Εργολάβος δεν δικαιούται να αναστείλει την πρόοδο των εργασιών ούτε να διακόψει την εκτέλεσή τους, ούτε να αναστείλει ή διακόψει την εκπλήρωση των υποχρεώσεών του που απορρέουν από το παρόν, εκτός εάν προηγουμένως το ζητήσει εγγράφως από τον Εργοδότη και το αίτημά του γίνει αποδεκτό. Ενστάσεις, αμφισβητήσεις, διαφορές και γενικά αντιρρήσεις του Εργολάβου κατά πράξεων, παραλείψεων, αποφάσεων, εντολών και οδηγιών του Εργοδότη κατά την εκτέλεση του Υποέργου/ Τμήματος Υποέργου και μέχρι τη λήξη της σύμβασης δεν αναστέλλουν την πρόοδο των εργασιών του Υποέργου/ Τμήματος Υποέργου ούτε την εκπλήρωση των υποχρεώσεων του Εργολάβου, αλλά υποβάλλονται στη διαδικασία του φιλικού διακανονισμού ως ακολούθως.

2. Ενστάσεις, αμφισβητήσεις, διαφορές και γενικά αντιρρήσεις του Εργολάβου κατά πράξεων, παραλείψεων, αποφάσεων, εντολών και οδηγιών του Εργοδότη κατά την εκτέλεση του Υποέργου/ Τμήματος Υποέργου και μέχρι την λήξη του παρόντος, κατά τα ως άνω, συνοδευόμενες υποχρεωτικά με συγκεκριμένο/α αίτημα/τα και καλούμενες για τις ανάγκες του παρόντος άρθρου «Ένσταση» πρέπει επί ποινή απαραδέκτου της Ένστασης να υποβάλλονται εγγράφως στην Ελέγχουσα Επιχειρησιακή Μονάδα εντός το αργότερο δέκα πέντε (15) Ημερών από την στιγμή που πραγματοποιήθηκε το πραγματικό περιστατικό επί του οποίου στηρίζεται η ως άνω Ένσταση του Εργολάβου. Η Ελέγχουσα Επιχειρησιακή Μονάδα απαντά εγγράφως είτε σε έντυπη είτε σε ηλεκτρονική μορφή (π.χ. e-mail). εντός σαράντα πέντε (45) Ημερών από τη βεβαιωμένη λήψη της ως άνω Ένστασης, διαφορετικά τεκμαίρεται αμάχητα η σιωπηρή απόρριψη αυτής.

3. Σε περίπτωση που ο Εργολάβος διαφωνεί με την ως άνω απάντηση ή σιωπηρή απόρριψη της Ένστασης από την Ελέγχουσα Επιχειρησιακή Μονάδα, δικαιούται όπως εντός δέκα πέντε (15) Ημερών από την λήψη της απάντησης ή την παρέλευση άπρακτης της ως άνω προθεσμίας των σαράντα πέντε (45) Ημερών να απευθύνει εγγράφως την ίδια Ένσταση στην Εποπτεύουσα Επιχειρησιακή Μονάδα. Η Εποπτεύουσα Επιχειρησιακή Μονάδα εντός εξήντα (60) Ημερών από τη βεβαιωμένη λήψη της Ένστασης μπορεί είτε i) να την απορρίψει, είτε ii) να την εγκρίνει εγγράφως είτε σε έντυπη είτε σε ηλεκτρονική μορφή (π.χ. e-mail). είτε iii) να καλέσει εγγράφως τον Εργολάβο σε κοινή σύσκεψη φιλικού διακανονισμού της διαφοράς. Η απόρριψη της Ένστασης από την Εποπτεύουσα Επιχειρησιακή Μονάδα, κατά τα ως άνω μπορεί να είναι ρητή και έγγραφη ή σιωπηρή, τεκμαιρόμενη αμάχητα με την άπρακτη παρέλευση της ως άνω προθεσμίας των εξήντα (60) Ημερών. Σε περίπτωση που η Εποπτεύουσα Επιχειρησιακή Μονάδα καλέσει τον Εργολάβο σε φιλικό διακανονισμό κατά τα ως άνω, ο φιλικός αυτός διακανονισμός πρέπει να ολοκληρωθεί υποχρεωτικά σε δέκα πέντε (15) Ημέρες από τη λήψη από τον Εργολάβο της σχετικής πρόσκλησης της Εποπτεύουσας Επιχειρησιακής Μονάδας. Διαφορετικά και εφόσον τα μέρη δεν έχουν από κοινού συμφωνήσει εντός της προθεσμίας αυτής ρητή και συγκεκριμένη παράταση της δεκαπενθήμερης αυτής προθεσμίας, τότε τεκμαίρεται αμάχητα η οριστική αποτυχία του φιλικού διακανονισμού με την παρέλευση της δεκαπενθήμερης προθεσμίας.

4. Ρητά συμφωνείται ότι ο Εργολάβος δεν δικαιούται να υποβάλλει περισσότερες της μιας ενστάσεις ή/και αιτήματα που να στηρίζονται στο ίδιο πραγματικό περιστατικό.

5. Σε περίπτωση επιτυχίας του φιλικού διακανονισμού της παραπάνω παραγράφου 3 τα θέματα και τα αιτήματα της Ένστασης επιλύονται οριστικά και τελειωτικά και τα μέρη ρητά παραιτούνται από κάθε αντίθετο δικαίωμα, αντίρρηση ή ένσταση. Σε περίπτωση αποτυχίας του φιλικού διακανονισμού της παραπάνω παραγράφου 3 οποιεσδήποτε τυχόν προτάσεις, απόψεις διαπιστώσεις δηλώσεις κλπ που τυχόν διαμείφθηκαν μεταξύ των μερών, από οποιοδήποτε μέρος και αν προέρχονται δεν δεσμεύουν τα μέρη ούτε μπορούν να χρησιμοποιηθούν ως απόδειξη σε τυχόν δικαστική διένεξη.

## Προτεραιότητα Ισχύος Εγγράφων του Παραρτήματος Σποραδικών και Ολοκληρωμένων Υποέργων Σταθερής

Η σειρά ισχύος των εγγράφων του παρόντος είναι η ακόλουθη:

1. Το παρόν Παράρτημα,
2. Τα Προσαρτήματα 1α-Τιμοκατάλογος Εργασιών Ηπειρωτικών Περιοχών και 1 β- Τιμοκατάλογος Εργασιών Νησιωτικών Περιοχών, τα οποία είναι ισάξια μεταξύ τους,
3. Το Προσάρτημα 2- Τεχνική Περιγραφή Σποραδικών και Ολοκληρωμένων Υποέργων Σταθερής,
4. Τα Προσαρτήματα 3 α-Τεχνικές Προδιαγραφές Κατασκευής Σποραδικών και Ολοκληρωμένων Υποέργων Σταθερής και 3 β –Παράρτημα Τεχνικών Προδιαγραφών Κατασκευής Σποραδικών και Ολοκληρωμένων Υποέργων Σταθερής,τα οποία είναι ισάξια μεταξύ τους, και
5. Το Προσάρτημα 4- Τιμοκατάλογος Παρεχόμενων Υλικών από τον Εργοδότη.

Τα προαναφερόμενα έγγραφα αλληλοσυμπληρώνονται και σε περίπτωση ασυμφωνίας μεταξύ των όρων που περιέχονται σε αυτά, η σειρά ισχύος τους είναι η προαναφέρομενη κατάταξή τους.